শিক্ষাত বৰ্তমান চিন্তাৰ গতিধাৰা — বিকাশপেডিয়া\nমূল পৃষ্ঠা / শিক্ষা / শিক্ষাৰ উৎকৃষ্ট অনুশীলন / শিক্ষাত বৰ্তমান চিন্তাৰ গতিধাৰা\nসময়ৰ উন্নতশীল আৰু বিকাশশীল গতিধাৰা অব্যাহত ৰাখিবৰ বাবে মানুহৰ মনত নতুন নতুন চিন্তা-ভাৱনা আৰু সমস্যাই দেখা দিয়ে। ইয়াক সমাধান কৰিবৰ\nসময়ৰ উন্নতশীল আৰু বিকাশশীল গতিধাৰা অব্যাহত ৰাখিবৰ বাবে মানুহৰ মনত নতুন নতুন চিন্তা-ভাৱনা আৰু সমস্যাই দেখা দিয়ে। ইয়াক সমাধান কৰিবৰ বাবে নতুন প্ৰচেষ্টা, শিশাৰ নতুন ক্ৰিয়া-কৌশল, ধ্যান-ধাৰণা আৰু নতুন জ্ঞান-অভিজ্ঞতাৰ প্ৰয়োজন হৈ উঠে। মানুহৰ প্ৰগতিশীল, বিৰামহীন আৰু ক্ৰম জটিলতাপূৰ্ণ বিকাশৰ পথত নতুন নতুন সমস্যাৰ সৃষ্টি হয়। এই সমস্যাবোৰৰ সমাধান মানুহেই কৰি উঠিব লাগে। ইয়াৰ মূলমন্ত্ৰ হৈছে নতুন নতুন শিক্ষাৰ অভিজ্ঞতা আহৰণেৰে তেনেবোৰ সমস্যা সমাধানৰ ন ন প্ৰচেষ্টা আৰু কৌশল প্ৰয়োগ কৰি নতুনৰ উদ্ভাৱন কৰা আৰু তাৰ যোগেদি সমস্যাৰ সমাধান কৰা।\nবৰ্তমানৰ শিক্ষাত দেখা দিয়া কেতবোৰ সমস্যা হৈছে-\n(ক) পৰিবেশ প্ৰদূষণ আৰু অৱনয়ন প্ৰতিৰোধ কৰা,\n(খ) জনসংখ্যা বিসফোৰণ ৰোধ কৰা,\n(গ) শাৰীৰিক স্বাস্থ্য ৰক্ষাৰ শিক্ষা ব্যৱস্থাকৰা,\n(ঘ) মূল্যবোধৰ শিক্ষাত গুৰুত্ব প্ৰদান কৰা আৰু\n(ঙ) মহিলাসকলক সবলীকৰণ কৰা।\nপৰিবেশ শিক্ষাৰ প্ৰাসংগিকতা\nকুৰি শতিকাৰ দ্বিতীয়াৰ্ধতেই পৃথিৱীৰ সচেতন সমাজৰ লোকসকলে অনুভৱ কৰি উঠে যে বিজ্ঞান-প্ৰযুক্তিৰ অগ্ৰগতিয়ে চমকৰ সৃষ্টি কৰা মানুহৰ জীৱনলৈ তেওঁলোকৰ ব্যক্তিগত আৰু সামাজিক ৰূপত ক্ৰমে পৰিবেশ প্ৰদূষণৰ বিপৰ্যয় নমাই আনিছে। ছুইডেনৰ কেইজনমান দাৰ্শনিকে পৃথিৱীৰ পৰিবেশৰ ধ্বংসমুখিতাৰ ফলত হ’ব পৰা সম্ভাৱ্য বিপৰ্যয়ৰ প্ৰতি ১৯৬৮ চনত ৰাষ্ট্ৰসংঘৰ দৃষ্টি আকৰ্ষণ কৰে। ১৯৭২ চনৰ ১৬ জুনত ৰাষ্ট্ৰসংঘৰ উদ্যোগত ছুইডেনৰ ষ্টকহমত পৰিবেশ সংৰক্ষণ সম্বন্ধে এখন আন্ত:ৰাষ্ট্ৰীয় সন্মিলন অনুষ্ঠিত হয়। পৰৱৰ্তী কালত ১৯৭৫ চনত যুগোশ্লোভিয়াৰ বেলগ্ৰেডত এখন আন্ত:ৰাষ্ট্ৰীয় কৰ্মশালা অনুষ্ঠিত কৰা হয়। ১৯৭৬ চনত ইউনেস্ক’ৰ উদ্যোগত আন্তৰ্জাতিক আলোচনা চক্ৰ আৰু ১৯৭৭ চনত ৰাছিয়াত বিলিচি সন্মিলন অনুষ্ঠিত কৰা হয়। ইয়াৰ পৰৱৰ্তী ব্যৱস্থাৰূপে ১৯৯২ চনত ব্ৰাজিলৰ ৰিঅ’-দি-জেনেইৰোত পৃথিৱীৰ ১৭৮ খন দেশৰ সহযোগত আৰু ১০০ তকৈও অধিক শীৰ্ষ নেতাৰ উপস্থিতিত সৰ্ববৃহৎ বিশ্ব-সন্মিলন অনুষ্ঠিত কৰা হয়। এনে এক আন্তৰ্জাতিক প্ৰচেষ্টাই পৰিবেশ প্ৰদূষণ আৰু অৱনয়ন সমস্যাৰ গভীৰতা আৰু ভয়াবহতাৰ প্ৰতি বিশ্ববাসীৰ দৃষ্টি আকৰ্ষণ কৰি তোলে। একৈশ শতিকাত পৃথিৱীবাসীয়ে পৰিবেশ প্ৰদূষণ আৰু অৱনয়নৰ অধিক ভয়াবহ অৱস্থা এটালৈ ক্ৰমে সোমাই পৰিছে বুলিব পাৰি। আজিৰ পৃথিৱীখনৰ পৰিবেশ প্ৰদূষিত আৰু মানুহৰ জীৱন-যাপনৰ বাবে বিপৰ্যস্ত কৰি তোলাৰ প্ৰধান কাৰণ বা কাৰকো হৈছে মানুহ নিজেই। উল্লেখযোগ্য যে দ্ৰুত ঔদ্যোগীকৰণ আৰু আধুনিকীকৰণৰ নামত প্ৰকৃতি জগতৰ জলবায়ু প্ৰদূষিত কৰি পৃথিৱীৰ উষ্মতা বৃদ্ধি কৰি তোলা হৈছে। ই বায়ু, পানী, মাটি প্ৰদূষিত কৰি তুলি মানুহৰ স্বাস্থ্য ৰক্ষাৰ প্ৰতি ভাবুকিৰ সৃষ্টি কৰিছে। পাৰমাণৱিক শক্তিৰ অধিকাৰী হ’বলৈ গৈ মানুহে আণৱিক শক্তিৰ পৰীক্ষামূলক বিসফোৰণ সংঘটিত কৰিছে। নদী উপত্যকাত বিদ্যুৎ প্ৰকল্প স্থাপন কৰি অধিক শক্তি উৎপাদনৰ আশাত প্ৰাকৃতিক দুৰ্যোগ মাতি আনিছে। দ্ৰুত নগৰমুখিতাই জনসংখ্যা বিসফোৰণ সমস্যা সৃষ্টি কৰি তুলিছে। সংৰক্ষিত বনাঞ্চলৰ বন্য জীৱ-জন্তু আৰু গছ-গছনি নিৰ্বোধভাৱে ধ্বংস কৰা হৈছে। চোৰাং চিকাৰী, দুৰ্বৃত্তই অৰণ্যৰ জৈৱ-বৈচিত্ৰ্য নিষ্ঠুৰভাৱে লুণ্ঠন কৰিছে। এনেবোৰ পৰিস্থিতিয়ে আজি সচেতন লোকসকলক বিশেষভাৱে চিন্তিত কৰি তুলিছে। ইয়াৰ সমাধানৰ বাবে কৰ্তৃত্বশীল মহলত পৰিবেশ-শিক্ষাৰ প্ৰয়োজনীয়তাৰ কথা আজি বহলভাৱে অনুভৱ কৰি উঠা হৈছে।\nপৰিবেশ কাক বোলে?\nপৰিবেশ শিক্ষাৰ অধ্যয়ন আৰু বিশ্লেষণ প্ৰণালীবদ্ধভাৱে কৰি উঠিবৰ বাবে পৰিবেশৰ স্বৰূপ বিজ্ঞানৰ দৃষ্টিৰে নিৰীক্ষণ কৰি চোৱা উচিত। আমাৰ চাৰিওফালে জৈৱিক আৰু অজৈৱিক অৱস্থাত থাকি আমাৰ ওপৰত প্ৰভাৱ পেলোৱা উপাদানবোৰকেই বহল অৰ্থত পৰিবেশ বোলা হয়। এই পৰিবেশ পৃথিৱীৰ উপৰিভাগত থকা জীৱমণ্ডল, স্থলমণ্ডল, জলমণ্ডল আৰু বায়ুমণ্ডলেই গঢ় দি তুলিছে। মানুহকে আদি কৰি সমগ্ৰ জীৱ জগত আৰু জড় জগত এই পৰিবেশে সামৰি লয়। অৱশ্যে এই বৃহত্তৰ পৰিবেশৰ ধাৰণা অধ্যয়ন আৰু বিশ্লেষণ কৰিবৰ বাবে আমি ইয়াক ভিন ভিন ৰূপত অনুভৱ আৰু ব্যাখ্যা কৰো। সেইবোৰ হৈছে অৰ্থনৈতিক পৰিবেশ, ৰাজনৈতিক পৰিবেশ, শৈক্ষিক পৰিবেশ, বৌদ্ধিক, নৈতিক আৰু আধ্যাত্মিক পৰিবেশ ইত্যাদি। বৈজ্ঞানিক দৃষ্টিকোণৰ পৰাও জলমণ্ডলীয়, স্থলমণ্ডলীয় আৰু জৈৱমণ্ডলীয় পৰিবেশ আদিৰে ইয়াৰ নামকৰণ কৰা হয়। আৰ.এছ.উদৱৰ্থ নামৰ বিশিষ্ট মনোবিগানীজনে দিয়া সংজ্ঞা অনুসৰি, ‘ব্যক্তিয়ে জীৱন আৰম্ভ কৰা মুহুৰ্তৰে পৰা তেওঁৰ ওপৰত ক্ৰিয়া কৰা সকলো বহি:কাৰক বা প্ৰভাৱকেই পৰিবেশে সামৰি লয়’।\nবৰিঙ নামৰ আন এজন বিশেষজ্ঞই মত প্ৰকাশ কৰি কয়, ‘এজন লোকৰ পৰিবেশ হৈছে তেওঁক উদ্দীপিত কৰা সমুদায় পৰিস্থিতি, যাক তেওঁ গৰ্ভধাৰণ কৰা মুহুৰ্তৰ পৰা মৃত্যুলৈকে পাব পাৰে’। ওপৰত দিয়া সংজ্ঞাকেইটাই পৰিবেশ সম্বন্ধে থকা ধাৰণা শুদ্ধ আৰু সঠিক বিধৰ কৰি তুলিব পাৰে।\nপৰিবেশ প্ৰদূষণ কি?\nপৰিবেশ প্ৰদূষণৰ অৰ্থ প্ৰদান কৰি ক’ব পাৰি যে আমি থকা চাৰিওফালৰ পৰিবেশটো সকলো সময়তে সুস্থ, স্বাভাৱিক আৰু আমাৰ জীৱন ধাৰণৰ বাবে উপযুক্ত আৰু অনুকূল অৱস্থাত নাথাকে। উদ্ভিদ, জীৱ-জন্তু আৰু মানুহৰ উপৰিও অজৈৱিক জড় জগতখনৰ বায়ু-পানী-মাটি আদিও অনিষ্টকাৰী বিধৰ হৈ পৰে। পৰিবেশৰ এনে অৱস্থাকেই প্ৰদূষণ বোলা হয়। প্ৰদূষণ সৃষ্টিকাৰী আৰু জীৱন-ধাৰণৰ বাবে অনিষ্টকাৰী এই উপাদানবোৰ পদাৰ্থজাতীয়, ৰসায়ন-জাতীয় আৰু জৈৱিক কীটজাতীয় হ’ব পাৰে। ইয়াৰ অসুস্থ প্ৰভাৱৰ ফলত জীৱনৰ স্খলন বা অৱনতি ঘটিব পাৰে।\nপ্ৰদূষণৰ বিভিন্ন প্ৰকাৰ\nঅসুস্থ পৰিবেশৰ এই প্ৰদূষণ আৰু অৱনয়ন বিভিন্ন প্ৰকাৰে সংঘটিত হৈ উঠিব পাৰে। সেইবোৰ হৈছে এনে ধৰণৰ-\n(৫)গোটা পেলনীয়া বস্তুৰ প্ৰদূষণ\nপৰিবেশ শিক্ষাৰ ধাৰণা\nপৰিবেশ শিক্ষাৰ ধাৰণা নিম্নলিখিতভাৱে সংক্ষেপে দাঙি ধৰিব পাৰি-\nপৰিবেশ শিক্ষা হৈছে সময় পৰিৱৰ্তনৰ ফলত সৃষ্টি হোৱা মানুহৰ নতুন নতুন জ্ঞান-অভিজ্ঞতাৰ এক প্ৰয়োজনভিত্তিক শিক্ষা।\nএই শিক্ষাত এহাতে মানৱীয়তাৰ দিশ আৰু আনহাতে আজিৰ বিজ্ঞান-প্ৰযুক্তিয়ে সৃষ্টি কৰি তোলা প্ৰয়োজনীয়তাৰ দিশ জড়িত হৈ আছে।\nপৰিবেশ শিক্ষা সমগ্ৰ মানৱ জাতিৰ ভৱিষ্যতৰ বাবে এক দিগ্ দৰ্শনকাৰী শিক্ষা বুলিব পাৰি।\nপৰিবেশৰ প্ৰদূষণ আৰু অৱনয়ন প্ৰকৃতি আৰু মানুহ দুয়ো পক্ষৰ পৰা সংঘটিত হৈ উঠে।\nপ্ৰকৃতিৰ দ্বাৰা সংঘটিত হোৱা প্ৰদূষণ অনিবাৰ্য, কিন্তু মানুহৰ দ্বাৰা কৰা প্ৰদূষণ হৈছে ইচ্ছাকৃত আৰু ই মানুহৰ দ্বাৰাই নিয়ন্ত্ৰণাধীন।\nমানুহৰ দ্বাৰা কৰা পৰিবেশৰ প্ৰদূষণ আৰু অৱনয়ন কাৰ্যক সেয়েহে আত্মঘাতী ক্ৰিয়া বুলিব পাৰি।\nপৰিবেশ শিক্ষাই মানৱীয় অনুভূতি আৰু বিচাৰ-বিবেচনা মানুহৰ মনত জগাই তুলিব পাৰে।\nপৰিবেশ শিক্ষা হৈছে এক জীৱনব্যাপী শিক্ষা আৰু ই বহলভাৱে আনুষ্ঠানিক, অনানুষ্ঠানিক আৰু অগতানুগতিক শিক্ষা সামৰি ল’ব পাৰে।\nপৰিবেশ শিক্ষাই আজিৰ বিজ্ঞান-প্ৰযুক্তিৰ অগ্ৰগতিক ইতিবাচক আৰু গঠনাত্মক ৰূপ দান কৰিবলৈ শিকায়।\nআজিৰ পৰিবেশ শিক্ষাই দেশৰ সীমা চেৰাই আন্তৰ্জাতিকতাৰ পৰ্যায়লৈ গতি কৰিছে।\nপৰিবেশ-শিক্ষা আৰু শিশু\nপৰিবেশ শিক্ষাই আজিৰ শিশুসকলৰ বাবে এক বিশেষ তাৎপৰ্য বহন কৰে। আজিৰ শিশু কালিলৈ গঢ়ি উঠিবলগা সমাজখনৰ ভৱিষ্যৎস্বৰূপ। সেয়েহে আমাৰ ভৱিষ্যতৰ সমাজখনৰ বাবেই উপযুক্ত হৈ উঠিব পৰা শিক্ষা শিশুক আজিয়েই দিব লাগে। তেওঁলোকৰ ভাৱ-চিন্তা, ক্ৰিয়া-আচৰণ আৰু নৈতিক জীৱনৰ প্ৰয়োজনীয় অনুভূতি আৰু অভিজ্ঞতা আজিয়েই শিশুক দিব লাগে আৰু তেনে ৰূপত ভাৱ-অনুভূতি আৰু আচৰণ গঢ় দি তুলিব লাগে। ভৱিষ্যতৰ আৰ্থ-সামাজিক আৰু বিজ্ঞান-প্ৰযুক্তিমুখী সমাজখনৰ প্ৰয়োজন পূৰণ কৰিব পৰাকৈ তেওঁলোকৰ জীৱন-ৰীতি বা জীৱন-শৈলী আজিয়েই ৰচনা কৰি তুলিব লাগে। তেওঁলোকৰ মন পুৰণি আস্থা-নিষ্ঠা, ৰীতি-নীতি আৰু অন্ধবিশ্বাস আদিৰ পৰা মুক্ত কৰি তুলিব লাগে। পৰিবেশৰ পৰিৱৰ্তিত পৰিস্থিতিত নিজকে খাপ খুৱাই তুলিবৰ বাবে নতুন মনোভাৱ, আচৰণ, দৃষ্টিভংগী আৰু মূল্যবোধ ভাৱ তেওঁলোকৰ শিক্ষাই গঢ় দি তুলিব লাগে। এই কথা শিশু পৰিবেশৰ শিক্ষা-অভিজ্ঞতাৰ প্ৰসংগত বিশেষভাৱে মন কৰিবলগীয়া আৰু তাক শিক্ষক, অভিভাৱকসকলে নিষ্ঠাৰে পালন কৰিবলগীয়া।\nপৰিবেশ শিক্ষাৰ সংজ্ঞা\nপৰিবেশ শিক্ষা সম্বন্ধে সচেতন চিন্তাবিদ আৰু বুদ্ধিজীৱীসকলৰ বহুতো সংজ্ঞা পাব পৰা যায়। ইয়াৰ ভিতৰত ১৯৭৬ চনত কৰ্তৃত্বশীলভাৱে প্ৰদান কৰা ইউনেস্ক’ৰ সংজ্ঞা বিশেষ উল্লেখযোগ্য। জামীত অনুষ্ঠিত ইউনেস্ক’ৰ আলোচনা-চক্ৰত দিয়া সংজ্ঞা তলত দাঙি ধৰা হৈছে-\n“পৰিবেশ-শিক্ষা হৈছে পৰিবেশ ৰক্ষা কৰিবৰ বাবে থকা লক্ষ্যক কাৰ্যকৰীকৰণৰ উপায়স্বৰূপ। ই বিজ্ঞানৰ এক পৃথক অধ্যয়নৰ শাখা নহয়। ইয়াক জীৱনব্যাপী অখণ্ড শিক্ষা-নীতিৰ দ্বাৰা কাৰ্যকৰী কৰি তুলিব লাগে”।\nপৰিবেশ শিক্ষাক বুজি উঠিবৰ বাবে ইয়াৰ লক্ষ্য-উদ্দেশ্যসমূহ আমাৰ মনত স্পষ্ট হৈ উঠাটো প্ৰয়োজন। এই শিক্ষাক সাধাৰণ পুথিগত জ্ঞানস্বৰূপে অভিহিত কৰিব নোৱাৰি। বিশেষজ্ঞসকলে আন্তৰ্জাতিক পৰ্যায়ত এইবিধ শিক্ষাৰ লক্ষ্য-উদ্দেশ্য স্থিৰ কৰি তুলিছে। বিশ্ব সংস্থা ইউনেস্ক’ই ১৯৭০ চনতেই পৰিবেশ শিক্ষাৰ লক্ষ্য-উদ্দেশ্য স্থিৰ কৰি তোলে। বৰ্তমান ইয়াৰ লক্ষ্য-উদ্দেশ্যত আন কেতবোৰ নতুন দিশ সংযোজিত কৰি কৰি তুলিব পাৰি। ইয়াৰ বিস্তৃত ব্যাখ্যা পৰিহাৰ কৰি তলত সংক্ষেপে উল্লেখ কৰা হৈছে-\nপৰিবেশ ৰক্ষা আৰু বিকাশ সাধন কৰি তুলিবৰ বাবে প্ৰতিজন লোককে প্ৰয়োজনীয় জ্ঞান দিয়া।\nপৰিবেশৰ প্ৰতি থকা প্ৰতিজন লোকৰে দায়বদ্ধতা, অংগীকাৰ আৰু নৈতিক মূল্যবোধৰ ভাব মনত জগাই তোলা।\nব্যক্তি আৰু সমাজৰ লোকৰ মনত পৰিবেশৰ প্ৰতি নতুন দৃষ্টিভংগী আৰু গ্ৰহণযোগ্য আচৰণ গঢ় দি তোলা।\nপ্ৰকৃতিয়ে সৃষ্টি কৰা আৰু মানুহে সৃষ্টি কৰা পৰিবেশৰ মাজত এক সু-সমন্বয়ৰ ভাৱ মানুহৰ মনত গঢ়ি তোলা।\nপ্ৰকৃতি থাকিলেহে মানুহ জীয়াই থাকিব পাৰে, এই নীতি জ্ঞান নৱ-প্ৰজন্মক অনুভৱ কৰিবলৈ শিকোৱা।\nভৌতিক, জৈৱিক আৰু মানৱসৃষ্ট জগতৰ মাজত ভাৰসাম্য আৰু সু-সামঞ্জস্য স্থাপন কৰিবলৈ শিকোৱা।\nপৰিবেশ ধ্বংস কৰা মানে মানুহৰ নিজৰেই ধ্বংসৰ পথ ৰচনা কৰা- এই সত্য অনুভৱ কৰিবলৈ শিকোৱা।\nমানৱসৃষ্ট বিজ্ঞান-প্ৰযুক্তিৰ জ্ঞান-অভিজ্ঞত পৰিবেশ সংৰক্ষণৰ বাবেহে প্ৰয়োগ কৰিব লাগে, তাৰ ধ্বংসকৰণৰ বাবে নহয়, এই কথা অনুভৱ কৰা।\nপৰিবেশে বহন কৰিব পৰা বিকাশহে মানুহে আশা কৰিব লাগে।\nপৰিবেশ সংৰক্ষণৰ বাবে বিশ্ব-সংহতি স্থাপনৰো প্ৰয়োজন, এই কথা নৱ-প্ৰজন্মক অনুভৱ কৰিবলৈ দিব লাগে।\nপৰিবেশ শিক্ষাৰ প্ৰয়োজনীয়তা\nপৰিবেশ শিক্ষাৰ এটা প্ৰধান বৈশিষ্ট্যই হৈছে যে এই শিক্ষা প্ৰয়োজন ভিত্তিক, ই আন আন পাঠ্য বিষয়ৰ দৰে সাধাৰণ জ্ঞান দানকাৰী বিধৰ নহয়। সময়ৰ পৰিৱৰ্তনে সৃষ্টি কৰি তোলা মানুহৰ নতুন নতুন সমস্যা আৰু তাৰ সমাধানৰ বাবে সৃষ্টি হোৱা প্ৰয়োজনৰ ই পৰিণতিহে মাথোন। এটা সময় আছিল যেতিয়া মানুহে অনুভৱ কৰি যে পৃথিৱীৰ বুকুত থকা প্ৰকৃতিৰ সম্পদৰাজি হৈছে অফুৰন্ত। ইয়াক মানুহে প্ৰয়োগ কৰি কেতিয়াও অন্ত পেলাব নোৱাৰে। ই ভগৱানপ্ৰদত্ত। কিন্তু এই ধাৰণাৰ ভ্ৰান্তি মানুহে আজি নিজ অভিজ্ঞতাৰ যোগে অনুভৱ কৰি উঠিব পাৰিছে। প্ৰকৃতিৰ অফুৰন্ত সম্পদো তাৰ অপপ্ৰয়োগৰ ফলত সংকুচিত হৈ পৰি অভাৱ আৰু উদ্বেগৰ কাৰণ হ’বগৈ পাৰে। জনসংখ্যা বৃদ্ধিৰ বিসফোৰণমূলক পৰিস্থিতিয়ে আজিৰ মানুহক সকলো দিশতে আউল লগাই তুলিছে। আজিৰ মানুহে অনুভৱ কৰি উঠিছে যে পৰিবেশ সংৰক্ষণৰ প্ৰয়োজনীয় তৎপৰতা আজিয়েই গ্ৰহণ কৰা হৈ নুঠিলে ই নিয়ন্ত্ৰণৰ বাহিৰ হৈ পৰিবগৈ। সেয়েহে আজিৰ উত্তৰ-পুৰুষসকলে তেওঁলোকক কেতিয়াও ক্ষমা নকৰিব। এই দায়বদ্ধতা পৰিবেশ শিক্ষাৰ মূল উৎসস্বৰূপ। পৰিবেশ শিক্ষাৰ প্ৰয়োজনীয়তা তলত উল্লেখ কৰা দিশসমূহৰ বিবেচনাই আমাৰ মনত অধিক স্পষ্ট কৰি তুলিব পাৰে।\nজনসংখ্যাৰ বৃদ্ধিয়ে মানুহৰ বসতি স্থান ক্ৰমে কমাই আনিছে।\nইয়াৰ বিসফোৰণমূলক পৰিস্থিতিয়ে বায়ু, পানী, মাটি প্ৰদূষিত কৰি তুলিছে।\nমানুহে সেউজীয়া অৰণ্য ধ্বংস কৰি মৰুভূমিৰ সৃষ্টি কৰি তুলিছে।\nজীৱ-জন্তুৰ জৈৱ-বৈচিত্ৰ্য দ্ৰুতভাৱে বিনষ্ট কৰা হৈছে।\nজল সম্পদ, খনিজ সম্পদ আৰু বনজ সম্পদ দ্ৰুতভাৱে ক্ষয় কৰা হৈছে।\nবায়ু-পানী-মাটিৰ প্ৰদূষণে মানুহৰ স্বাস্থ্য ৰক্ষাৰ দিশত ভাবুকিৰ সৃষ্টি কৰি তুলিছে।\nদ্ৰুত ঔদ্যোগীকৰণ ব্যৱস্থাই গোলকীয় উষ্ণতা বৃদ্ধি কই তুলিছে।\nওপৰত উল্লেখ কৰা পৰিবেশৰ বিপদজনক পৰিস্থিতিবোৰ হৈছে মানুহৰ দ্বাৰা সৃষ্ট। সেইবাবে ইয়াৰ সমাধানৰ পন্থাও মানুহেই উলিয়াব লাগিব। ইয়াৰ সন্মুখ হ’বৰ বাবে পৰিবেশ শিক্ষাৰ প্ৰয়োজনীয়তা আজি আমি সকলোৱে অনুভৱ কৰো।\nস্কুলত পৰিবেশ শিক্ষাৰ ব্যৱস্থা\nপৰিবেশ অৱনয়নৰ ভয়াবহতা ৰোধকৰণৰ এক নিশ্চিত ব্যৱস্থা হৈছে আমাৰ নৱ-প্ৰজন্মক এই সম্বন্ধে দিব লগা শিক্ষাৰ ব্যৱস্থা কৰা। বৰ্তমান শিশুসকলৰ বাবে অধ্যয়নৰ অতি গুৰুত্বপূৰ্ণ আৰু প্ৰয়োজনভিত্তিক শিক্ষা হৈছে পৰিবেশ শিক্ষা। শিশুসকলে পৰিবেশ সম্বন্ধে তেওঁলোকৰ দায়িত্বশীল আচৰণ প্ৰদৰ্শন কৰি উঠিবৰ বাবে স্কুলৰ আনুষ্ঠানিক শিক্ষা ব্যৱস্থাত এই সম্বন্ধে কেতবোৰ বিশেষ কাৰ্যসূচী গ্ৰহণ কৰিব লাগে। ইয়াৰে বিস্তৃত আলোচনালৈ নগৈ তলত সংক্ষেপে উল্লেখ কৰা হৈছে-\nস্কুলৰ পাঠ্যক্ৰমত পৰিবেশ শিক্ষামূলক এক বিজ্ঞানভিত্তিক বিষয় সৰলীকৰণ কৰি বাধ্যতামূলকভাৱে অধ্যয়নৰ অন্তৰ্ভুক্ত কৰিব পাৰি।\nছাত্ৰ-ছাত্ৰীসকলৰ মনত নিজ নিজ সামাজিক পৰিবেশ আৰু পৰিস্থিতিৰ প্ৰতি এক সজাগ আৰু সচেতনতাৰ মনোভাৱ গঢ় দি তুলিব লাগে।\nস্কুলৰ গতানুগতিক পাঠদানৰ মাজত তেওঁলোকক আবদ্ধ নাৰাখি পৰিবেশ শিক্ষামূলক চিন্তা-চৰ্চা আৰু আলোচনা চক্ৰ আদি অনুষ্ঠিত কৰি তুলিব লাগে।\nস্থানীয় পৰিবেশ প্ৰদূষণমূলক সমস্যা একোটাৰ ওপৰত ছাত্ৰ-ছাত্ৰীসকলে বাস্তৱ সমস্যা সমাধানমূলক প্ৰকল্প আৰু কৰ্মশালা আদি আয়োজন কৰিব লাগে।\nতেওঁলোকে পৰিবেশ প্ৰদূষণৰ স্থান নিজ চকুৰে চোৱা, অনুভৱ কৰা আৰু তাৰ ওপৰত প্ৰতিবেদন প্ৰস্তুত কৰা, চিত্ৰ অংকন কৰা আদি কাৰ্যসূচী গ্ৰহণ কৰিব লাগে।\nস্কুলৰ স্কাউট, গাইড, ৰেডক্ৰ’ছ আদি সংগঠনৰ যোগে পৰিবেশ সংৰক্ষণমূলক সামাজিক সেৱা আঁচনি গ্ৰহণ কৰিব পাৰে।\nস্কুলত আন্তৰ্জাতিকভাৱে উদ্‌যাপন কৰা বিশ্ব-স্বাস্থ্য আৰু বিশ্ব-পৰিবেশ দিৱস আদি কাৰ্যসূচী অনুষ্ঠিত কৰিব লাগে।\nস্থানীয় বন বিভাগৰ সহযোগিতাৰে ছাত্ৰ-ছাত্ৰীসকলে শিক্ষকৰ নেতৃত্বত বৃক্ষ ৰোপণ কাৰ্যসূচী গ্ৰহণ কৰিব পাৰে।\nপৰিবেশ সংৰক্ষণ সম্বন্ধে স্কুলত চিত্ৰাংকন, প’ষ্টাৰ-বেনাৰ প্ৰদৰ্শনী আদিৰ প্ৰতিযোগিতা কাৰ্যসূচী গ্ৰহণ কৰিব পাৰে।\nতেওঁলোকে ৰাজ্যিক চিৰিয়াখানা, ৰাষ্ট্ৰীয় উদ্যান, সংৰক্ষিত বনাঞ্চল আৰু জীৱ-জন্তুৰ সংগ্ৰহালয় আদি ভ্ৰমণৰ কাৰ্যসূচী গ্ৰহণ কৰিব পাৰে।\nপৰিবেশ শিক্ষাৰ অংশস্বৰূপে স্কুলৰ ছাত্ৰ-ছাত্ৰীসকলে নিজ নিজ অঞ্চলৰ বাট-পথ, নলী-নৰ্দমা আদি পৰিষ্কাৰকৰণৰ কাৰ্যসূচী গ্ৰহণ কৰিব পাৰে।\nফিল্ম কৰ্তৃপক্ষৰ লগত সহযোগিতা স্থাপনেৰে শিক্ষা কৰ্তৃপক্ষই জীৱ-জন্তু আৰু পৰিবেশ সংৰক্ষণমূলক কথা-চিত্ৰ স্কুলত প্ৰদৰ্শনৰ আয়োজন কৰিব পাৰে।\nওপৰত উল্লেখ কৰা কাৰ্যসূচীবোৰ স্কুল কৰ্তৃপক্ষই আস্থা আৰু নিষ্ঠাৰে পালন কৰা হৈ উঠিলে পৰিবেশ-শিক্ষা সাৰ্থক হৈ উঠিব পাৰে।\nবৰ্তমান সময়ত মানুহে সন্মুখীন হৈ উঠা এটা জটিল আৰু সমাধানৰ পথ সুদূৰ পৰাহত হৈ ৰোৱা মানৱীয় সমস্যা হৈছে নি:সন্দেহে জনসংখ্যাৰ বিসফোৰণমূলক পৰিস্থিতি। সাধাৰণ দৃষ্টিত জনসংখ্যাৰ বৃদ্ধি হোৱাটোৱে এখন দেশৰ জনসম্পদৰ বৃদ্ধি হোৱাটোৱে বুজায়, যি চিন্তা বা সমস্যাৰ কাৰণ হৈ উঠিব নালাগে। কিন্তু এই কথা মন কৰিবলগীয় যে এখন দেশত হোৱা জনসংখ্যাৰ অধিক বৃদ্ধিয়ে সেই দেশৰ জন-শক্তি বৃদ্ধি কৰি তোলাটোক নুবুজায়। দেশৰ দৰিদ্ৰ, নিৰক্ষৰ, ৰোগগ্ৰস্ত আৰু উৎপাদনহীন জনসংখ্যাৰ বৃদ্ধিয়ে সেই দেশৰ বাবে এক অভিশাপস্বৰূপহে হৈ উঠে। তেনে দেশৰ লোকৰ বাবে ই অৰ্থনৈতিক আৰু সামাজিক বিকাশৰ দিশত এক ভাবুকিস্বৰূপ হৈ দেখা দিয়ে। তেওঁলোকৰ সকলো বিকাশমূলক আঁচনি এনে এক অৱস্থাই ব্যৰ্থ আৰু বিফল কৰি পেলায়। সেইবাবে পৃথিৱীৰ জাতিসমূহে ক্ৰমবৰ্ধিতভাৱে অনুভৱ কৰি উঠিছে যে দেশৰ জনসংখ্যা বৃদ্ধিৰ পৰিস্থিতিয়ে সময় অতিবাহিত হোৱাৰ লগে লগে অধিক ছলনামূলক আৰু জটিলতৰ ৰূপ ধাৰণ কৰি উঠিছে। জনসংখ্যাৰ বৃদ্ধিয়ে কেৱল মানুহৰ প্ৰাজননিক গুণৰ নিম্নমান বৈশিষ্ট্যতাকেই মাথোন নুবুজায়, ইয়াৰ ফলত মানুহৰ বাবে জটিল আৰ্থ-সামাজিক আৰু পৰিবেশমূলক সমস্যাৰ সৃষ্টি কৰি তোলে। ইয়াৰ সুদূৰপ্ৰসাৰী প্ৰভাৱে বিস্তৃত ৰূপত আজি সামাজিক অৱনয়ন সংঘটিত কৰি তুলিছে। ইয়াৰ ফলত ব্যাপক ৰূপত মানুহে বেআইনীভাৱে পৃথিৱীৰ মাটি অধিগ্ৰহন কৰিছে, বন্যপ্ৰাণী হত্যা কৰি জৈৱ-বৈচিত্ৰ্য বিনষ্ট কৰিছে। এনে পৰিস্থিতি সকলো লোকৰ বাবেই উদ্বেগৰ কাৰণ স্বৰূপ হৈ উঠিছে। প্ৰকৃতি আৰু মানুহৰ মাজত আজি ভাৰসাম্য নোহোৱা হৈ পৰিছে। মানুহে প্ৰাকৃতিক জীৱন-যাপনৰ পৰা বহু আঁতৰি গৈছে। দ্ৰুত ঔদ্যোগীকৰণৰ ফলত আজি বৈদ্যুতিক শক্তিৰ সংকটে দেখা দিছে। অধিক বিদ্যুৎ উৎপাদনৰ বাবে বৃহৎ নদী-বান্ধ দিবলৈ যাওঁতে ভূমিস্খলন, বানপানী আদি মানুহে সৃষ্টি কৰা প্ৰাকৃতিক দুৰ্যোগবোৰৰ মানুহেই সন্মুখীন হ’ব লগা হৈছে। এনে এক বিভ্ৰান্তিকৰ পৰিস্থিতিৰ পৰিপ্ৰেক্ষিতত আজি পৰিবেশ-শিক্ষা আৰু জনসংখ্যা-শিক্ষা সকলোৰে বাবে বিশেষ প্ৰাসংগিক বিধৰ হৈ পৰি অগ্ৰাধিকাৰ লাভ কৰি উঠিছে। প্ৰাকৃতিক পৰিবেশ ধংসৰ বিৰুদ্ধে আজি ভিন ভিন অঞ্চলত জন আন্দোলনো গঢ় লৈ উঠিছে।\nজনসংখ্যা শিক্ষাৰ স্বৰূপ সম্বন্ধে সাৰাংশ নিম্নলিখিত ভাৱে প্ৰদান কৰিব পাৰি-\nজনসংখ্যাৰ বিসফোৰণমূলক সমস্যা হৈছে এক গোলকীয় অধ্যয়নৰ বিষয়।\nজনসংখ্যাৰ বৃদ্ধিয়ে আজিৰ পৃথিৱীবাসীক ভৱিষ্যতৰ এক বিপদাপন্ন অৱস্থালৈ ঠেলি দিছে।\nআজিৰ নৱ প্ৰজন্মই এই সম্বন্ধে এক যুক্তিসংগত মনোভাৱ গ্ৰহণ কৰি জন্ম নিয়ন্ত্ৰণৰ পদক্ষেপ গ্ৰহণ কৰিব লাগে।\nতেওঁলোকৰ যৌন জীৱনত সুচিন্তিতভাৱে এক দায়িত্বশীল প্ৰজননিক আচৰণ গ্ৰহণ কৰিব লাগে।\nবৰ্তমান জনসংখ্যা শিক্ষাক ‘মানৱ সম্পদৰ বিকাশ সাধনৰ আঁচনি’ স্বৰূপেও বিবেচনা কৰিব পাৰি।\nআজিৰ নৱ প্ৰজন্মই তেওঁলোকৰ সুন্দৰ ভৱিষ্যতৰ বাবে জনসংখ্যা শিক্ষাৰ পূৰ্ণ উপযোগ কৰিব লাগে।\nমানুহৰ মনৰ পুৰণি মনোভাৱ আৰু মূল্যবোধ ভাৱ আদি গুচাই নতুন আৰু সময়োপযোগী দৃষ্টিভংগী এই শিক্ষাৰ যোগেদি গঠন কৰি তুলিব লাগে।\nমানুহৰ যৌন জীৱনৰ প্ৰজননিক আচৰণ এই শিক্ষাৰে সংশোধন কৰি তুলিব লাগে।\nএই শিক্ষাই স্ত্ৰী-পুৰুষৰ মাজত প্ৰজননিক প্ৰক্ৰিয়া সম্বন্ধে বুজাপৰা ভাব সৃষ্টি কৰি তুলিব পাৰে।\nজনসংখ্যা বৃদ্ধিৰ সম্ভাৱ্য বিপদৰ পৰা ৰক্ষা পাবৰ বাবে এই শিক্ষাই মানুহক প্ৰয়োজনীয় দৃষ্টি প্ৰদান কৰে।\nজনসংখ্যা শিক্ষাৰ সংজ্ঞা\nআন্তৰ্জাতিক পৰ্যায়ত অনুষ্ঠিত হোৱা ১৯৭০ চনৰ বেংকক সন্মিলনত জনসংখ্যা শিক্ষাৰ ধাৰণা আৰু ইয়াৰ সংজ্ঞা প্ৰস্তুত কৰি কোৱা হয়, ‘শিক্ষা আঁচনি স্বৰূপে জনসংখ্যা শিক্ষা হৈছে এক ব্যৱস্থা, যাৰ যোগেদি পৰিয়াল, সম্প্ৰদায়, জাতি তথা পৃথিৱীৰ জনসংখ্যা পৰিস্থিতি অধ্যয়ন কৰা হয়। ইয়াৰ উদ্দেশ্য হৈছে ছাত্ৰসকলৰ যুক্তিসংগত আৰু দায়িত্বশীল মনোভাব আৰু আচৰণ জনসংখ্যা পৰিস্থিতিৰ প্ৰতি বিকশাই তোলা’।\nফ্ৰেংক জেমিন নামৰ এজন বিশেষজ্ঞই এইবিধ শিক্ষাৰ সংজ্ঞা দি কয়, ‘জনসংখ্যা শিক্ষা হৈছে এক শিক্ষামূলক কাৰ্যসূচী, যি জনসংখ্যা বিষয়ৰ পৰিস্থিতি অধ্যয়নত সহায় কৰে। দ্ৰুত জনসংখ্যা বৃদ্ধিয়ে সৃষ্টি কৰি তোলা যিকোনো সমস্যা সম্বন্ধে যুক্তিসংগত সিদ্ধান্ত গ্ৰহণ কৰাত ই ছাত্ৰসকলক সক্ষম কৰি তোলে’।\nভাৰতৰ জনসংখ্যা শিক্ষা বিষয়ৰ বিশেষজ্ঞ গোপাল ৰাওৱে ইয়াৰ সংজ্ঞা দি কয়, ‘ই এক শিক্ষামূলক আঁচনি, যি জনসংখ্যা পৰিস্থিতি অধ্যয়নত সহায় কৰে। দ্ৰুত জনসংখ্যা বৃদ্ধিয়ে সৃষ্টি কৰি তোলা যিকোনো সমস্যা সম্বন্ধে যুক্তিসংগত সিদ্ধান্ত গ্ৰহণ কৰাত ই ছাত্ৰসকলক সক্ষম কৰি তোলে’।\nজনসংখ্যা শিক্ষাৰ লক্ষ্য-উদ্দেশ্য\nএইবিধ শিক্ষাৰ লক্ষ্য-উদ্দেশ্যবোৰ প্ৰতিজন ব্যক্তি-সচেতন আৰু সমাজ-সচেতন লোকেই জানি উঠাটো আৰু সেইমতে নিজ আচৰণ গঢ় দি তোলাটো প্ৰয়োজন। লক্ষ্য-উদ্দেশ্য সম্বন্ধে ইয়াৰ কেতবোৰ দিশ তলত উল্লেখ কৰা হৈছে-\nজনসংখ্যা শিক্ষাৰ উদ্দেশ্য হৈছে জন-বিসফোৰণ ৰোধ কৰিবৰ বাবে নতুন প্ৰজন্মক সচেতন কৰি তোলা।\nই মানুহৰ পুৰণি মনোভাৱ আৰু মূল্যবোধ ভাব গুচাই সময়োপযোগী মনোভাব আৰু আচৰণ গ্ৰহণ কৰিবলৈ শিকায়।\nএই শিক্ষাই নৱবিবাহিত সকলৰ প্ৰজননিক আচৰণ গ্ৰহণযোগ্য কৰি তুলিবলৈ বিচাৰে।\nই তেওঁলোকৰ অৰ্থনৈতিক, শিক্ষামূলক আৰু স্বাস্থ্যমূলক সমস্যা সাধনত সহায় কৰে।\nএই শিক্ষাই দেশৰ মানৱ সম্পদৰ সৎব্যৱহাৰ কৰি সামাজিক উৎকৰ্ষ সাধন কৰি তুলিবলৈ বিচাৰে।\nজনসংখ্যা শিক্ষাই মানুহক দ্ৰুত নগৰমুখিতা আৰু শিল্প-উদ্যোগমুখিতাৰ অনিষ্টকাৰী প্ৰভাৱৰ প্ৰতি সচেতন কৰি তুলিবলৈ বিচাৰে।\nবৰ্তমানৰ পৰিবেশ প্ৰদূষণ আৰু জীৱজগত আৰু উদ্ভিদ জগতৰ মাজত হোৱা ভাৰসাম্যহীনতাই সৃষ্টি কৰি তোলা সমস্যাৰ প্ৰতিও মানুহক অৱগত কৰি তুলিবলৈ বিচাৰে।\nজনসংখ্যা শিক্ষাই দেশৰ শাসনযন্ত্ৰকো জন্ম নিয়ন্ত্ৰণৰ প্ৰয়োজনীয় নীতি আৰু কাৰ্যসূচী গ্ৰহণত সহায় কৰিবলৈ বিচাৰে।\nদেশৰ জন-গাঁথনিৰ সম্ভাব্য পৰিৱৰ্তনৰ পৰিস্থিতিত লব লগা ব্যৱস্থা গ্ৰহণৰ দিশতো সহায় কৰাটো ইয়াৰ উদ্দেশ্য।\nজন-বিসফোৰণৰ ভয়াৱহ পৰিস্থিতিত লবলগা শিক্ষাৰ ব্যৱস্থা সম্বন্ধেও ই কৰ্তৃপক্ষক সহায় কৰে।\nস্কুলত জনসংখ্যা শিক্ষা কিদৰে দিব পাৰি ?\nশিক্ষাৰ দৃষ্টিকোণৰ পৰা স্কুলত কিদৰে ছাত্ৰ-ছাত্ৰীসকলক জনসংখ্যাৰ শিক্ষা দিব পাৰি সি এক বিশেষ লক্ষণীয় বিষয়। এই ক্ষেত্ৰত বিস্তৃত আলোচনা পৰিহাৰ কৰি তলত উল্লেখ কৰা কথাকেইটাৰ প্ৰতি দৃষ্টি নিক্ষেপ কৰিব পাৰি-\nপ্ৰাথমিক স্কুলত ‘সৰু পৰিয়াল সুখী পৰিয়াল’ৰ ধাৰণা শিশুসকলক প্ৰদান কৰিব লাগে।\nমাধ্যমিক স্কুলত বিভিন্ন দেশৰ মাজত জনসংখ্যা বৃদ্ধিৰ ইতিহাস আৰু ইয়াৰ তুলনামূলক অধ্যয়ন পাঠ্যপুথিত প্ৰদান কৰিব লাগে।\nদেশৰ জনসংখ্যা বৃদ্ধিয়ে মানুহৰ অৰ্থনৈতিক, সামাজিক, ৰাজনৈতিক আৰু সাংস্কৃতিক দিশত পেলোৱা প্ৰভাৱবোৰৰ সম্বন্ধে ব্যাখ্যা কৰিব লাগে।\nজনসংখ্যা বৃদ্ধিয়ে আমাৰ দৈহিক স্বাস্থ্য, প্ৰাকৃতিক সম্পদ আৰু পৰিবেশৰ পৰিস্থিতিত পেলোৱা প্ৰভাৱ সম্বন্ধে ব্যাখ্যা আৰু বিশ্লেষণ দাঙি ধৰিব লাগে।\nমাধ্যমিক স্কুলত যৌন-শিক্ষাক জনসংখ্যা শিক্ষাৰ অংশবিশেষস্বৰূপে প্ৰদান কৰিব লাগে।\nআমাৰ ব্যক্তিগত আৰু সামাজিক জীৱনত জনসংখ্যা বৃদ্ধিয়ে পেলোৱা প্ৰতিকূল প্ৰভাৱ সম্বন্ধে ব্যাখ্যা প্ৰদান কৰিব লাগে।\nজৈৱিক প্ৰজননিক আচৰণ সম্বন্ধে বিশ্ববিদ্যালয়ৰ শিক্ষাত বিজ্ঞানভিত্তিক আলোচনা প্ৰদান কৰিব লাগে।\nজনসংখ্যা বৃদ্ধি আৰু ইয়াৰ নিয়ন্ত্ৰণ সম্বন্ধে শিক্ষাৰ ব্যৱস্থা বিশ্ববিদ্যালয়ৰ পৰ্যায়ত অধ্যয়ন আৰু গৱেষণাৰ ব্যৱস্থা কৰিব লাগে।\nসমাজত জনসংখ্যা-শিক্ষা কিদৰে দিব পাৰি ?\nজনসংখ্যা নিয়ন্ত্ৰণৰ বাবে চৰকাৰে সমাজত লোকৰ মাজত প্ৰয়োজনীয় কেতবোৰ ব্যৱস্থা গ্ৰহণ কৰিব পাৰে। ইয়াক নিম্নলিখিতভাৱে সংক্ষেপে উল্লেখ কৰিব পাৰি-\nবৃহৎ আকাৰৰ পৰিয়ালৰ পৰা দেখা দিব পৰা সমস্যাবোৰৰ সম্বন্ধে সামাজিক আৰু সাম্প্ৰদায়িকভাৱে কেতবোৰ আলোচনা চক্ৰ অনুষ্ঠিত কৰিব পাৰি।\nচৰকাৰে গ্ৰহণ কৰা পৰিয়াল পৰিকল্পনা আৰু পৰিয়াল কল্যাণ আঁচনিবোৰৰ সম্বন্ধে সৰ্বসাধাৰণ লোকসকলক অৱগত কৰি তুলিব পাৰি।\nনতুন প্ৰজননিক আচৰণ আৰু জন্ম নিৰোধক উপায় আৰু পদ্ধতিবোৰৰ বিষয়ে নৱ-বিবাহিত পুৰুষ-মহিলাসকলৰ মাজত জনপ্ৰিয় কৰি তুলিব লাগে।\nসঘনে শিশু জন্ম দিয়াৰ ফলত স্বাস্থ্য ৰক্ষাৰ ক্ষেত্ৰত দেখা দিব পৰা সমস্যাবোৰৰ সম্বন্ধে মাতৃসকলক অৱগত কৰি তুলিব লাগে।\nপিছপৰা জনজাতীয় লোকসকলৰ মাজত এই সম্বন্ধে আলোচনা চক্ৰ, কথিকা, প্ৰদৰ্শনী আৰু কথাছবি প্ৰদৰ্শন আদিৰ ব্যৱস্থা কৰিব পাৰি।\nস্বেচ্ছাসেৱী সংগঠন আৰু ব্যক্তিবিশেষক এই বিষয়ে ৰাজ্যিক চৰকাৰবোৰে আৰ্থিক সাহায্য আৰু অন্যান্য সা-সুবিধা মুক্তভাৱে আগবঢ়াব লাগে।\nটিভি, কথাছবি প্ৰদৰ্শন, ৰেডিঅ’ আদি জন মাধ্যমবোৰৰ সহায়েৰে জনসাধাৰণ লোকক জন্ম-নিয়ন্ত্ৰণ সম্বন্ধে প্ৰয়োজনীয় জ্ঞান-অভিজ্ঞতা দিব লাগে।\nজন বিসফোৰণে সৃষ্টি কৰি তোলা পৰিবেশৰ অৱনয়ন সম্বন্ধে চৰকাৰে সকলো প্ৰচাৰ মাধ্যম পিছপৰা অঞ্চলৰ লোকৰ বাবে প্ৰয়োগ কৰিব লাগে।\nদুটাতকৈ অধিক সন্তান জন্ম দিয়াটো বন্ধ কৰিবলৈ চৰকাৰে কঠোৰ আইনী ব্যৱস্থা গ্ৰহণ কৰিব লাগে।\nসন্তানহীন হোৱা বৃদ্ধ পৰিয়ালৰ বাবে চৰকাৰে সন্তানহীনতাৰ পেঞ্চন প্ৰদানৰ ব্যৱস্থা কৰিব লাগে।\nএই শিক্ষাৰ ধাৰণা\nশাৰীৰিক শিক্ষাৰ ধাৰণা লাভ কৰিবলৈ নিম্নলিখিত কথাকেইটা লক্ষ্য কৰিব পাৰি-\nশাৰীৰিক শিক্ষাৰ ধাৰণা আৰু ইয়াৰ ক্ৰিয়া-কলাপ ভাৰতীয় শিক্ষাত অতি পুৰণি।\nশৰীৰ চৰ্চা এক ধৰ্মীয় আৰু নৈতিক কৰ্তব্যস্বৰূপে প্ৰাচীন ভাৰতৰ শিক্ষা ব্যৱস্থাত বিবেচনা কৰা হৈছিল।\n‘যোগ-চৰ্চা’ এই শাৰীৰিক শিক্ষাৰ ধৰ্মীয় অনুভূতিৰ পৰাই উদ্ভৱ হয়।\nযোগ-চৰ্চাই দেহ-মনৰ সমন্বয় সাধন কৰি ব্যক্তিৰ আৱেগ-অনুভূতি, আসক্তি আৰু অনুৰাগ নিয়ন্ত্ৰিত আৰু অনুশাসিত কৰি তোলে।\nফলত বৌদ্ধিক আৰু সংজ্ঞানাত্মক ক্ৰিয়া আচৰণ সুনিয়ন্ত্ৰিত আৰু সুপৰিচালিত কৰি তোলে।\nশৰীৰ শিক্ষাই মানুহৰ দেহ-মানসিক অস্থিৰতা, অনুশাসনহীনতা আদি গুচাই আচৰণ আৰু চিন্তা-ক্ৰিয়া আদি সমাজৰ গ্ৰহণযোগ্য কৰি তোলে।\nদেহৰ অংগী-ভংগী, মাংসপেশীৰ সঞ্চালন আৰু শ্বাস-প্ৰশ্বাস ক্ৰিয়া সুস্থ আৰু স্বাভাৱিক কৰি তুলি সংজ্ঞানাত্মক আৰু আনুভূতিক ক্ৰিয়াত সুস্থ প্ৰভাৱ পেলায়।\nসেয়েহে আজিৰ শিক্ষা জগতত শৰীৰ শিক্ষাৰ অনুভৱ আৰু উপলব্ধি নতুনকৈ পুনৰাই লাভ কৰি উঠা হৈছে।\nশাৰীৰিক শিক্ষাৰ প্ৰয়োজনীয়তা বা প্ৰাসংগিকতা\nবৰ্তমান সময়ত শাৰীৰিক শিক্ষাৰ গুৰুত্ব, প্ৰাধান্য বা প্ৰাসংগিকতা অধিকভাৱে আৰু গুৰুত্ব সহকাৰে অনুভৱ কৰি উঠা হৈছে কেতবোৰ বিশেষ বিশেষ কাৰণৰ হেতুকে। এই দিশত বিস্তৃত আলোচনালৈ নগৈ নিম্নলিখিত কথাকেইটাৰ প্ৰতি দৃষ্টিপাত কৰিব পাৰি-\nআজিৰ শিক্ষা জগতৰ পৰিস্থিতি আৰু পটভূমিত শৰীৰ শিক্ষাক ‘যোগ শিক্ষা’ৰ দৃষ্টিৰে চাই ব্যক্তিৰ মানসিক হেঁচা, চাপ বা উৎকণ্ঠা কমোৱাৰ কৌশলস্বৰূপে বিবেচনা কৰা হয়।\nশৰীৰ শিক্ষাৰ ওপৰত ভিত্তি কৰা যোগ শিক্ষাক ব্যক্তিৰ আধ্যাত্মিক জীৱনৰ বাবে প্ৰস্তুতিমূলক শিক্ষা স্বৰূপে গণ্য কৰা হয়।\nশৰীৰ শিক্ষাই আজিৰ সমস্যাজড়িত ব্যক্তিগত আৰু সামাজিক জীৱনত এজন লোকৰ দেহ-মনৰ সমন্বয় ৰক্ষাকাৰী ভূমিকা গ্ৰহন কৰে।\nই এজন লোকৰ বিভিন্ন আৰ্থ-সামাজিক পৰিস্থিতিত মানৱীয় উত্তেজনাবোৰৰ নিয়ন্ত্ৰণ আৰু সুপৰিচালনা কৰি তুলিব পাৰে।\nআজিৰ সমাজত বিজ্ঞান-প্ৰযুক্তিয়ে এচাম অভিলাষী শ্ৰেণীৰ লোকক চঞ্চল কৰি তুলি তেওঁলোকৰ জীৱন-ৰীতি মানসিক ভাৱে অসুস্থ আৰু অস্বাভাৱিক কৰি তোলে। শৰীৰ শিক্ষাইহে এইসকল লোকক সুস্থ আৰু স্বাভাৱিক অৱস্থালৈ ঘূৰাই আনিব পাৰে।\nশৰীৰ শিক্ষাই শিশুক শৈশৱ কালত দেখা দিয়া দৈহিক প্ৰয়োজন খেলা-ধূলাৰ মাধ্যমেৰে পূৰণ কৰি তুলিব পাৰে।\nএই শিক্ষাই বাল্যকালত ল’ৰা-ছোৱালীৰ বিভিন্ন দৈহিক ক্ৰিয়া কলাপৰ বাবে প্ৰয়োজন হোৱা দেহৰ অংগ সঞ্চালন আৰু পেশী সঞ্চালনৰ যোগে দৈহিক ক্ৰিয়া-পটুতা আৰু ক্ৰিয়া-কৌশল আয়ত্ত কৰি তাৰ বাস্তৱ পৰিস্থিতিত সুস্থ সমাযোজন কৰি উঠিব পাৰে।\nশৰীৰ শিক্ষাই কৈশোৰকালত জৈৱ-ৰাসায়নিক আৰু অংগ সঞ্চালনমূলক ক্ৰিয়াৰ সুস্থ সমাযোজন স্থাপন কৰি মানসিক ৰোগগ্ৰস্ততাৰ পৰা মুক্ত কৰি ৰাখিব পাৰে।\nতেওঁলোকৰ লিবিডো বা প্ৰাণশক্তিক গঠনাত্মক ৰূপদান কৰিব পাৰে।\nযৌৱনোত্তৰ কালত শৰীৰ শিক্ষাই ব্যক্তিক দেহ সঞ্চালনমূলক ক্ৰিয়া-পটুতা প্ৰদান কৰি অৰ্থনৈতিকভাৱে উৎপাদনশীল আৰু সমাজৰ বাবে হিত সাধনকাৰী ব্যক্তিস্বৰূপে নিজকে গঢ় দি তুলিব পাৰে।\nআজিৰ প্ৰাকৃতিক পৰিবেশৰ বায়ু-পানী-মাটি আৰু পাৰমাণৱিক প্ৰদূষণৰ প্ৰতি আত্ম সচেতন হৈ জীৱন নিৰ্বাহ কৰাত সমাজৰ সকলো শ্ৰেণী লোকৰ বাবে শৰীৰ শিক্ষা সামগ্ৰিক ৰূপত সহায়ক হৈ উঠিব পাৰে।\nআজিৰ গতিশীল সমাজত সুস্থ সমাযোজনৰ বাবে এজন লোকৰ ব্যক্তিত্বত পাবলৈ বিচৰা বিবিধ সংলক্ষণ বা গুণবোৰ হৈছে সহযোগিতা, প্ৰতিযোগিতা, সহানুভূতিশীলতা, সহৃদয়তা, অনুশাসনীয়তা, নীতিনিষ্ঠতা, সমাজৰ নেতৃত্বস্থানীয়তা আদি। এই সামগ্ৰিক ব্যক্তিত্ব গঠনৰ কাৰ্যকৰী দিশ হৈছে শাৰীৰিক শিক্ষা।\nআজি আমাৰ সমাজত থকা ৰাজনৈতিক স্বেচ্ছাচাৰিতা, সামাজিক কলুষতা আৰু অৰ্থনৈতিক ভ্ৰষ্টাচাৰীতাই বিভ্ৰান্ত কৰি তুলি সাধাৰণ লোকৰ জীৱন দুৰ্বিষহ কৰি পেলাইছে। এই সকলোবোৰ অসুস্থ পৰিস্থিতিৰ সন্মুখীন আৰু সমাধানৰ উত্তৰ নিশ্চয় আমি এই শাৰীৰিক শিক্ষাত পাব পাৰো। এনেবোৰ কথাৰ অনুভৱে আজি আমাৰ শিক্ষা জগতত এক নতুন মূল্যবোধ আনি দিছে।\nমূল্যবোধৰ ধাৰণা সৰ্বসাধাৰণ লোকৰ বিবেচনাৰে ক’বলৈ গ’লে যিমান সহজ যেন লাগে, তাত্বিক দিশৰ বিবেচনাৰে বুজি উঠিবলৈ সিমান সহজ নহয়। ইয়াৰ স্বৰূপ বিশ্লেষণ সংক্ষেপে নিম্নলিখিতভাৱে প্ৰদান কৰিব পাৰি-\nমূল্যবোধৰ ক্ষেত্ৰত সৰ্বসাধাৰণ লোকৰ ধাৰণা হৈছে বস্তুগত আৰু শিক্ষিত আৰু সংস্কৃতিপৰায়ণ লোকৰ বাবে ই হৈ উঠে ভাবগত।\nভাবগত মূল্যবোধ হয় বিমূৰ্ত, শুভ, আদৰ্শনিষ্ঠ আৰু সমাজৰ লোকৰ বাবে হিত সাধনকাৰী বিধৰ।\nমানুহৰ মনৰ নৈতিক আৰু আধ্যাত্মিক ভাৱধাৰাইও মূল্যবোধ নিৰ্ধাৰণ আৰু নিয়ন্ত্ৰণ কৰে যি সত্য-শিৱ-সুন্দৰৰ গভীৰ অনুভূতিৰ দ্বাৰা সিক্ত হৈ উঠে।\nমানুহৰ মনৰ মূল্যবোধ ভাব চিৰন্তন আৰু অ-পৰিৱৰ্তনীয় ৰূপত পাব পৰা নাযায়।\nশিক্ষা পৰিবেশৰ পৰিৱৰ্তনীয় আৰু নতুনত্বৰ প্ৰভাৱে মানুহৰ মনৰ পুৰণি মূল্যবোধ ভাব আঁতৰাই নতুন আৰু সময়োপযোগী মূল্যবোধ ভাব জগাই তোলে।\nমূল্যবোধৰ স্বৰূপ দাঙি ধৰা ইয়াৰ প্ৰধান বৈশিষ্ট্যবোৰ নিম্নলিখিতভাৱে চিনাক্ত কৰিব পৰা যায়-\nমানুহৰ বাবে অৰ্থপূৰ্ণ, গুৰুত্বপূৰ্ণ আৰু উপযোগিতামূলক হৈ উঠা কথা বা বিষয়েই হৈছে মূল্যবোধৰ বিষয়।\nমূল্যবোধ সমাজৰ লোকৰ আদৰ্শৰ ভিত্তিত নিৰ্ধাৰণ কৰি তোলা হয়।\nমানুহৰ মনৰ সত্য-শিৱ-সুন্দৰৰ অনুভূতিয়ে মূল্যবোধ ভাব জগাই তোলে।\nসমাজৰ লোকৰ বাঞ্ছনীয়তা আৰু গ্ৰহণযোগ্যতাৰ ওপৰত মূল্যবোধ ভাব নিৰ্ভৰশীল।\nব্যক্তি মনৰ পাপ-পূণ্য, শুদ্ধ-অশুদ্ধ, সত্য-অসত্যৰ ভিত্তিত মূল্যবোধ ভাব গঢ়ি উঠে।\nমূল্যবোধ এক বিমূৰ্ত চিন্তা-বিবেচনাৰ পৰিণতি মাথোন। সেয়ে ই দৰ্শনভিত্তিক।\nএই মূল্যবোধে মানুহৰ চিন্তা-ক্ৰিয়া আচৰণ প্ৰভাৱিত আৰু পৰিচালিত কৰে, যি জীৱ জন্তুবোৰৰ বাবে সম্ভৱ হৈ নুঠে। জীৱ-জন্তুৰ আচৰণ হয় প্ৰবৃত্তি পৰিচালিত।\nমূল্যবোধ ভাব হৈছে শিক্ষালব্ধ, মানুহৰ প্ৰয়োজনসাপেক্ষ, পৰিৱৰ্তনশীল আৰু গতিশীল, ই চিৰন্তভাৱে স্থাপিত কৰা বিধৰ নহয়।\nঅৰ্থৰ ভিন্নমুখিতা আৰু বৈষয়িক-ভাবাত্মক আদি দৃষ্টিকোণৰ পৰা ইয়াৰ ধাৰণা বিভাজন আৰু শ্ৰেণীকৰণ কৰিবপৰা যায়। তলত ইয়াক সংক্ষেপে উপস্থাপন কৰা হৈছে:\n(১) অৰ্থনৈতিক মূল্যবোধ\nবস্তুবাদিতা আৰু উপযোগিতাৰ দৃষ্টিৰে অৰ্থনৈতিক মূল্যবোধ অনুভৱ কৰা হয়। কোনো বস্তুৰ দৰ-দাম আৰু লাভ-লোকচানৰ দৃষ্টিকোণেৰে এই অৰ্থনৈতিক মূল্যবোধ নিৰ্ণয় কৰা হয়।\n(২) সামাজিক মূল্যবোধ\nসমাজ্ৰ লোকৰ গ্ৰহণযোগ্যতা, উপযোগিতা আৰু সামাজিক নীতি-নিয়ম আৰু আদৰ্শ অনুসৰি সামাজিক মূল্যবোধ অনুভৱ কৰা হয়।\n(৩) নৈতিক মূল্যবোধ\nনৈতিক চেতনা, আদৰ্শ আৰু বিবেচনাৰে কোনো কথাৰ ভাল-বেয়া, উচিত-অনুচিত আৰু পাপ-পূণ্য আদিৰ বিচাৰ-বিবেচনা কৰা অৱস্থাই হৈছে নৈতিক মূল্যবোধ।\n(৪) আধ্যাত্মিক মূল্যবোধ\nকোনো এক ধৰ্মীয় আদৰ্শ আস্থা-নিষ্ঠাৰে মানি চলা অৱস্থাই হৈছে আধ্যাত্মিক মূল্যবোধ। এই অনুভৱে মানুহক পাৰ্থিৱ ভাব-চিন্তাৰ ঊৰ্ধলৈ তুলি ধৰি আধ্যাত্মিক জীৱন যাপনত সহায় কৰে।\n(৫) সৌন্দৰ্যবোধক মূল্যবোধ\nসত্য-শিৱ-সুন্দৰৰ গভীৰ অনুভৱৰ পৰা এইবিধ মূল্যবোধ ভাব মানুহৰ মনত গঢ়ি উঠে। নৃত্য-কলা-সংগীত, সাহিত্য, ভাস্কৰ্য আদিৰ প্ৰতি সৃষ্টি হোৱা আকৰ্ষণ এইবিধ মূল্যবোধৰ প্ৰকাশ বুলিব পাৰি।\n(৬) গণতান্ত্ৰিক মূল্যবোধ\nগণতান্ত্ৰিক জীৱন যাপনৰ আদৰ্শ আৰু অনুভৱবোৰ হৈছে স্বাধীনতা, সমতা, বন্ধুত্ব, ভ্ৰাতৃত্ব অৰু সামাজিক ন্যায় আদি। সমাজৰ লোকৰ মনত ভেদভাব গুচাই সকলোকে আত্মপ্ৰকাশ আৰু বিকাশৰ সুবিধা দিবলৈ ইয়াত বিচৰা হয়।\n(৭) ক্ষমতাৰ মূল্যবোধ\nএই মূল্যবোধ গণতান্ত্ৰিক মূল্যবোধৰ বিপৰীতমুখী এক অনুভৱ। ক্ষমতাপ্ৰিয় একোজন লোকে সৰ্বসাধাৰণ লোকক দমন, শাসন আৰু নিয়ন্ত্ৰণ কৰিব পৰা ক্ষমতাৰ ওপৰত বিশ্বাস কৰা হয়। ব্যক্তিৰ এনে অসাধাৰণ ক্ষমতাক স্বৰ্গীয় ক্ষমতা বোলা হয়।\n(৮) সুখ-ভোগবাদী মূল্যবোধ\nইয়াক অ-গণতান্ত্ৰিক মূল্যবোধস্বৰূপেও বৰ্ণনা কৰিব পাৰি। এক শ্ৰেণী সৌভাগ্যবান লোকে সুখ ভোগবাদৰ আদৰ্শত বিশ্বাস কৰে। তেনে লোকৰ জীৱনৰ আদৰ্শ হৈছে- ‘যাৱৎ জীৱেৎ সুখং জীৱেৎ, ঋণং কৃত্বা ঘ্ৰিতং পিবেত’। আজিৰ সমাজত এনে ভোগবাদী মূল্যবোধ বা আদৰ্শত বিশ্বাস কৰা লোকৰ সংখ্যা ক্ৰমে বৃদ্ধি হৈ উঠাটো মন কৰিবলগীয়া।\n(৯) নীতি শাস্ত্ৰ সম্বন্ধীয় মূল্যবোধ\nশুভ-অশুভ, ন্যায়-অন্যায় আৰু উচিত-অনুচিতৰ নৈতিক বিচাৰ-বিবেচনাৰ ওপৰত গঢ় লৈ উঠা মূল্যবোধেই হৈছে নীতি শাস্ত্ৰ সম্বন্ধীয় মূল্যবোধ। সমাজৰ দ্বাৰা স্বীকৃত আইনী ব্যৱস্থা হৈছে মানুহৰ মনৰ নীতি-নিষ্ঠতাৰ ওপৰত গঢ়ি উঠা এক বিজ্ঞান। এইবিধ মূল্যবোধ ন্যায়িক দৃষ্টিৰে বিচাৰ-বিবেচনা কৰা হোৱা বাবে সমাজৰ সকলো লোকেই তাক মানি চলিবলৈ বাধ্য। আইনৰ বিচাৰ এইবিধ মূল্যবোধৰ আঁৰত প্ৰতিষ্ঠিত।\n(১০) চৰম মূল্যবোধ\nওপৰত উল্লেখ কৰা বিভিন্ন মূল্যবোধৰ শীৰ্ষত এই চৰম মূল্যবোধ অনুভৱ কৰা হয়। ই সৰ্বশক্তিমান ভগৱানৰ এক অদৃশ্য ক্ষমতা বা প্ৰভাৱৰ দ্বাৰা পৰিচালিত হয়। পাৰ্থিৱ ক্ৰিয়াৰ সকলো মূল্যবোধৰ ঊৰ্ধত এই চৰম মূল্যবোধ স্থাপন কৰা হয়, যি অদৃশ্য ভগৱানৰ অসীম শক্তি-ক্ষমতাৰ দ্বাৰা প্ৰভাৱিত, নিয়ন্ত্ৰিত আৰু পৰিচালিত হয়।\nমূল্যবোধ শিক্ষা কাক বোলে ?\nমূল্যবোধ শিক্ষাৰ ধাৰণা সৰলীকৰণ কৰি ব্যক্ত কৰিব পৰা মূল কথাকেইটা তলত সংক্ষেপে উল্লেখ কৰা হৈছে:\nমূল্যবোধ শিক্ষা এক গভীৰ ভাবাত্মক বিধৰ ধাৰণা আৰু দাৰ্শনিক বিধৰ অনুভৱ।\nসুস্থ-সুন্দৰ, নায্য আৰু সমাজৰ হিত সাধনকাৰী অনুভৱ আৰু আচৰণৰ প্ৰশিক্ষণেই হৈছে মূল্যবোধ শিক্ষা।\nএনেবিধ অনুভৱ মনত গঢ়ি তুলিবৰ বাবে পাঠ্যক্ৰমত প্ৰয়োজনীয় শিক্ষা উপাদান অন্তৰ্ভুক্ত কৰিব লাগে।\nমূল্যবোধ শিক্ষাৰ অধ্যয়নৰ উপাদানবোৰ হৈছে সংহত আৰু সামগ্ৰিক বিধৰ।\nইয়াৰ অন্তৰ্ভুক্ত উপাদানবোৰ হৈছে- নৈতিক, অৰ্থনৈতিক, সামাজিক, আধ্যাত্মিক, সৌন্দৰ্যবোধক আৰু গণতান্ত্ৰিক মূল্যবোধ।\nএনেবোৰ অধ্যয়নৰ উপাদানৰ অন্তৰ্ভুক্ত যি মূল্যবোধ শিক্ষাৰ ধাৰণা জটিল কৰি তুলিছে।\nসহজভাবে ক’বলৈ হ’লে যি শিক্ষাই ছাত্ৰ-ছাত্ৰীৰ সজ চৰিত্ৰ আৰু সুন্দৰ ব্যক্তিত্ব গঠন কৰি তোলে সেয়ে মূল্যবোধ শিক্ষা।\nমূল্যবোধ শিক্ষাৰ প্ৰাসংগিকতা\nআমাৰ দেশত মূল্যবোধ শিক্ষাৰ প্ৰয়োজনীয়তা আৰু প্ৰাসংগিকতা ১৯৮৬ চনত ঘোষিত ভাৰতৰ ৰাষ্ট্ৰীয় শিক্ষা নীতিত দৃঢ়তাৰে প্ৰতিপন্ন কৰি তোলা হৈছে। এই শিক্ষা নীতিত কোৱা হৈছে যে শিক্ষাই আমাৰ দেশৰ দ্ৰুত পৰিৱৰ্তনমুখী প্ৰযুক্তি-বিজ্ঞান আৰু পুৰণি সাংস্কৃতিক পৰম্পৰাৰ ধাৰাবাহিকতাৰ মাজত এক সুন্দৰ সমন্বয় গঢ় দি তুলিব পাৰিব লাগিব। ছাত্ৰ-ছাত্ৰীসকলৰ মনত সুন্দৰতা, সু-সামঞ্জস্যতা আৰু বিশুদ্ধতাৰ প্ৰতি সংবেদনশীলতাৰ ভাব সৃষ্টি কৰি তুলিব লাগিব। সামাজিক আৰু নৈতিক মূল্যবোধ ভাব বিকশাই তুলি শিক্ষা অধিক উপযুক্ত কৰি তুলিবৰ বাবে অধ্যয়নৰ পাঠ্যক্ৰম পুনৰ বিন্যাস আৰু সু-সমাযোজিত কৰি তুলিব লাগিব। মূল্যবোধ উদীয়মানকৃত কৰা এনে পাঠ্যক্ৰমে তেওঁলোকৰ মনত সততাৰ প্ৰতি গঢ়ি উঠা অবিশ্বাসৰ ভাব অস্পষ্টবাদিতা, ধৰ্ম-প্ৰধানতা, হিংসা, আতংকবাদিতা আৰু অদৃষ্টবাদিতাৰ অসুস্থ মনোভাব গুচাব পাৰিব লাগিব। তেওঁলোকৰ মাজত থকা অপসংস্কৃতি, অমানৱীয়তা আৰু বিভেদকামী মনোভাব আদি যিকোনো মূল্য দি বন্ধ কৰিব লাগিব। ভাৰতৰ ৰাষ্ট্ৰীয় শিক্ষানীতিয়ে দঙি ধৰা দেশৰ শিক্ষা ব্যৱস্থাত মূল্যবোধ শিক্ষা সম্বন্ধে শক্তিশালী ৰূপত মতামত আৰু দৃষ্টিকোণ আগবঢ়াইছে। শিক্ষাৰ লগত সংশ্লিষ্ট সকলো লোকৰ বাবেই ই এক নতুন দৃষ্টি দানকাৰী বুলিব পাৰি। এই মূল্যবোধ শিক্ষাৰ প্ৰয়োজনীয়তা আৰু প্ৰাসংগিকতা আমাৰ জাতীয় শিক্ষা ব্যৱস্থাত নতুন উপলব্ধি বুলিব পাৰি।\nএই শিক্ষাৰ উপযোগিতা\nমূল্যবোধ শিক্ষাৰ পৰা পাব পৰা সুফল বা উপযোগিতাবোৰৰ প্ৰতি আমাৰ মনত স্পষ্ট ধাৰণা থকাটো প্ৰয়োজন। এই শিক্ষাই মানুহৰ প্ৰবৃত্তিমূলক ভাব-অনুভূতিবোৰৰ উৎকৰ্ষ সাধন কৰি তাক পশু-পৰ্যায়ৰ পৰা মানৱীয়তাৰ পৰ্যায়লৈ উন্নীত কৰি তুলিব পাৰে। এই সম্বন্ধে মূল্যবোধ শিক্ষাৰ কেতবোৰ প্ৰত্যাশিত সুফল তলত সংক্ষেপে উল্লেখ কৰিব পাৰি-\nমূল্যবোধৰ শিক্ষাৰে ছাত্ৰ-ছাত্ৰীসকলৰ সুসমাযোজিত ব্যক্তিত্ব গঠন কৰিব পাৰি।\nতেওঁলোকৰ মূল্যবোধ আৰু মনোভাব সুস্থভাবে গঠন কৰি সমাজৰ সুনাগৰিক স্বৰূপে গঢ় দি তুলিব পাৰি।\nস্বাধীনতা, সমতা, ভ্ৰাতৃত্ব আৰু সামাজিক ন্যায়ৰ মূল্যবোধ ভাব গঠনেৰে সুনাগৰিকৰ চেতনা জগাই তুলিব পাৰি।\nছাত্ৰ-ছাত্ৰীসকলৰ সুচৰিত্ৰ গঠনৰ গুণ বা সংলক্ষণবোৰ এই শিক্ষাই বিকশাই তুলিব পাৰে।\nব্যক্তিৰ সততা, ন্যায়পৰায়ণতা, কষ্ট সহিষ্ণুতা, প্ৰতিজ্ঞাবদ্ধতা আদি নৈতিক গুণসমূহ এই শিক্ষাৰ সুখময় পৰিণতিস্বৰূপ।\nমূল্যবোধৰ শিক্ষাই ব্যক্তিৰ সংস্কৃতিপৰায়ণ মন আৰু আচৰণ গঢ় দি তুলিব পাৰে।\nএই শিক্ষাৰ যোগেদি ব্যক্তি মনৰ নেতিবাচক মনোভাব, হিংসাত্ম, ধ্বংসাত্মক আৰু অ-সামাজিক প্ৰৱণতাবোৰ গুচাব পাৰি।\nএই শিক্ষাই মানুহৰ মনত উন্নত ৰুচিবোধ, মানৱীয় অনুভূতি আৰু আধ্যাত্মিকতা ভাব গঢ় দি তুলিব পাৰে।\nমূল্যবোধ শিক্ষা কিদৰে দিব পাৰি\nস্কুল-কলেজত দিয়া পুথিগত জ্ঞানৰ মূল উদ্দেশ্য হৈছে ছাত্ৰ-ছাত্ৰীসকলৰ বৌদ্ধিক আৰু সংজ্ঞনাত্মক দিশৰ বিকাশ সাধন কৰা। তেওঁলোকৰ আনুভূতিক দিশৰ বিকাশ সাধন কৰি তোলাটোৰ প্ৰতি গুৰুত্ব প্ৰদান কৰা নহয়। ফলত একপক্ষীয় ভাবে তেওঁলোকৰ ব্যক্তিত্ব গঢ় লৈ উঠিবলগা হয়। এই দিশত বিস্তৃত আলোচনালৈ নগৈ স্কুলত দিবলগা মূল্যবোধ শিক্ষাৰ কেতবোৰ কাৰ্যকৰী ব্যৱস্থা তলত সংক্ষেপে দাঙি ধৰা হৈছে-\n(১) নৈতিক শিক্ষা\nসুস্থ, শুদ্ধ আৰু সঠিক মূল্যবোধৰ ভাব মনত জগাই তুলিবৰ বাবে স্কুলত নৈতিক বা নীতি জ্ঞানৰ শিক্ষা অন্তৰ্ভুক্ত কৰিব লাগে। শিশুৰ মনত নৈতিক চেতনা জগাই তুলিবৰ বাবে ধৰ্ম-নিৰপেক্ষভাবে ভক্তিমূলক গীত-মাত, সমূহীয়া প্ৰাৰ্থনা আদিৰ কাৰ্যসূচী অন্তৰ্ভুক্ত কৰিব লাগে।\n(২) সাহিত্য আৰু সংগীতৰ শিক্ষা\nসাহিত্য, সংগীত, কলা আদি বিষয়ৰ শিক্ষাই ছাত্ৰ-ছাত্ৰীৰ মনত সুস্থ মূল্যবোধৰ ভাব জগাই তুলিব পাৰে। এই কলাত্মক দিশৰ শিক্ষা অনুশীলনে তেওঁলোকৰ মনত সুস্থ আগ্ৰহ, অভিৰুচি আৰু মূল্যবোধৰ ভাব গঢ় দি তুলিব পাৰে।\n(৩) স্বাস্থ্য ৰক্ষাৰ শিক্ষা\nস্কুলত যোগ চৰ্চ্চা আৰু যোগাভ্যাস ছাত্ৰ-ছাত্ৰীসকলৰ বাবে বাধ্যতামূলক কৰি তুলিব লাগে। ইয়াৰ যোগেদি তেওঁলোকৰ সুস্থ দেহত সুস্থ মন গঢ়ি তোলাৰ আঁচনি গ্ৰহণ কৰিব লাগে।\n(৪) সমাজসেৱা আঁচনি গ্ৰহণ\nসামাজিক ক্ৰিয়াৰ যোগেদি সেৱাৰ মনোভাব আৰু নৈতিকতাবোধৰ ভাব জগাই তুলিবৰ বাবে স্কুলত সমাজ সেৱা আঁচনি গ্ৰহণ কৰিব লাগে। ইয়াৰ যোগেদি সক্ৰিয় ৰূপত নৈতিক মূল্যবোধৰ ভাব ছাত্ৰ-ছাত্ৰীৰ মনত গঢ় দি তুলিব লাগে।\n(৫) দলগত ক্ৰিয়াৰ প্ৰশিক্ষণ\nশিক্ষানুষ্ঠানত এন.চি.চি, এ.চি.চি, স্কাউটচ্, গাইড, ৰেডক্ৰ’ছ, ফাষ্ট-এইড প্ৰশিক্ষণ আদি ব্যৱস্থাৰে সুসংগঠিত ৰূপত দলগত ক্ৰিয়াৰ কাৰ্যসূচী ছাত্ৰ-ছাত্ৰীসকলৰ বাবে অনুষ্ঠিত কৰিব লাগে। ই তেওঁলোকৰ নৈতিক মূল্যবোধৰ ভাব জাতীয় আৰু আন্তৰ্জাতিকতাৰ পৰ্যায়লৈকো তুলি ধৰিব পাৰে।\n(৬) সুনাগৰিকতাৰ শিক্ষা\nছাত্ৰ-ছাত্ৰীসকলক দেশৰ নাগৰিক স্বৰূপে সুনাগৰিক কৰি গঢ়ি তুলিবৰ বাবে গণতান্ত্ৰিক জীৱনবোধ আৰু মূল্যবোধৰ শিক্ষাৰ ব্যৱস্থা কৰিব লাগে। এই মূল্যবোধবোৰ হৈছে বন্ধুত্ব, ভ্ৰাতৃত্ব, সমতা আৰু সামাজিক ন্যায়ৰ চেতনা আৰু মূল্যবোধ আদি।\n(৭) কৰ্মমুখী শিক্ষা\nমৌখিক আৰু তত্ত্বমূলক অথবা উপদেশমূলক শিক্ষা প্ৰদানৰ পৰিৱৰ্তে ক্ৰিয়াত্মক বা কৰ্মমুখী শিক্ষা দিয়াৰ ব্যৱস্থা স্কুলত কৰিব লাগে। ক্ৰিয়াৰ যোগেদি শিক্ষাৰ নীতি আৰু পন্থা গ্ৰহণে স্কুলত মূল্যবোধ শিক্ষা সাৰ্থক কৰি তুলিব পাৰে।\n(৮) অৱসৰ সময়ৰ শিক্ষা\nকোৱা হয় যে ক্ৰিয়া বিমুখ দেহ-মন হৈছে চয়তানৰ ক্ৰীড়া ভূমি। মূল্যবোধ শিক্ষা প্ৰদানৰ বেলিকা এই কথা বিশেষ মন কৰিবলগীয়া। ছাত্ৰ-ছাত্ৰীসকলে তেওঁলোকৰ অৱসৰ সময়ত সুস্থ চিন্তা আৰু ক্ৰিয়াত নিজকে ব্যস্ত ৰখাটো মূল্যবোধ শিক্ষাৰ প্ৰধান নীতি হোৱা উচিত।\nআজিৰ একৈশ শতিকাত মানৱজাতিৰ শিক্ষা-বিকাশৰ প্ৰসংগত সঘনে উচ্চাৰিত হোৱা এটা সমস্যা জড়িত দিশ হৈছে মহিলাসকলৰ অনগ্ৰসৰতা অথবা পুৰুষৰ তুলনাত তেওঁলোক পিছপৰি ৰোৱা অৱস্থা। আৰ্থ-সামাজিকভাৱে তেওঁলোকৰ এই অনগ্ৰসৰতাৰ হেতুকে মহিলাসকলক দুৰ্বল শ্ৰেণীৰ লোক বা ‘Weaker sex’ বুলিও কোৱা হয়। আৰ্থ সামাজিক বিকাশ অসম্পূৰ্ণ হৈ ৰোৱা অথবা অনগ্ৰসৰতাত ভোগা দেশবোৰতেই লিংগ ভেদৰ প্ৰৱণতাই বিকাশৰ পথত অন্তৰায়ৰ সৃষ্টি কৰি তুলিছে। ভাৰতৰ মহিলাসকলেও এই অপবাদৰ পৰা মুক্ত হৈ উঠিব পৰা নাই। দেশৰ অধিকাংশ মহিলাই আজিও দৰিদ্ৰতা, নিৰক্ষৰতা আৰু অজ্ঞতাৰ অৱস্থাৰে পিছপৰা গাওঁ অঞ্চলত বসবাস কৰে। তেওঁলোকৰ সাক্ষৰতাৰ হাৰ পুৰুষৰ তুলনাত অনেক কম। দেশৰ পুৰুষপ্ৰধান আৰু পিতৃপ্ৰধান পৰিয়ালত মহিলাসকলৰ অৰ্থনৈতিক জীৱনৰ মানদণ্ড পুৰুষসকলেই নিয়ন্ত্ৰণ আৰু পৰিচালনা কৰে। সামাজিক জীৱনতো পুৰণি আস্থা-নিষ্ঠা-বিশ্বাস আদিৰ সংকীৰ্ণ মনোভাবে মহিলাসকলৰ শিক্ষা অপ্ৰয়োজনীয় আৰু অৰ্থহীন কৰি পেলায়। কন্যা শিশু পৰিয়ালত জন্ম হোৱাটো অপ্ৰত্যাশিত আৰু দুৰ্ভাগ্যজনক বুলি বিবেচনা কৰা হয়। আনুষ্ঠানিক স্কুলীয়া শিক্ষা ছোৱালীৰ বাবে অপ্ৰয়োজনীয় বুলি ভবা হয়। ছোৱালীসকলৰ কৰ্মস্থল ঘৰৰ চাৰিবেৰৰ ভিতৰত বুলি গণ্য কৰা হয়। ঘৰুৱা কাম-বন কৰা, কাপোৰ-কানি, কাঁহী-বাটি ধোৱা, ৰন্ধা-বঢ়া কৰা, বিবাহিত মহিলাই শিশু জন্ম দিয়া, লালন-পালন কৰা আদি একোটা যন্ত্ৰত তেওঁলোকে পৰিণত হ’ব লগা হয়। ঘৰুৱা পৰিবেশৰ বাহিৰত তেওঁলোকৰ সামাজিক, সাংস্কৃতিক, ৰাজনৈতিক আৰু অৰ্থনৈতিক জীৱনৰ অস্তিত্ব আৰু সম্ভাৱনীয়তা থকাৰ কথা বিবেচনা কৰা নহয়। প্ৰাপ্তবয়স্ক নিৰক্ষৰ মহিলাসকলৰ অৰ্থনৈতিক উৎপাদনশীলতা আৰু স্বাৱলম্বিতাৰ নীতিও পুৰুষসকলে মানি ল’বলৈ নিবিচাৰে। ফলত নৈতিক স্বাধীনতাৰ অভাৱত মহিলাসকল হৈ পৰে পুৰুসৰ ওপৰত একান্ত নিৰ্ভৰশীল। তেওঁলোকক পৰিয়ালৰ লোকে অৰ্থনৈতিকভাবে উৎপাদনহীন শ্ৰমিক স্বৰূপে ব্যৱহাৰ কৰে। ই তেওঁলোকৰ ব্যক্তিত্ব বিকাশৰ দিশত প্ৰধান প্ৰতিবন্ধকতা স্বৰূপে বিবেচিত হৈ পৰে। ওপৰত কৰা বিশ্লেষণৰ যোগেদি ক’ব পাৰি যে মহিলাসকল তেওঁলোকৰ শৈক্ষিক, অৰ্থনৈতিক, ৰাজনৈতিক, সামাজিক তথা সাংস্কৃতিক দিশত গুৰুত্বহীন ব্যক্তিস্বৰূপে আজিও বিবেচিত হোৱা মানসিকতা সমাজত আছে। এই দৃষ্টিভংগী সলনি কৰি পিছ পৰি ৰোৱা মহিলাসকলক আত্মপ্ৰকাশ আৰু বিকাশৰ সুবিধাদানৰ এক সজ উদ্দেশ্য আৰু প্ৰচেষ্টা ‘মহিলা সবলীকৰণ’ত অন্তৰ্নিহিত হৈ আছে। ই আজিৰ শিক্ষা জগতৰ এক নতুন মূল্যবোধস্বৰূপেও বিবেচনা কৰিব পাৰি।\nমহিলা সবলীকৰণৰ ধাৰণা\nমহিলাসকলৰ আৰ্থ সামাজিক দুৰ্বলতাই সৃষ্টি কৰি তোলা তেওঁলোকৰ অনগ্ৰসৰতা কেৱল ভাৰতৰেই আছুতীয়া সমস্যা নহয়, ই এক জাগতিক সমস্যাস্বৰূপ। কেৱল বিকশিত দেশবোৰহে এই সমস্যাৰ পৰা মুক্ত। ১৯৮৫ চনত নাইজেৰিয়া দেশৰ নাইৰোবিত অনুষ্ঠিত হোৱা আন্তৰ্জাতিক মহিলা সন্মিলনে মহিলা সবলীকৰণৰ সংজ্ঞা প্ৰথমবাৰৰ বাবে দাঙি ধৰে। এই সংজ্ঞাত ব্যক্ত কৰা হয়, ‘মহিলাসকলক সামাজিক ক্ষমতা পুনৰ বিতৰণ কৰা আৰু তেওঁলোকৰ অনুকূলে সম্পদৰ নিয়ন্ত্ৰণ কৰা’ই হৈছে মহিলাৰ সবলীকৰণ। ইয়াৰ যোগেদি ক’বলৈ বিচৰা হৈছে যে মহিলাসকলক পুৰুষৰ সমানেই সামাজিক ক্ষমতা বিতৰণ কৰিব লাগে আৰু দেশৰ অৰ্থনৈতিক সম্পদ মহিলাসকলে বিকাশ লাভ কৰিব পৰাকৈ নিয়ন্ত্ৰণ কৰিব লাগে। চমুকৈ ক’ব পাৰি যে সবলীকৰণৰ যোগে মহিলাসকলক সামাজিক বিকাশৰ সুবিধা দিব লাগে আৰু অৰ্থনৈতিক দিশটো তেওঁলোকৰ অনুকূলে নিয়ন্ত্ৰণ কৰিব লাগে। তেওঁলোকৰ সামাজিক আৰু অৰ্থনৈতিক বিকাশৰ স্বাধীনতাই হৈছে সবলীকৰণৰ মূল উদ্দেশ্য। আৰ্থ সামাজিক বিকাশেইহে প্ৰকৃত অৰ্থত তেওঁলোকক সবল, শক্তিশালী আৰু বিকাশশীল কৰি তুলিব পাৰে।\nসবলীকৰণৰ উপায় স্বৰূপে শিক্ষা\nকোৱা হয় যে ‘Knowledge is power’ অৰ্থাৎ ‘জ্ঞানেই হৈছে শক্তি’। জ্ঞানে মানুহৰ অজ্ঞান আন্ধাৰ গুচাই দেহ-মন পোহৰাই তুলিব পাৰে, মনৰ সকলো ধৰণৰ সংকীৰ্ণতা আৰু ভেদভাব গুচাই সমতা, ভ্ৰাতৃত্ব আৰু মানৱীয়তাৰ অনুভৱ প্ৰদান কৰিব পাৰে। সামাজিক ন্যায়ৰ গণতান্ত্ৰিক আদৰ্শ শিক্ষাৰ যোগেদি পাব পাৰিলেহে পুৰুষ আৰু মহিলাৰ মাজত সু-সামঞ্জস্য ৰূপত সামাজিক বিকাশ সম্ভৱ হৈ উঠিব পাৰে। এনে অৱস্থাকেই মহিলা সবলীকৰণৰ যোগেদি অভিব্যক্ত কৰি তুলিবলৈ বিচৰা হৈছে। শিক্ষাৰ পোহৰ অবিহনে পুৰুষপ্ৰধান সমাজৰ পৰা নাৰী মুক্তি লাভ কৰি উঠাটো সম্ভৱপৰ নহয়। নাৰী আৰু পুৰুষ দুয়ো পক্ষৰ মাজত এনেবোৰ কথাৰ অনুভৱ আৰু উপলব্ধিৰে মহিলাসকলক স্বাভাৱিক ৰূপত সবলীকৰণ কৰি তোলাটো সম্ভৱপৰ হৈ উঠিব পাৰে। ই একপক্ষীয় ভাবে কৰা আন্দোলনৰ যোগেদি সম্ভৱ হৈ উঠিব নোৱাৰে।\nমহিলা সবলীকৰণৰ প্ৰধান লক্ষ্য, উদ্দেশ্যসমূহ\nমহিলাসকলক সবলীকৰণ কৰি তুলিব লাগে কিয়, এই প্ৰশ্নৰ উত্তৰ আমাৰ মনত স্পষ্ট হৈ উঠাটো প্ৰয়োজন। ইয়াৰ ওপৰতেই এই দিশৰ লক্ষ্য সাধন বিশেষ নিৰ্ভৰ কৰে। এই প্ৰসংগত নিম্ন উল্লেখিত কথাকেইটাৰ প্ৰতি আমাৰ দৃষ্টি নিক্ষেপ কৰিব পাৰি-\n(১) লিংগ বৈষম্যৰ ভাব গুচোৱা\nমহিলা সবলীকৰণৰ মূল উদ্দেশ্য হৈছে পুৰুষ আৰু মহিলাসকলৰ মাজত থকা বৈষম্যমূলক ভাব আৰু আচৰণ নোহোৱা কৰা। এই বৈষম্যমূলক ভাব থকালৈকে দেশৰ আৰ্থ সামাজিক বিকাশ সাধন হৈ উঠিব নোৱাৰে।\n(২) সম মৰ্যাদা প্ৰদান\nজাতি, ধৰ্ম, লিংগ নিৰ্বিশেষে সকলো লোককে সমান মৰ্যাদা প্ৰদান কৰাটো সংবিধানত গণতন্ত্ৰৰ প্ৰধান চৰ্ত বিশেষ। ই এক মানৱীয় অনুভূতি, যাক মানুহৰ মনত আৰু ক্ৰিয়া-আচৰণত বিকশাই তুলিব লাগে।\n(৩) অৰ্থনৈতিক স্বাধীনতা প্ৰদান\nপৰিয়ালত পুৰুষ-স্ত্ৰীৰ মাজত অৰ্থনৈতিক স্বাধীনতা আৰু সমতাৰ ভাব নথকাৰ বাবেই মহিলাৰ প্ৰতি পুৰুষে বৈষম্যৰ ভাব প্ৰদৰ্শন কৰে। সেই হেতুকে মহিলা সবলীকৰণৰ প্ৰধান চৰ্তই হৈছে অৰ্থনৈতিক দিশত পুৰুষৰ দমনমূলক মনোভাব নোহোৱা কৰা।\n(৪) মহিলাক ৰাজনৈতিক ক্ষমতা প্ৰদান\nগণতান্ত্ৰিক নীতি-আদৰ্শৰ ভিত্তিত মহিলাসকলক তেওঁলোকৰ ৰাজনৈতিক ক্ষমতা প্ৰয়োগৰ সুবিধা দিব লাগে। ৰাজনৈতিক ক্ষমতা প্ৰয়োজন অনুসৰি প্ৰদান কৰিলেহে মহিলাসকলৰ মন আৰু আচৰণ সবল আৰু শক্তিশালী হৈ উঠিব পাৰে।\n(৫) শিক্ষাৰ সমান সুবিধা প্ৰদান\nমহিলা সবলীকৰণৰ আন এক প্ৰয়োজনীয় চৰ্ত হৈছে শিক্ষাৰ ক্ষেত্ৰত পুৰুষ-নাৰীক সমান সুবিধা প্ৰদান কৰা। শিক্ষা গ্ৰহণেহে মহিলাসকলৰ মনত আত্মবিশ্বাসৰ ভাব আৰু আচৰণ গঢ় দি তুলিব পাৰে। শিক্ষা বিহীনতা হৈছে দুৰ্বলতাৰ প্ৰধান কাৰণ।\n(৬) চিন্তা আৰু বিচাৰকৰণৰ স্বাধীনতা\nএজন ব্যক্তি প্ৰকৃত অৰ্থত স্বাধীন হৈ উঠিব পাৰে তেওঁৰ মুক্ত চিন্তা আৰু বিচাৰকৰণৰ ক্ষমতা প্ৰয়োগকৰণৰ যোগেদিহে। মহিলা সবলীকৰণে ইয়াৰ কাৰ্যকৰী দিশত এই কথাৰেই বাস্তৱ ৰূপ দিবলৈ বিচাৰে।\n(৭) জনসংখ্যা শিক্ষা\nপৰিয়াল আৰু সমাজত কেৱল পুৰুষেই একপক্ষীয় মনোভাব আৰু আচৰণেৰে জন্ম নিয়ন্ত্ৰণ সাৰ্থক কৰি তুলিব নোৱাৰে। ইয়াৰ বাবে মহিলাৰ সহযোগিতা অপৰিহাৰ্য। মহিলা সবলীকৰণৰ ধাৰণাই সেয়েহে দেশৰ আৰু পৰিয়ালৰ জন্ম নিয়ন্ত্ৰণৰ বাবে দিব লগা শিক্ষাৰ সাৰ্থক ৰূপদান কৰিব পাৰে।\n(৮) অন্তৰ্নিহিত ক্ষমতাৰ স্বীকৃতি প্ৰদান\nমহিলাসকলে তেওঁলোকৰ দৰিদ্ৰতা আৰু নিৰক্ষৰতাৰ হেতুকে বহু সময়ত নিজ সুপ্ত ক্ষমতা আৰু অন্তৰ্নিহিত যোগ্যতা চিনাক্তকৰণ আৰু স্বীকৃতি লাভৰ পৰা বঞ্চিত হয়। ই মানৱ সম্পদৰ বিকাশ সাধনৰ দিশত এক বিৰাট অপচয় বুলিব পাৰি। মহিলাসকলৰ সবলীকৰণে এনে অপচয় ৰোধ কৰিব পাৰে।\n(৯) দ্ৰুত আধুনিকীকৰণ\nআজি বিজ্ঞান প্ৰযুক্তিৰ বহল প্ৰসাৰ লাভ কৰি উঠি দেশ আৰু সমাজ দ্ৰুত আধুনিকীকৰণ পথত আগবাঢ়িছে। কিন্তু মহিলাসকলৰ শিক্ষা অনগ্ৰসৰতাৰ পৰিস্থিতিত এই দ্ৰুত আধুনিকীকৰণ সম্ভৱপৰ হৈ উঠিব নোৱাৰে। সেই হেতুকে মহিলা সবলীকৰণ এই প্ৰসংগতো এক অপৰিহাৰ্য চৰ্ত বিশেষ।\n(১০) সামাজিক ব্যক্তিত্বৰ বিকাশ\nবৰ্তমান মানুহৰ ব্যক্তিত্ব, তেওঁৰ চিন্তা-ক্ৰিয়া আদি সমাজমুখী আৰু সমাজৰ হিত সাধনকাৰী বিধৰ কৰি তোলাটোৰ প্ৰয়োজন অনুভৱ কৰি উঠা হৈছে। এনে প্ৰয়োজন পূৰণৰ বাবে মহিলাসকলৰ ব্যক্তিত্বত সামাজিক গুণসমূহ বিকশাই তোলাৰ প্ৰয়োজন অনস্বীকাৰ্য। সেয়েহে মহিলা সবলীকৰণৰ অবিহনে তেওঁলোকৰ সামাজিক ব্যক্তিত্ব গঠনৰ কথা আমি ভাবি উঠিব নোৱাৰো।\nভাৰতত মহিলা সবলীকৰণৰ দিশত লোৱা ঐতিহাসিক ভূমিকা\nভাৰতৰ মহিলাসকলৰ আৰ্থ সামাজিক বিকাশ সাধনৰ দিশত লোৱা প্ৰচেষ্টাৰ এক দীৰ্ঘদিনীয়া ইতিহাস পাব পাৰি। ভাৰতবৰ্ষ গণতান্ত্ৰিক আৰু ধৰ্মনিৰপেক্ষ দেশস্বৰূপে এই দিশত যিমান ব্যৱস্থা আৰু আঁচনি গ্ৰহণ কৰা হৈছে, সিমান পৰিমাণে পৃথিৱীৰ আন কোনো দেশত লোৱাটো পাব পৰা নাযায়। এই সম্বন্ধে কেতবোৰ স্মৰণীয় ঘটনা আৰু ব্যৱস্থাৰহে তলত যথাসম্ভৱ সংক্ষেপে উল্লেখ কৰা হৈছে-\nপুৰণি বৈদিক যুগত ভাৰতত স্ত্ৰী শিক্ষাৰ এক গৌৰৱময় অধ্যায় পাব পাৰি। সেই সময়ত পুৰুষৰ সমানে মহিলাই শিক্ষিত সমাজত স্থান লাভ কৰি উঠিছিল। শিক্ষিত মহিলাসকলক ‘দেৱী’ বুলি সন্মান প্ৰদৰ্শন কৰিছিল। বিদূষী মহিলাক লৈ পিতৃ-মাতৃসকলে গৌৰৱ অনুভৱ কৰিছিল। তেওঁলোকে নিজৰ পাণ্ডিত্যৰে বেদৰ মন্ত্ৰও ৰচনা কৰিছিল। গাৰ্গী, মৈত্ৰেয়ী, আত্ৰেয়ী, অপলা, লোপামুদ্ৰা, দেৱযানী আৰু লীলাৱতীৰ নাম আজিও শ্ৰদ্ধাৰে স্মৰণ কৰা হয়।\nবৌদ্ধ যুগত স্ত্ৰী শিক্ষা নিষিদ্ধ আছিল। মহিলাসকলে পুৰুষতকৈ বৌদ্ধিক দিশত নিম্নমানৰ বুলি বিবেচিত হৈছিল। গৌতম বুদ্ধও মহিলা শিক্ষাৰ বিৰোধী আছিল। অৱশ্যে সম্ৰাট অশোকৰ জীয়ৰী সংসাৰ বৈৰাগী মহিলা ভিক্ষুণী সংঘমিত্ৰাই বৌদ্ধ ধৰ্ম প্ৰচাৰৰ বাবে শ্ৰীলংকালৈও যোৱাৰ কথা জানিব পাৰি।\nমধ্যযুগত মুছলমান সকলৰ পৰ্দা প্ৰথা প্ৰচলন আছিল আৰু মহিলাৰ শিক্ষা ক্ষতিগ্ৰস্ত হৈছিল। ফলত দুখীয়া শ্ৰেণীৰ মহিলাসকল নিৰক্ষৰতাত ভুগিবলগা হৈছিল। অৱশ্যে অভিজাত শ্ৰেণীৰ মহিলাসকলে গৃহ শিক্ষা লাভ কৰিছিল। তেওঁলোকৰ অভিজাত শ্ৰেণীৰ মাজত সাহিত্য, বুৰঞ্জী, দৰ্শন, গণিত আদি বিষয়ৰ চৰ্চ্চা মহিলাসকলে লাভ কৰি উঠিব পাৰিছিল। চুলতানা ৰেজিয়াই প্ৰশাসন আৰু সমৰ শিক্ষাও গৃহশিক্ষাৰ পৰা পাব পাৰিছিল। আন আন শিক্ষিতা মহিলাসকলৰ ভিতৰত গুলবদন, চেলিমা, নুৰজাহান, মমতাজ মহল আৰু জাহানাৰা আদিৰ নাম উল্লেখযোগ্য।\nইউৰোপীয় খ্ৰীষ্টান মিছনেৰীসকলৰ যুগত\nইউৰোপৰ পৰা অহা খ্ৰীষ্টিয়ান মিছনেৰীসকলে ভাৰতত মহিলাৰ শিক্ষা বিকাশৰ কাম কৰিছিল। তেওঁলোকে দেশৰ পিছপৰা অঞ্চলত সোমাই মহিলাৰ বাবেও স্কুল স্থাপন কৰিছিল। অসমৰ ব্ৰহ্মপুত্ৰ উপত্যকাতো মহিলাৰ বাবে ‘জনানা স্কুল’ স্থাপন কৰিছিল। কিন্তু সেই সময়ত সংৰক্ষণশীল মহিলাসকল শিক্ষাৰ প্ৰতি আগ্ৰহী নাছিল। ছাৰ্লচ উড্ আৰু হাণ্টাৰ আয়োগৰ প্ৰতিবেদতো মহিলা শিক্ষাত গুৰুত্ব দিয়া দেখা যায়। ফলত বম্বে, মাদ্ৰাজ, কলিকতা আদিত মহিলা শিক্ষাৰ অনুষ্ঠান স্থাপিত হৈছিল। কিন্তু সেই সময়তো অন্ধবিশ্বাস, কুসংস্কাৰ আদিয়ে মহিলা শিক্ষাৰ বিকাশত বাধা দান কৰিছিল।\nকুৰি শতিকাৰ প্ৰথমাৰ্ধত\n১৯০১ চনত ভাৰতত মহিলা সাক্ষৰতাৰ শতকৰা হাৰ আছিল ০.৮। ইংৰাজ প্ৰশাসক লৰ্ড কাৰ্জনে সতীপ্ৰথা বন্ধ কৰিছিল। কুৰি শতিকাৰ প্ৰথম দুটা দশকত অন্ধবিশ্বাস আৰু কুসংস্কাৰ গুচাই স্ত্ৰী শিক্ষাৰ প্ৰতি সচেতনতা জগাই তুলিবৰ বাবে বিভিন্ন ব্যক্তি আৰু সংগঠন আগবাঢ়ি আহে। এইসকলৰ ভিতৰত ৰাজা ৰামমোহন ৰায়, ঈশ্বৰ চন্দ্ৰ বিদ্যাসাগৰ, এনি বেচান্ত, খ্ৰীষ্টিয়ান মিছনেৰী, ব্ৰাহ্মসমাজ, ভাৰতীয় মহিলা সংস্থা আদিৰ নাম উল্লেখযোগ্য। তেওঁলোকৰ প্ৰচেষ্টাৰ পৰিণতি স্বৰূপে ১৯১৬ চনত দিল্লীত লেডী হাৰ্ডিঞ্জ কলেজ স্থাপিত হৈ উঠে। স্বৰাজ, স্বদেশী আন্দোলন, অসহযোগ আন্দোলন আদিৰ যোগে মহাত্মা গান্ধীয়ে মহিলাসকলৰ শিক্ষা বিকাশৰ বাবে আগবাঢ়ি আহে। মহিলাসকলেও সত্যাগ্ৰহ আন্দোলনত সক্ৰিয় অংশগ্ৰহণ কৰে। সমাজৰ লোকৰ মনত স্ত্ৰীশিক্ষাৰ প্ৰতি থকা পূৰ্বৰ নেতিবাচক মনোভাব সলনি হয়।\n১৯৫১ চনত দেশত মহিলাৰ শিক্ষিতৰ হাৰ ৮.৮৬% লৈ বৃদ্ধি পায়। ১৯৫০ চনত ভাৰতীয় সংবিধানে মহিলাসকলৰ অনগ্ৰসৰতা গুচাই শিক্ষা আৰু আৰ্থ সামাজিক বিকাশৰ বাবে কেতবোৰ গুৰুত্বপূৰ্ণ পদক্ষেপ গ্ৰহন কৰে। ৰাজ্য চৰকাৰৰ দ্বাৰা কৰ্ম নিযুক্তিৰ বেলিকাও পুৰুষ-মহিলাৰ বৈষম্য বিবেচনা পৰিহাৰ কৰা হয়। মহিলাসকলৰ ওপৰত চলোৱা দমন-পীড়নৰ বিৰুদ্ধে শাস্তি প্ৰদানৰ আইন গ্ৰহণ কৰা হয়। ইয়াৰ উপৰি ছোৱালীৰ সম্পত্তিৰ অধিকাৰ, বিবাহ-বিচ্ছেদৰ আইন আদি কেতবোৰ সাংবিধানিক পদক্ষেপ গ্ৰহণ কৰা হয়। মহিলাসকলৰ ওপৰত কৰা দমন-উৎপীড়নৰ বিৰুদ্ধে আইনৰ ব্যৱস্থা গ্ৰহণ কৰিবলৈ সৰ্বভাৰতীয় ভিত্তিত মহিলা আয়োগ গঠন কৰা হয়। স্বাধীনোত্তৰ কালত মহিলা সবলীকৰণৰ বাবে সৰ্বভাৰতীয়ভাৱে কেইবাখনো কমিটি গঠন কৰা হয়। এই কমিটিবোৰ হৈছে-\n(১) ১৯৫৮ চনৰ দুৰ্গাবাঈ দেশমুখ কমিটি\n(২) ১৯৬২ চনৰ হংস মেহতা কমিটি\n(৩) ১৯৬৪ চনৰ ভক্ত বৎসলম কমিটি\nবৰ্তমান দেশৰ মহিলাসকলক ৰাজনৈতিক আৰু ক্ষমতা প্ৰদানৰো বিভিন্ন ব্যৱস্থা কৰা হৈছে। তাৰ যোগেদি তেওঁলোকক নিশ্চিত ৰূপত গণতান্ত্ৰিক প্ৰশাসনৰ শক্তিস্বৰূপে মান্যতা প্ৰদান কৰা হৈছে। স্থানীয় স্বায়ত্ত প্ৰশাসন আৰু লোকসভাতো মহিলাৰ বাবে আসন সংৰক্ষিত কৰা হৈছে। অৰ্থনৈতিক দিশতো মহিলাৰ বাবে আত্মসহায়ক গোট গঠনেৰে ঋণদানৰ ব্যৱস্থা কৰা হৈছে। অনুসূচিত জাতি-জনজাতিৰ মহিলা আৰু গৰ্ভৱতী মহিলাসকলৰ বাবেও কেতবোৰ পৃথক পৃথক আৰ্থিক সাহায্য প্ৰদানৰ ব্যৱস্থা কৰা হোছে। এনেবোৰ ব্যৱস্থাই প্ৰত্যক্ষ আৰু পৰোক্ষভাৱে দেশৰ মহিলাসকলক সবলীকৰণ কৰি তুলিব বুলি বৰ্তমান প্ৰত্যয় নিয়াব পৰা অৱস্থা গঢ় লৈ উঠিছে।\nমহিলা সবলীকৰণৰ বাবে ল’বলগা পদক্ষেপ\nমহিলা সবলীকৰণ বা শক্তিশালীকৰণ হৈছে আজিৰ প্ৰগতিশীল দেশ আৰু সমাজৰ বাবে এক নতুন উপলব্ধি। ই পুৰণি অন্ধবিশ্বাসমুখী সমাজৰ বাবে সময়ৰ নতুন প্ৰত্যাহ্বানস্বৰূপ। এই সবলীকৰণৰ প্ৰশস্ত পথ হৈছে শিক্ষা। শিক্ষাই ব্যক্তি আৰু সমাজৰ আশানুৰূপ আৰু সময়োপযোগী পৰিৱৰ্তন আনি দিব পাৰে। ইয়াৰ বাবে প্ৰশাসনীয় ৰূপত কৰ্তৃপক্ষই গ্ৰহণ কৰিবলগা মুখ্য পদক্ষেপকেইটা নিম্নলিখিতভাৱে উল্লেখ কৰিব পাৰি।\n(১) অৰ্থনৈতিক পদক্ষেপ\nমহিলা সবলীকৰণৰ প্ৰধান উদ্দেশ্যই হৈছে সমাজৰ দুৰ্বল শ্ৰেণীস্বৰূপে চিহ্নিত মহিলাসকলক অৰ্থনৈতিক দিশত স্বয়ংসম্পূৰ্ণ আৰু আত্মনিৰ্ভৰশীল কৰি তোলা। তেওঁলোকক অৰ্থনৈতিকভাবে পৰিয়াল আৰু দেশৰ এক কৰ্মশক্তি বা শ্ৰমিক শক্তিস্বৰূপে গণ্য কৰি মান্যতা প্ৰদান কৰা হ’ব লাগিব। অৰ্থনৈতিকভাৱে ৰাষ্ট্ৰই দিয়া স্বীকৃতিয়েহে তেওঁলোকক সামাজিক দৃষ্টিত প্ৰকৃত অৰ্থত সবলীকৰণ কৰি তুলিব পাৰে। এনে উদ্দেশ্য সাধনৰ বাবে তেওঁলোকক নিজ নিজ অঞ্চলত বেংক সেৱা আগবঢ়াব পৰা যায়। কৃষি, পশুপালন, হস্তশিল্প আদি ক্ষুদ্ৰ উদ্যোগত মহিলাসকলে বেংক সাহায্যৰ যোগে অৰ্থনৈতিক স্বাৱলম্বিতা লাভ কৰি উঠিব পাৰে। নগৰ অঞ্চলতো শিক্ষিত মহিলাসকলে কৰ্ম নিযুক্তিৰ বাবে বিজ্ঞান-প্ৰযুক্তিমূলক নতুন নতুন সম্ভাৱনীয়তা উদ্ভাৱন কৰি উঠিব পাৰে।\n(২) ৰাজনৈতিক পদক্ষেপ\nৰাজনৈতিক সচেতনতা আৰু সক্ৰিয়তাৰ যোগেদিও মহিলাসকলৰ সবলীকৰণ কাৰ্যকৰী কৰি তুলিব পাৰি। এই সজাগতা আৰু সচেতনতা তেওঁলোকৰ প্ৰতি কৰি অহা বৈষম্য আৰু বিভেদতা, অন্যায়-অবিচাৰ, দমন-পীড়ন, ধৰ্ষণ-লুণ্ঠন আদি পৰিস্থিতিৰ প্ৰতি প্ৰদৰ্শন কৰিব লাগে। গণতন্ত্ৰত মহিলাসকলৰ পুৰুষৰ সমানেই ৰাষ্ট্ৰৰ প্ৰশাসন আৰু পৰিচালনাৰ দায়িত্ব আৰু কৰ্তৃত্ব থাকে আৰু তেওঁলোক নিশ্চিত ৰূপত গণতন্ত্ৰ শক্তিশালীকৰণৰ দিশত সমানেই দায়বদ্ধ- এনেবোৰ অনুভৱ প্ৰদান কৰিব লাগে। এনে উদ্দেশ্য সাধনৰ বাবে ৰাষ্ট্ৰীয় পৰ্যায়ত ক্ষমতাৰ বিকেন্দ্ৰীকৰণৰ যোগে মহিলাসকলক ক্ষমতা প্ৰদানৰ কাৰ্যকৰী ব্যৱস্থাও গ্ৰহণ কৰা হৈছে। ইয়াক সঠিক ৰূপত কাৰ্যকৰীকৰণৰ বাবে মহিলাসকলক অৱগত কৰাব লাগে।\n(৩) আইনৰ পদক্ষেপ\nমহিলা সবলীকৰণৰ বাবে উপযুক্ত আইনী ব্যৱস্থাও গ্ৰহণ কৰিব লাগে। মহিলাসকলক দুৰ্বল বুলি ভাবি সমাজৰ এক শ্ৰেণী অসাধু লোকে তেওঁলোকৰ প্ৰতি অন্যায়-অবিচাৰ আৰু বিবিধ অপৰাধমূলক আচৰণ প্ৰদৰ্শন কৰি আহিছে। ইয়াক ৰোধ কৰিবৰ বাবে মহিলাসকলক আইনী ব্যৱস্থাৰ প্ৰতি অৱগত কৰি তুলিব পাৰি। আইনৰ ৰক্ষক আৰু বিচাৰপতিসকলেও এই প্ৰসংগত পক্ষপাতহীন আৰু আপোচবিহীন ভূমিকা গ্ৰহণ কৰিব লাগে। সৰ্বভাৰতীয় ভিত্তিত ‘ৰাষ্ট্ৰীয় মহিলা আয়োগ’ গঠন কৰি বিভিন্ন ক্ষেত্ৰত ৰাজ্যত তাৰ শাখা স্থাপন কৰা হৈছে। আইনৰ ব্যৱস্থাৰে সতীপ্ৰথা বন্ধ কৰা হৈছে, যৌতুক লোৱা আৰু দিয়া প্ৰথা আইন বিৰুদ্ধ কৰা হৈছে, ছোৱালীকো পৈতৃক সম্পত্তিৰ অধিকাৰী কৰি তোলা হৈছে আৰু বিবাহ বিচ্ছেদ আইনৰ প্ৰয়োজনীয় সংশোধন কৰা হৈছে। এনেবোৰ ব্যৱস্থাই মহিলা সবলীকৰণৰ ক্ষেত্ৰত সামাজিক দৃশ্যপটৰ আশানুৰূপ পৰিৱৰ্তন সাধনৰ আশা কৰিব পাৰি।\nলেখক: যতীন বৰুৱা, উচ্চতৰ মাধ্যমিক শিক্ষা


Assam Assembly Election 2021: সৰভোগ এৰি ভুল কৰিলে নেকি ৰঞ্জিত দাসে? পাটাচাৰকুছিত তীব্ৰ প্ৰত্যাহ্বানৰ সন্মুখীন হৈছে ৰাজ্যিক বিজেপিৰ সভাপতি assam-assembly-election-2021-state-bjp-president-facing-tough-situation-at-patacharkuchi-constituency-tvbhaskar– News18 Assam\nAssam Assembly Election 2021: সৰভোগ এৰি ভুল কৰিলে নেকি ৰঞ্জিত দাসে? পাটাচাৰকুছিত তীব্ৰ প্ৰত্যাহ্বানৰ সন্মুখীন হৈছে ৰাজ্যিক বিজেপিৰ সভাপতি\nUpdated:March 18, 2021, 10:29 PM IST\nবিজেপি অসম প্ৰদেশৰ সভাপতি ৰঞ্জিত কুমাৰ দাসে ২০১৬ চনত সৰভোগ সমষ্টিৰ পৰা নিৰ্বাচনত প্ৰতিদ্বন্দ্বিতা আগবঢ়াইছিল ৷\nLast Updated: March 18, 2021, 10:29 PM IST\nবিজেপি অসম প্ৰদেশৰ সভাপতি ৰঞ্জিত কুমাৰ দাসে ২০১৬ চনত সৰভোগ সমষ্টিৰ পৰা নিৰ্বাচনত প্ৰতিদ্বন্দ্বিতা আগবঢ়াইছিল ৷ ৫৬,৪৫৪টা ভোট লাভ কৰি সৰভোগ সমষ্টিৰ বিধায়ক নিৰ্বাচিত হৈছিল ৰঞ্জিত কুমাৰ দাস ৷ ২০১৬ চনৰ নিৰ্বাচনত কংগ্ৰেছৰ আব্দুল হান্নানে ৩৬,৯২৮টা, চিপিএমৰ মনোৰঞ্জন তালুকদাৰে ২৯,০৮২টা আৰু এআইইউডিএফৰ চামচুল হকে ১৭,৫০৪টা ভোট লাভ কৰি ক্ৰমে দ্বিতীয়, তৃতীয় আৰু পঞ্চম স্থান দখল কৰিছিল।\n২০২১ৰ বিধানসভা নিৰ্বাচনত কংগ্ৰেছ, এআইইউডিএফ, বিপিএফ সহিতে বাওঁ দলসমূহে মহাজোঁট গঠন কৰি নিৰ্বাচনত অৱতীৰ্ণ হৈছে ৷ সমীকৰণৰ ফালৰ পৰা সেয়ে সৰভোগ সমষ্টিত বিজেপিয়ে জয়লাভ কৰাটো অত্যন্ত কষ্টকৰ বিবেচিত হৈছে ৷ পৰিস্থিতি দেখি বিজেপিৰ ৰাজ্যিক সভাপতি ৰঞ্জিত কুমাৰ দাসে সমষ্টি সলনি কৰি পাটাছাৰকুছি সমষ্টিৰ পৰা নিৰ্বাচনত প্ৰতিদ্বন্দ্বিতা আগবঢ়োৱাৰ কথা ঘোষণা কৰিছিল ৷\nবিজেপি দলে তেওঁক টিকটো প্ৰদান কৰাৰ পিছত ইতিমধ্য তেওঁ মনোনয়নো দাখিল কৰিছে ৷ পাটাছাৰকুছিত বিজেপিৰ ভেটি নিৰ্মাণ কৰিছিল ফণী পাঠকে ৷ বছৰ বছৰ ধৰি ফণী পাঠকে কৰা কষ্টৰ ফলস্বৰূপে পাটাছাৰকুছি অঞ্চলত বিজেপি দলে খোপনি পুতিবলৈ সক্ষম হৈছে ৷ কিন্তু পাটাছাৰকুছিত বিজেপিক সাংগঠনিক কাম-কাজত মুখ্য ভুমিকা গ্ৰহণ কৰা ফণী পাঠকক দলে টিকট প্ৰদান নকৰি ৰঞ্জিত কুমাৰ দাসক টিকট প্ৰদান কৰিলে ৷\nটিকট ঘোষণা হোৱাৰ দিনাই পাঠশালাৰ বিজেপি কৰ্মীৰ প্ৰতিক্ৰিয়া পৰিলক্ষিত হৈছিল ৷ এনে সময়তে পাটাছাৰকুছিত বিজেপিৰ ভেটি নিৰ্মাতা ফণী পাঠকে বিজেপি দলৰ পৰা পদত্যাগ কৰিছে ৷ এক সংবাদমেলযোগে বিজেপিৰ পৰা পদত্যাগ কৰি ফণী পাঠকে কয় যে, দলে তেওঁক প্ৰাৰ্থীত্ব নিদিয়াক লৈ আপত্তি নাই, কিন্তু দলে তেওঁক এলাগী কৰাৰ দৰে অনুভৱ কৰিছে ৷ ফণী পাঠকে বিজেপিৰ ৰাজ্যিক মুখপাত্ৰ হিচাপেও কাৰ্যভাৰ চম্ভালি আছিল ৷ বজালী জিলা সমিতিৰ প্ৰাক্তন সভাপতিও আছিল ফণী পাঠক।\nআনহাতে পাটাছাৰকুছি সমষ্টিৰ বৰ্তমানৰ বিধায়ক পবীন্দ্ৰ ডেকাই ২০১৬ চনত অগপৰ পৰা প্ৰতিদ্বন্দ্বিতা আগবঢ়াই জয়লাভ কৰিছিল যদিও এইবাৰ তেওঁ অসম জাতীয় পৰিষদৰ প্ৰাৰ্থী হিচাপে সমষ্টিটোত প্ৰতিদ্বন্দিতা আগবঢ়াছে। আনহাতে ফণী পাঠকেও যোগদান কৰিছে অসম জাতীয় পৰিষদত।\nফলত এতিয়া আউল লাগিছে ৰঞ্জিত দাসৰ অংকত। জানিব পৰা মতে, ফণী পাঠকক টিকট প্ৰদান নকৰাক লৈ বিজেপিৰ স্থানীয় একাংশ নেতা-কৰ্মী ক্ষোভিত হৈ আছে৷ এই ক্ষোভে ৰঞ্জিত কুমাৰ দাসক বিপদত পেলোৱাটো নিশ্চিত ৷ এনে সময়ত এতিয়া ৰাজ্যিক বিজেপিৰ সভাপতিক সমষ্টিটোৰ পৰা জয়ী কৰি নিবলৈ বিজেপি দলে কি পদক্ষেপ হাতত লয়, সেয়া হ'ব লক্ষ্যণীয়।\nFirst published: March 18, 2021, 10:29 PM IST


১ লাখ বিনিয়োগেৰে ৫০ লাখ টকা উপাৰ্জন! কেনেকৈ সম্ভৱ হ’ল এয়া? | Asom Live 24\nকোনোবাই মাত্ৰ ১ লাখ টকাৰ বিনিময়ত ৫০ লাখ টকা অবিৰতভাৱে উপাৰ্জন কৰাৰ কথা শুনিলে আপুনি চাগে প্ৰথমতে বিশ্বাসেই নকৰিব। কিন্তু শ্বেয়াৰ বজাৰৰ এটা ষ্টকে এনে অসম্ভৱক সম্ভৱ কৰি দেখুৱাইছে। সেয়ে কোৱা হয় ইয়াত কেতিয়া এজন লাখপটি কোটিপটিলৈ পৰিণত হ’ব কোনেও ক’ব নোৱাৰে৷\nএইবাৰ এক্সপ্ৰ’ ইণ্ডিয়াৰ ষ্টকত ধন বিনিয়োগ কৰাসকলৰ লগতো এনে এক অলৌকিকতা ঘটিছে, যিসকলে এই অবিশ্বাস্য লাভ অৰ্জন কৰিবলৈ সক্ষম হৈছে৷\nকৰোনা মহামাৰীৰ পিছত শ্বেয়াৰ বজাৰত যথেষ্ট অস্থিৰতা দেখা গৈছে। এই সময়ছোৱাত শ্বেয়াৰ বজাৰে উচ্চ আৰু নিম্ন দুয়োটা অভিলেখ গঢ়িবলৈ সক্ষম হৈছে। কিন্তু ইয়াৰ মাজতে বিৰলা গ্ৰুপৰ এটা কোম্পানীৰ শ্বেয়াৰে সাংঘাতিক ৰিটাৰ্ণ লাভ কৰিছে। বিৰলা গ্ৰুপৰ এই কোম্পানীটোৰ নাম Xpro India।\nলগতে পঢ়ক ‘তাজমহলৰ সৌন্দৰ্যৰ আঁৰত প্লাষ্টিক প্ৰদূষণ’, মণিপুৰী কিশোৰীৰ টুইটৰ পাছতে দেশত হাহাকাৰ\nদুবছৰ নৌহওঁতেই এক্সপ্ৰ’ ইণ্ডিয়াৰ শ্বেয়াৰ ২০ টকা অতিক্ৰম কৰি ১০৩০ টকা হৈছে।\nএই ষ্টকটোৱে দুবছৰ নৌহওঁতেই ৫০ হাজাৰ শতাংশতকৈ অধিক ৰিটাৰ্ণ দিছে। এক্সপ্ৰ’ত আছে প্ৰবীণ বিনিয়োগকাৰী আশীষ কচোলিয়াৰ ডাঙৰ অংশীদাৰিত্ব। কাচোলিয়াৰ হাতত আছে ৪,২১,৬১৬ টা শ্বেয়াৰ বা ৩.৫৭ শতাংশ অংশীদাৰিত্ব। ২০২০ চনৰ ২৩ অক্টোবৰত বম্বে ষ্টক এক্সচেঞ্জ (বিএছই)ত এক্সপ্ৰ’ ইণ্ডিয়াৰ শ্বেয়াৰৰ দৰ ২০.৫০ টকা আছিল।\nসেই সময়ত (২৩ অক্টোবৰ ২০২০) এই শ্বেয়াৰত এক লাখ টকা বিনিয়োগ কৰি এতিয়ালৈকে বিক্ৰী নকৰাসকলে অতি কমেও ৫০ লালৈকে উপাৰ্জন কৰিবলৈ সক্ষম হৈছে। দুবছৰ নৌহওঁতেই এই শ্বেয়াৰ সঁচাকৈয়ে চাঞ্চল্যকৰ ৰিটাৰ্ণ দিছে। এই ষ্টকৰ ৫২ সপ্তাহৰ নিম্নতম মূল্য ১৬০ টকা আৰু উচ্চতম মূল্য ১৬৭০ টকা হৈছে।\nএক্সপ্ৰ’ ইণ্ডিয়াৰ এই শ্বেয়াৰে আৰম্ভ হোৱাৰ পৰাই ৬৩০০ শতাংশতকৈ অধিক ৰিটাৰ্ণ দিছে। এই ষ্টকটো ২০০৩ চনৰ ১০ জানুৱাৰীত বিএছইত তালিকাভুক্ত কৰা হৈছিল। সেই সময়ত ইয়াৰ মূল্য আছিল ১৫.৭৩ টকা।\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in Assamshare marketstock marketXpro India


(কাইলৈ HSLC -2020 results ৰ ঘোষণা) -নিজৰ HSLC RESULTS কেনেকৈ চাবা ? - Gorajan Goodluck Tutor Centre\nHome results (কাইলৈ HSLC -2020 results ৰ ঘোষণা) -নিজৰ HSLC RESULTS কেনেকৈ চাবা ?\n(কাইলৈ HSLC -2020 results ৰ ঘোষণা) -নিজৰ HSLC RESULTS কেনেকৈ চাবা ?\nAdmin June 05, 2020 results,\nঅৱশেষত অসম হাইস্কুল শিক্ষান্ত পৰীক্ষা আৰু হাই -মাদ্ৰাছা পৰীক্ষাৰ ফলাফলৰ দিন আহিল ৷ অহা কাইলৈ (তাংঃ 06/06/2020) ৰাতিপুৱা9বজাত অনলাইনযোগে এই পৰীক্ষাৰ ফলাফলসমূহ নিজৰ OFFICIAL WEBSITE ৰ লগতে বিভিন্ন বাচনিভূক্ত WEBSITOR ৰ জৰিয়তে চেবাই(SEBA) ঘোষণা কৰিব ৷ সকলো MARKSHEET সমূহ অনলাইন উপলদ্ধ হ'ব ৷ ছাত্ৰ-ছাত্ৰীসকলৰ জ্ঞাতাৰ্থে তলত সেই ৱেৱচাইট সমূহ উল্লেখ কৰা হৈছে ৷\nউক্ত ৱেৱছাইটত ক্লিক কৰি ছাত্ৰ-ছাত্ৰীয়ে নিজৰ RESULTS সমূহ ঘৰতেই লাভ কৰিব পাৰিব ৷ ইয়াৰ উপৰিও তেওঁলোক তলৰ লিংকটোত ক্লিক কৰি PLAYSTORE ৰ পৰা HSLC APP DOWNLOAD কৰিও নিজৰ RESULTS চাব পাৰিব ৷\nUnknown 12 July 2020 at 11:46\nRahul 22 January 2021 at 13:09\nVery Nyc Blog to Get results.sebaonline.org


মন্দোদৰী - অসমীয়া ৱিকিপিডিয়া\nৰাজা ৰবি বৰ্মাই অঁ‌কা মন্দোদৰীৰ চিত্ৰ\nমায়াবী আৰু দুন্দুভি (ভ্ৰাতৃ)\nমেঘনাদ, অতিকায় আৰু অক্ষয়কুমাৰ\nৰামায়ণ আৰু ইয়াৰ সংস্কৰণসমূহ\nমন্দোদৰী (সংস্কৃত: मंदोदरी (আক্ষৰিক অৰ্থত সুকোমল উদৰৰ গৰাকী) হৈছে লংকাৰ অধিপতি ৰাৱণৰ সহধৰ্মিণী। ৰামায়ণৰ বৰ্ণনা অনুসৰি মন্দোদৰী আছিল অতীৱ সুন্দৰী, নিৰ্মল আৰু ধাৰ্মিক প্ৰকৃতিৰ। হিন্দু ধৰ্ম অনুসৰি তেওঁ পঞ্চকন্যাৰ অন্যতম। পঞ্চকন্যাৰ নাম ল'লে পাপ খণ্ডন হয় বুলি বিশ্বাস কৰা হয়।\nমন্দোদৰী অসুৰৰাজ মায়াসুৰ আৰু অপ্সৰা হেমাৰ কন্যা। তেওঁৰ তিনিজন পুত্ৰ হৈছে মেঘনাদ (ইন্দ্ৰজিৎ), অতিকায় আৰু অক্ষয়কুমাৰ। ৰাৱণে হৰণ কৰি অনা ৰামৰ অৰ্ধাংগিনী সীতাও প্ৰকৃতপক্ষে মন্দোদৰীৰে জীয়ৰী আছিল। ৰাৱণে কৰা ভুলবোৰ দেখিও মন্দোদৰীয়ে তেওঁক ভাল পাইছিল আৰু ধৰ্মৰ পথ অনুসৰণ কৰিবলৈ তেওঁক পৰামৰ্শ দিছিল। তেওঁ ৰাৱণক সীতাক ৰামৰ হাতত পুনৰ গতাই দিবৰ বাবে বাৰম্বাৰ উপদেশ দিছিল। ৰামায়ণত ৰাৱণৰ প্ৰতি মন্দোদৰীৰ প্ৰেম আৰু আনুগত্যৰ প্ৰশংসা কৰা হৈছে।\nৰামায়ণৰ এক সংস্কৰণৰ মতে ৰামে ৰাৱণক বধ কৰিবলৈ ব্যৱহাৰ কৰা তীৰপাত ক'ত আছে সেই কথা হনুমানে ছলেৰে মন্দোদৰীৰ পৰা গম পাইছিল। বিভিন্ন সংস্কৰণত কোৱা হৈছে যে লংকা যুদ্ধৰ শেষত ৰাৱণৰ মৃত্যুৰ পিছত তেওঁৰ ভ্ৰাতৃ বিভীষণে ৰামৰ পৰামৰ্শ অনুযায়ী মন্দোদৰীক বিয়া কৰাইছিল।\n1 জন্ম আৰু প্ৰাৰম্ভিক জীৱন\n2 ৰাৱণৰ সৈতে বিবাহ\n3 সীতাৰ প্ৰাণৰক্ষা\n4 যুদ্ধৰ কাল\n5 বিভীষণৰ সৈতে বিবাহ\n6 সীতাৰ মাতৃ\n7 চাৰিত্ৰিক বিশ্লেষণ\nজন্ম আৰু প্ৰাৰম্ভিক জীৱন[সম্পাদনা কৰক]\nৰামায়ণৰ উত্তৰা কাণ্ডত উল্লেখ কৰা হৈছে যে মায়াসুৰে স্বৰ্গ ভ্ৰমণ কৰোঁ‌তে দেৱতাসকলে তেওঁক অপ্সৰা হেমাক প্ৰদান কৰে। তেওঁলোকৰ মায়াৱী আৰু দুণ্ডুভি নামৰ দুজন পুত্ৰ আৰু মন্দোদৰী নামৰ এজনী কন্যা আছিল। পিছত হেমা স্বৰ্গলৈ উভতি আহে যদিও মন্দোদৰী আৰু তেওঁৰ সহোদৰসকল তেওঁলোকৰ দেউতাকৰ সৈতে ৰৈ যায়।\nমন্দোদৰীৰ জন্মৰ বিভিন্ন বিৱৰণ পোৱা যায়। তেলেগু পুথি উত্তৰ ৰামায়ণত উল্লেখ কৰা হৈছে যে মায়াসুৰে অপ্সৰা হেমাৰ সৈতে বিবাহপাশত আৱদ্ধ হয়। তেওঁলোকৰ মায়াৱী আৰু দুণ্ডুভি নামৰ দুটা পুত্ৰৰ জন্ম হয় কিন্তু এজনী ছোৱালীৰ বাবে তেওঁলোকে শিৱৰ অনুগ্ৰহ বিচাৰি তপস্যা কৰা আৰম্ভ কৰে। ইফালে মধুৰা নামৰ এগৰাকী অপ্সৰাই শিৱৰ বাসস্থান কৈলাস পৰ্বতত উপস্থিত হৈ তেওঁক শ্ৰদ্ধা নিবেদন কৰে। পাৰ্বতীৰ অনুপস্থিতিৰ সুযোগ লৈ মধুৰাই শিৱৰ সৈতে সহবাস কৰে। পাৰ্বতী ঘূৰি আহি মধুৰাৰ স্তনত তেওঁৰ স্বামীৰ শৰীৰৰ ভস্মৰ চিহ্ন বিচাৰি পায়। উত্তেজিত হৈ পাৰ্বতীয়ে মধুৰাক অভিশাপ দিয়ে যে মধুৰা বাৰ বছৰৰ বাবে এটা কুঁৱাৰ ভিতৰযত ভেকুলী হৈ থাকিব। শিৱই মধুৰাক কৈছিল যে পৰৱৰ্তী সময়ত তেওঁ এগৰাকী ধুনীয়া নাৰীৰ ৰূপ পাব হ'ব আৰু এজন মহান বীৰ পুৰুষৰ সৈতে বিবাহ পাশত আৱদ্ধ হ'ব। বাৰ বছৰৰ পিছত মধুৰাই পুনৰ এগৰাকী সুন্দৰী কুমাৰীৰ ৰূপ পায় আৰু কুঁৱাৰ ভিতৰত সজোৰে কান্দিবলৈ ধৰে। ওচৰতে তপস্যাত নিমগ্ন হৈ কৰি থকা মায়াসুৰ আৰু হেমাই মধুৰাক তেওঁলোকৰ নিজৰ জী হিচাপে তুলি লয়। তেওঁলোকে মধুৰাক মন্দোদৰী হিচাপে ডাঙৰ-দীঘল কৰে। এই সংস্কৰণত ৰাক্ষসৰাজ ৰাৱণ আৰু মন্দোদৰীৰ পুত্ৰ মেঘনাদৰ জন্ম মন্দোদৰীৰ শৰীৰত সোমাই থকা শিৱৰ বীৰ্য্যৰ পৰা হোৱা বুলি কোৱা হয়।\nতেলেগু ৰংগনাথ ৰামায়ণত পাৰ্বতীয়ে এটা পুতলা সৃষ্টি কৰে যাক শিৱই এগৰাকী যুৱতীলৈ পৰিৱৰ্তন কৰে। অৱশ্যে পিছত সেই যুৱতীৰ সৌন্দৰ্যৰ বাবে পাৰ্বতী চিন্তিত হৈ পৰে। শিৱই তেওঁক এটা ভেকুলীলৈ পৰিণত কৰে আৰু ইয়াক পিছত মানুহৰ ৰূপলৈ ঘূৰাই আনি মায়াসুৰক কন্যা হিচাপে প্ৰদান কৰা হয়। আন এক তেলেগু কাহিনী আৰু কুচিপুড়ি নৃত্য পৰম্পৰাত ৰাৱণে শিৱক তেওঁৰ পত্নী হিচাপে পাৰ্বতীক বিচাৰিছিল। শিৱই এই কথাত সন্মতি দিয়ে। অৱশ্যে পাৰ্বতীয়ে ভেকুলীৰ পৰা নিজৰ সদৃশ এক কুমাৰীৰ সৃষ্টি কৰে আৰু তাইক ৰাৱণক অৰ্পণ কৰে। ভেকুলীৰ পৰা সৃষ্টি কৰা বাবে তেওঁক মন্দোদৰী বুলি কোৱা হৈছিল। আনন্দ ৰামায়ণত বিষ্ণুৱে তেওঁৰ শৰীৰত লেপন কৰা চন্দনকাঠৰ প্ৰলেপৰ পৰা মন্দোদৰীৰ সৃষ্টি কৰে আৰু মন্দোদৰীক ৰাৱণক গতাই দি প্ৰকৃত পাৰ্বতীক উদ্ধাৰ কৰে।\nভেকুলীৰ প্ৰসংগটোৰ আন কাহিনীসমূহতো পুনৰাবৃত্তি ঘটিছিল। ওড়িয়া ধৰ্ম পুৰাণত বৰ্ণনা কৰা হৈছে যে পৃথিৱীয়ে তেওঁৰ পুত্ৰ মণিনাগক তেওঁক গাখীৰৰ ভাগ দিবলৈ অস্বীকাৰ কৰা মন্দৰ আৰু উদৰ নামৰ ঋষি দুজনৰ গাইসমূহৰ গাখীৰ বিষাক্ত কৰিবলৈ প্ৰেৰণ কৰে। ঋষিসকলক ৰক্ষা কৰিবলৈ এটা মাইকী ভেকুলীয়ে পাত্ৰটোত জঁপিয়াই পৰে। ঋষিসকলে ভেকুলীজনীক ভেঙ্গাৱতী নামৰ এগৰাকী সুন্দৰী যুৱতীলৈ পৰিণত কৰে। তেওঁৰ বালিৰ সৈতে প্ৰাক-বৈবাহিক সম্পৰ্ক আছিল। ৰাৱণে ঋষিসকলৰ পৰা ভেঙ্গাৱতীৰ পানি ভিক্ষা কৰে যদিও তেওঁলোকে ইয়াক অস্বীকাৰ কৰে। ৰাৱণে বালীৰ ৰূপ ধাৰণ কৰে আৰু ভেঙ্গাৱতীক অপহৰণ কৰে। এনেতে প্ৰকৃত বালি অহাত ৰাৱণ আৰু বালিয়ে তেওঁক দুয়োফালৰ পৰা টানিবলৈ ধৰে যাৰ ফলত ভেঙ্গাৱতী দুফাল হয়। ইয়াৰ ফলস্বৰূপে অঙ্গদৰ (সাধাৰণতে তাৰাৰ পুত্ৰ বুলি বৰ্ণনা কৰা হয়) জন্ম হয়। মৃত্যুৰ দেৱতা যম আৰু বায়ু দেৱতাই তেওঁক পুনৰ্জীৱিত কৰে আৰু দুয়োজন ঋষিৰ নামেৰে মন্দোদৰী নামেৰে নামকৰণ কৰে। মাহাৰী নৃত্য পৰম্পৰাত একে ধৰণৰ এক কাহিনী বৰ্ণনা কৰা হৈছে য'ত এটা সাপে ঋষিসকলৰ গাখীৰ বিষাক্ত কৰে। মাইকী ভেকুলী এজনী গাখীৰত জঁপিয়াই পৰে আৰু ঋষিক উদ্ধাৰ কৰিবলৈ মৃত্যু বৰণ কৰে। ঋষিৰ দ্বাৰা ভেকুলীজনী মন্দোদৰীলৈ পৰিণত হয়।\nৰাৱণৰ সৈতে বিবাহ[সম্পাদনা কৰক]\nৰাৱণ এবাৰ মায়াসুৰৰ ঘৰলৈ আঁ‌হোতে মন্দোদৰীৰ প্ৰেমত পৰে। মন্দোদৰী আৰু ৰাৱণ অনতিপলমে বৈদিক ৰীতি-নীতিৰে বিবাহপাশত আৱদ্ধ হয়। মন্দোদৰীয়ে ৰাৱণৰ তিনি পুত্ৰ ক্ৰমে মেঘনাদ (ইন্দ্ৰজিৎ), অতিকায় আৰু অক্ষয়কুমাৰৰ জন্ম দিয়ে। যোধপুৰৰ পৰা ৯ কিলোমিটাৰ উত্তৰে অৱস্থিত মন্দোৰ নামৰ চহৰখন মন্দোদৰীৰ জন্মস্থান বুলি ধাৰণা কৰা হয়। ৰাৱণক কিছু স্থানীয় ব্ৰাহ্মণৰ মাজত জোঁ‌ৱাই হিচাপে গণ্য কৰা হয় আৰু ইয়াত তেওঁৰ প্ৰতি উৎসৰ্গিত এটা মন্দিৰ আছে।\nৰাৱণৰ দোষ থকা স্বত্বেও মন্দোদৰীয়ে তেওঁক ভাল পায় আৰু তেওঁৰ শক্তিৰ বাবেও মন্দোদৰী গৌৰৱান্বিত। নাৰীৰ প্ৰতি থকা ৰাৱণৰ দুৰ্বলতাৰ বিষয়ে তেওঁ অৱগত।  এগৰাকী ধাৰ্ম্মিক নাৰী হিচাপে মন্দোদৰীয়ে ৰাৱণক ধাৰ্ম্মিকতাৰ দিশে লৈ যাবলৈ চেষ্টা কৰে যদিও ৰাৱণে সদায় তেওঁৰ পৰামৰ্শক উপেক্ষা কৰে। তেওঁক ৰাৱণক নৱগ্ৰহক বহতীয়া নকৰিবলৈ পৰামৰ্শ দিয়ে। তেওঁ বেদৱতীক প্ৰলোভিত নকৰাৰো পৰামৰ্শ দিয়ে যাৰ সীতা হিচাপে পুনৰ জন্ম হ'ব আৰু ৰাৱণৰ ধ্বংসৰ কাৰণ হ'ব। \nসীতাৰ প্ৰাণৰক্ষা[সম্পাদনা কৰক]\nৰাৱণে ৰামৰ পত্নী সীতাক অপহৰণ কৰোঁ‌তে মন্দোদৰীয়ে তেওঁক ৰামক ঘূৰাই দিবলৈ পৰামৰ্শ দিয়ে। মন্দোদৰীয়ে জানিছিল যে এই কাৰ্যই ৰাৱণৰ পতন আনিব।  বাল্মীকিৰ ৰামায়ণত মন্দোদৰীক এগৰাকী সুন্দৰী নাৰী বুলি বৰ্ণনা কৰা হৈছে। যেতিয়া ৰামৰ বাৰ্তাবাহক হনুমান সীতাৰ সন্ধানত লংকালৈ আহে তেতিয়া তেওঁ ৰাৱণৰ শোৱনি কোঠাত প্ৰৱেশ কৰাৰ সময়ত মন্দোদৰীৰ সৌন্দৰ্যৰ দ্বাৰা বিস্মিত হয় আৰু মন্দোদৰীকে সীতা বুলি ভুল কৰে। অৱশেষত হনুমানে সীতাক বিচাৰি পায় আৰু ৰাৱণে তেওঁক বিয়া নকৰিলে সীতাক হত্যা কৰাৰ ভাবুকি দিয়া দেখা পায়। সীতা অমান্তি হোৱাত ৰাৱণে সীতাৰ শিৰশ্ছেদ কৰিবলৈ তৰোৱাল তুলি লয়। মন্দোদৰীয়ে ৰাৱণৰ হাতত ধৰি সীতাক ৰক্ষা কৰে। মন্দোদৰীয়ে কয় যে নাৰীহত্যা মহাপাপ আৰু এনেদৰে ৰাৱণে সীতাক হত্যা কৰিব নালাগে। তেওঁ ৰাৱণক তেওঁৰ আন পত্নীসকলৰ যোগেদি নিজৰ মনোৰঞ্জন কৰিবলৈ আৰু সীতাক তেওঁৰ পত্নী কৰি লোৱাৰ কামনা ত্যাগ কৰিবলৈ কয়। ৰাৱণে সীতাক হত্যা নকৰে যদিও তেওঁৰ সৈতে বিয়াত বহাৰ ইচ্ছা এৰি নিদিয়ে।  যদিও মন্দোদৰীয়ে সীতাক সৌন্দৰ্য আৰু বংশমৰ্যাদাৰ ক্ষেত্ৰত তেওঁৰ তুলনাত নিম্নমানৰ বুলি গণ্য কৰিছিল, তেওঁ সীতাৰ ৰামৰ প্ৰতি থকা ভক্তিক স্বীকাৰ কৰাৰ লগতে আৰু সীতাক শচী আৰু ৰোহিণীৰ দৰে দেৱীৰ সৈতে তুলনা কৰিছিল। \nযুদ্ধৰ কাল[সম্পাদনা কৰক]\nযেতিয়া সীতাৰ শান্তিপূৰ্ণ প্ৰত্যাৱৰ্তনৰ সকলো প্ৰচেষ্টা বিফল হয় ৰামে তেতিয়া ৰাৱণৰ লংকাৰ বিৰুদ্ধে যুদ্ধ ঘোষণা কৰে। ৰামৰ বিৰুদ্ধে যুঁজখনৰ আগমুহূৰ্তত মন্দোদৰীয়ে ৰাৱণক বাধা দিবলৈ শেষ প্ৰয়াস কৰে যদিও কোনো ফল নধৰে।  যদিও পুত্ৰ মেঘনাদ ওৰফে ইন্দ্ৰজিৎ আৰু ৰাৱণক ৰামৰ বিৰুদ্ধে যুদ্ধ নকৰিবলৈ পৰামৰ্শ দিছিল, মন্দোদৰীয়ে শেষ যুঁজখনত এগৰাকী অনুগত আৰু বিশ্বাসী পত্নীৰ দৰে তেওঁৰ স্বামীৰ কাষত থিয় দিয়ে। \nৰামায়ণৰ কেইবাটাও পাণ্ডুলিপিত এটা কাহিনী উল্লেখ কৰা হৈছে য'ত অংগদে ৰাৱণৰ উপস্থিতিতে সীতাৰ প্ৰতি কৰা ৰাৱণৰ অশুভ আচৰণৰ শাস্তি হিচাপে মন্দোদৰীক চুলিত ধৰি টানিছিল। ৰামায়ণৰ ভাষ্যকাৰ সত্যতীৰ্থই এই কাহিনীটো ভিত্তিহীন বুলি প্ৰত্যাখ্যান কৰিছে।  এই কাহিনী অনুসৰিঃ ৰাৱণৰ সকলো পুত্ৰ আৰু যোদ্ধাৰ মৃত্যু হোৱাত ৰাৱণে তেওঁৰ বিজয় নিশ্চিত কৰিবলৈ এক যজ্ঞৰ আয়োজন কৰে। ৰামে এই যজ্ঞ ধ্বংস কৰিবলৈ হনুমান আৰু বান্দৰ ৰাজকুমাৰ অঙ্গদৰ নেতৃত্বত বান্দৰৰ এটা দল প্ৰেৰণ কৰে। বান্দৰবোৰে ৰাৱণৰ প্ৰাসাদত ধ্বংসলীলা চলায় যদিও ৰাৱণে যজ্ঞ অব্যাহত ৰাখে। অংগদে ৰাৱণৰ সন্মুখতে মন্দোদৰীক চুলিত ধৰি টানি নিয়ে। মন্দোদাৰীয়ে ৰাৱণক তেওঁক বচাবলৈ অনুৰোধ কৰে আৰু ৰামে তেওঁৰ পত্নীৰ বাবে কৰি থকা কাৰ্যসমূহৰ বিষয়ে স্মৰণ কৰায়। খঙাল ৰাৱণে যজ্ঞ ত্যাগ কৰে আৰু অংগদক তৰোৱালেৰে আঘাত কৰে। যজ্ঞ ভংগ হোৱাৰ লগে লগে অংগদ্ৰ উদ্দেশ্য পূৰণ কৰা হয় আৰু তেওঁ মন্দোদৰীক এৰি পলাই যায়। মন্দোদৰীয়ে পুনৰ ৰাৱণক সীতাক ৰামৰ ওচৰত সমৰ্পণ কৰিবলৈ অনুৰোধ কৰে, কিন্তু তেওঁ এই কথা অস্বীকাৰ কৰে।  অন্যান্য ৰামায়ণৰ অভিযোজনে ঘটনাটোৰ অধিক বীভৎস বৰ্ণনা আগবঢ়াইছে। কৃত্তিবাসী ৰামায়ণে বৰ্ণনা কৰিছে যে বান্দৰবোৰে মন্দোদৰীক টানি নিয়ে আৰু বস্ত্ৰসমূহ ফালি-ছিৰি পেলায়। বিচিত্ৰ ৰামায়ণত হনুমানেই মন্দোদৰীক অপমান কৰে। থাই অভিযোজন ৰামাকিয়েনৰ বৰ্ণনা অনুসৰি হনুমানে ৰাৱণৰ ৰূপত ৰাৱণৰ জীৱন সুৰক্ষিত কৰি ৰখা মন্দোদৰীৰ সতীত্ব নষ্ট কৰে। \nৰাৱণে ৰামৰ সৈতে অন্তিম দ্বৈত যুদ্ধত নামে। ৰামে ৰাৱণক তেওঁৰ সাধাৰণ তীৰেৰে হত্যা কৰাত ব্যৰ্থ হয় যদিও অৱশেষত যাদুকৰী তীৰৰ সহায়ত হত্যা কৰে। যদিও বাল্মীকিৰ ৰামায়ণে বৰ্ণনা কৰিছে যে যাদুকৰী তীৰপাট ইন্দ্ৰই ৰামক দিছিল, কিন্তু আন সংস্কৰণত ইয়াক মন্দোদৰীৰ শোৱাকোঠাত বা পালেঙৰ তলত লুকুৱাই ৰখা হৈছিল। মন্দোদৰীয়ে ৰাৱণৰ সুস্থতাৰ বাবে দেৱী পাৰ্বতীক উপাসনা কৰাত মগ্ন হৈ থাকোঁ‌তেই হনুমানে ব্ৰাহ্মণৰ ছদ্মবেশত তেওঁৰ ওচৰলৈ আহে। তেওঁৰ আত্মবিশ্বাস জয় কৰাৰ পিছত হনুমানে সেই তীৰপাটৰ গোপন অৱস্থান প্ৰকাশ কৰিবলৈ মন্দোদৰীক প্ৰৱঞ্চনাৰে বাধ্য কৰে। হনুমানে এই তীৰ নি ৰামক দিয়ে আৰু ইয়াৰ ফলতেই ৰাৱণৰ মৃত্যু ঘটে।  মন্দোদৰী ৰাৱণৰ মৃত্যুস্থলীত অবিন্যস্ত অৱস্থাত আহি উপস্থিত হয় আৰু তেওঁৰ মৃত্যুৰ বাবে গভীৰ দুখ প্ৰকাশ কৰে।  এই যুদ্ধত মন্দোদৰীয়ে স্বামীৰ লগতে তেওঁৰ পুত্ৰ আৰু আত্মীয়সকলকো হেৰুৱায়।\nবিভীষণৰ সৈতে বিবাহ[সম্পাদনা কৰক]\nৰাৱণৰ মৃত্যুৰ পিছত বাল্মীকিৰ ৰামায়ণ মন্দোদৰীৰ ভাগ্যৰ বিষয়ে নীৰৱ হৈ থকাৰ বিপৰীতে ৰামায়ণৰ বহুকেইটা সংস্কৰণত কোৱা হৈছে যে ৰাৱণৰ মৃত্যুৰ পিছত ৰামে বিভীষণক তেওঁৰ নিজৰ পত্নী থকা স্বত্বেও মন্দোদৰীক তেওঁৰ পত্নী হিচাপে গ্ৰহণ কৰিবলৈ পৰামৰ্শ দিয়ে। এটা তত্ত্বৰ মতে যে ৰাৱণৰ গোত্ৰত মাতৃপ্ৰধান পৰিয়ালো থাকিব পাৰে আৰু সেয়েহে ৰাৱণৰ মৃত্যুৰ পিছত ৰাজ্যৰ শৃংখলা পুনৰুদ্ধাৰ কৰিবলৈ আৰু বিভীষণে শাসনৰ অধিকাৰ লাভ কৰিবলৈ ৰাজৰাণীক বিয়া কৰোৱাটো প্ৰয়োজনীয় আছিল।  আন এটা তত্ত্ব অনুসৰি ৰাজত্ব কৰি থকা ৰাণীক বিয়া কৰাটো এক অনাৰ্য ৰীতি হ'ব পাৰে। মন্দোদৰী আৰু বিভীষণৰ মাজত বিবাহ তেওঁলোকৰ "পাৰস্পৰিক যৌন হস্তক্ষেপ"ৰ ওপৰত আধাৰিত বিবাহৰ পৰিৱৰ্তে সম্পূৰ্ণৰূপে "ৰাজনীতি সম্পৰ্কীয় কাৰ্য্য"হে।  হয়তো ৰাজ্যখনক ৰামৰাজ্য অযোধ্যাৰ সহযোগী হিচাপে সমৃদ্ধি আৰু স্থিৰতালৈ লৈ যাবৰ বাবে আৰু শাসনত তেওঁৰ নিজস্ব মতাধিকাৰ বাহাল ৰাখিবৰ বাবে মন্দোদৰীয়ে দেওৰেক বিভীষণক বিয়া কৰাবলৈ সন্মত হৈছিল। স্বামীহাৰা মন্দোদৰীক আত্মহত্যাৰ পৰা আঁ‌তৰাই ৰাখিবলৈও ৰামে বিভীষণৰ সৈতে বিবাহৰ পৰামৰ্শ দিয়ে। \nসীতাৰ মাতৃ[সম্পাদনা কৰক]\nৰাৱণৰ দ্বাৰা সীতা হৰণ।\nযদিও বাল্মীকিৰ ৰামায়ণত মন্দোদৰীক সীতাৰ মাতৃ বুলি লিপিবদ্ধ কৰা হোৱা নাই, ৰামায়ণৰ কিছুমান পৰৱৰ্তী অভিযোজনত মন্দোদৰীক সীতাৰ মাতৃ হিচাপে বা অন্ততঃ তেওঁৰ জন্মৰ কাৰক হিচাপে বৰ্ণোৱা হৈছে।\nঅদ্ভুত ৰামায়ণে বৰ্ণনা কৰিছে যে ৰাৱণে এটা ডাঙৰ পাত্ৰত হত্যা কৰা ঋষিৰ তেজ সংৰক্ষণ কৰিছিল। ঋষি গৃৎসমদে দেৱী লক্ষ্মী তেওঁৰ জীয়ৰী হিচাপে লাভ কৰিবলৈ তপস্যা কৰি আছিল। তেওঁ দৰ্ভ বনৰ দুগ্ধ সংৰক্ষণ কৰি ইয়াক এটা পাত্ৰত মন্ত্ৰেৰে বিশুদ্ধ কৰি ৰাখিছিল যাতে লক্ষ্মীয়ে ইয়াত বাস কৰিব পাৰে। ৰাৱণে এই পাত্ৰটোৰ পৰা গাখীৰখিনি তেওঁৰ তেজৰ পাত্ৰত ঢালি দিছিল। ৰাৱণৰ এই দুষ্কাৰ্য্য দেখি মন্দোদৰী হতাশ হৈ পৰে আৰু সেয়েহে তেওঁ অতি বিষাক্ত বুলি ভবা তেজৰ পাত্ৰৰ পানীয় পান কৰি আত্মহত্যা কৰাৰ সিদ্ধান্ত লয়। কিন্তু মৃত্যুৰ পৰিৱৰ্তে, গৃৎসমদে সংগ্ৰহ কৰি ৰখা দুগ্ধৰ বাবে মন্দোদৰী লক্ষ্মীৰ অৱতাৰৰ সৈতে গৰ্ভৱতী হয়। মন্দোদৰীয়ে এই ভ্ৰূণটো কুৰুক্ষেত্ৰত সমাধিস্থ কৰে য'ত ইয়াক ৰজা জনকে আৱিষ্কাৰ কৰে আৰু সেই কন্যাৰ নাম সীতা ৰাখে।\nদেৱী ভাগৱত পুৰাণৰ মতে যেতিয়া ৰাৱণে মন্দোদৰীক বিয়া কৰাব বিচাৰে, তেতিয়া মায়াই তেওঁক সতৰ্ক কৰি দিয়ে যে তেওঁৰ ৰাশিফলে সূচায় যে তেওঁৰ প্ৰথম সন্তানে তেওঁৰ বংশ ধ্বংস কৰিব আৰু সেয়ে এই সন্তানক হত্যা কৰা উচিত। মায়াৰ পৰামৰ্শ উপেক্ষা কৰি ৰাৱণে তেওঁৰ প্ৰথম সন্তানক জনকৰ নগৰীত এটা বাকচত ভৰাই থৈ আহে য'ত এই সন্তানটি সীতা হিচাপে ডাঙৰ-দীঘল হয়। ৰামায়ণৰ জৈন অভিযোজন যেনে বসুদেৱানন্দী, উত্তৰ-পুৰাণ, আৰু অন্যান্য আদিৰ মতেও সীতা ৰাৱণ আৰু মন্দোদৰীৰ কন্যা আৰু যেতিয়া তেওঁ ৰাৱণ আৰু তেওঁৰ পৰিয়ালৰ সমাপ্তিৰ কাৰণ হ'ব বুলি ভৱিষ্যতবাণী কৰা হয় তেতিয়া তেওঁক পৰিত্যাগ কৰা হয়। \nমালয় চেৰি ৰামা আৰু ইণ্ডোনেচিয়ান-জাভানীজ ৰামা কেলিংত ৰাৱণে ৰামৰ মাতৃ মন্দোদৰীক বিয়া কৰিব বিচাৰে যদিও প্ৰকৃত মন্দোদৰীৰ পৰিৱৰ্তে একে চেহেৰাৰ এগৰাকী ভুৱা মন্দোদৰীক বিয়া কৰায়। ৰামৰ পিতৃৰ এই ভুৱা মন্দোদৰীৰ সৈতে হোৱা সহবাসৰ ফলত সীতাৰ জন্ম হয়। সেই সূত্ৰেই তেওঁ আছিল ৰাৱণৰ কন্যা। \nআনন্দ ৰামায়ণৰ মতে, ৰজা পদ্মাক্ষৰ পদ্মা নামৰ এগৰাকী কন্যা আছিল। পদ্মা আছিল লক্ষ্মী দেৱীৰ অৱতাৰ। পদ্মাৰ বিবাহ সময়তেই ৰাক্ষসসকলে ৰজাক হত্যা কৰে। শোকগ্ৰস্ত পদ্মাই অগ্নিত জাপ দিয়ে। ৰাৱণে জুইত পাঁচবিধ গহনালৈ পৰিণত হোৱা পদ্মাৰ শৰীৰটো আৱিষ্কাৰ কৰে আৰু এটা পেৰাত বন্ধ কৰা লংকালৈ লৈ যায়। মন্দোদৰীয়ে পেৰাটো খুলি পদ্মাক ইয়াৰ ভিতৰত বিচাৰি পালে। তাই ৰাৱণক পিতৃলৈ দুৰ্ভাগ্য কঢ়িয়াই অনা পদ্মা থকা পেৰাটো পেলাই দিবলৈ পৰামৰ্শ দিয়ে। যেতিয়া বাকচৰ ঢাকনি বন্ধ কৰা হয় তেতিয়া পদ্মাই ৰাৱণক অভিশাপ দিয়ে যে তেওঁ লংকালৈ ঘূৰি আহিব আৰু ৰাৱণৰ ধ্বংসৰ কাৰণ হ'ব। ৰাৱণে পেৰাটো জনকৰ নগৰত পুতি পেলায়। জনকে এই পেৰাটো আৱিষ্কাৰ কৰে আৰু পদ্মাক সীতা হিচাপে ডাঙৰ-ডাঙৰ কৰে।\nচাৰিত্ৰিক বিশ্লেষণ[সম্পাদনা কৰক]\nথাইলেণ্ডৰ ৰামাকিয়েনত ৰাৱণ আৰু মন্দোদৰী।\nঅহল্যা দ্ৰৌপদী সীতা তাৰা মন্দোদৰী তথা\nপঞ্চকন্যা স্মৰেনিত্যম মহাপাতক নাশনম\nপাঁচগৰাকী দেৱী: অহল্য, দ্ৰৌপদী, সীতা, তাৰা আৰু মন্দোদৰীক নিত্য স্মৰণ কৰিলে মহাপাপ নাশ হয়। \nযদিও তেওঁলোকৰ কাকো অনুকৰণ কৰিব পৰা একোগৰাকী আদৰ্শ নাৰী বুলি গণ্য কৰা নহয়, হিন্দুসকলে নিত্য প্ৰাৰ্থনাত এই পাঁচগৰাকী কুমাৰী বা পঞ্চকন্যাক স্মৰণ কৰে।  অহল্যা আৰু তাৰাৰ সৈতে মন্দোদৰী ৰামায়ণৰ অন্তৰ্গত। আনহাতে বাকী দুগৰাকী নাৰী মহাভাৰতৰ। "পৃষ্ঠভাগত অশান্ত আৰু গভীৰতাত আধ্যাত্মিক অন্বেষণ"ৰ বাবে পাঁচটা উপাদানৰ ভিতৰত মন্দোদৰীক পানীৰ সৈতে তুলনা কৰা হয়।  লেখক ধনলক্ষ্মী আয়াৰে কয়:\nতেওঁৰ কাহিনীটো এক স্মাৰক যে কেইজনমানৰ আচৰণৰ ওপৰত আধাৰিত, এটা গোটৰ সৰ্বজনীন অপবাদে, ব্যক্তিজনৰ মহানতা ঢাকি ৰাখিব নোৱাৰে। মন্দোদৰীয়ে এই বৰ্ণবাদৰ ধাৰণাক অস্বীকাৰ কৰে। তেওঁ সৰল, অবিচলিত আৰু আত্ম-প্ৰশংসিত, জ্ঞানৰ আলোকৰ দ্বাৰা চালিত, আবেগ আৰু আকাংক্ষাৰে আৱৰি থকা যুগত দৃঢ় বস্তুবাদক অৰ্থ প্ৰদান কৰে। তেওঁ হৈছে সেই সঁজুলি যিয়ে মনক জাগ্ৰত কৰে আৰু অযৌক্তিকতা মূল সত্তা হৈ পৰিলে যৌক্তিক পৰামৰ্শ দিয়ে। তেওঁৰ কথা নুশুনা আৰু প্ৰত্যাখ্যান কৰাটোৱে তেওঁৰ পথ সলনি নকৰে। তেওঁৰ বাবে, ধাৰ্মিক অংশটো অন্তৰ্মুখী, আনহাতে কৰ্তব্যনিষ্ঠ পত্নীৰ ভূমিকা হৈছে বাহ্যিক স্ব-ৰূপ। মন্দোদৰীয়ে ভাবিছিল যে তেওঁৰ কামৰ বিষয়ে নিজে কি ভাবে তাক কোৱাৰ সৈতেই নৈতিকতা আৰু মূল্যবোধৰ বিষয়ত তেওঁৰ স্বামীৰ প্ৰতি থকা কৰ্তব্য শেষ হৈছিল। তেওঁক বাধা দিবলৈ তেওঁ কোনো সাহসিকতাৰ যুঁজ দিয়া নাছিল বা এনে কৰাটো তেওঁৰ কৰ্তব্য বুলি বিবেচনা কৰা নাছিল।\nৰামায়ণত মন্দোদৰীৰ ভূমিকা চমু যদিও অতিশয় গুৰুত্বপূৰ্ণ। তেওঁক এগৰাকী ধাৰ্মিক আৰু সৎ ৰাজকীয় নাৰী হিচাপে বৰ্ণনা কৰা হৈছে।  প্ৰভাতী মুখাৰ্জীয়ে পঞ্চকন্যাৰ বাকীসকলৰ তুলনাত মন্দোদাৰীৰ জীৱনক "কম ৰঙীন আৰু ঘটনাবহুল" বুলি গণ্য কৰে। তেওঁ এইদৰে কৈছিল: "মন্দোদৰীয়ে কেতিয়াবাহে গুৰুত্ব পাইছিল... তেওঁৰ ছবিখনত গূঢ়তাৰ অভাৱ আৰু সোনকালে ম্লান হৈ যায়", যদিও ৰাৱণে নিজৰ স্বামীৰ প্ৰতি মন্দোদৰীৰ ভালপোৱা আৰু আনুগত্যৰ ওপৰত গুৰুত্ব আৰোপ কৰে।  পঞ্চকন্যা: ৱমেন অৱ চাবষ্টেন্স নামৰ কিতাপখনৰ লেখিকা প্ৰদীপ ভট্টাচাৰ্যই উল্লেখ কৰিছে যে "বাল্মীকীয়ে (ৰামায়ণ) তেওঁৰ (মন্দোদাৰী) বিষয়ে বিশেষ একো লিখা নাই, কেৱল তেওঁ তেওঁৰ স্বামীক সীতাক ঘূৰাই দিবলৈ সতৰ্ক কৰি দিছে আৰু ধৰ্ষণকাৰ্য প্ৰতিহত কৰিবলৈ তেওঁৰ পৰ্যাপ্ত প্ৰভাৱ আছে।" \n↑ Rāmopākhyāna: the story of Rāma in the Mahābhārata p.429\n↑ Manmathnath Dutt (1891). Ramayana - Uttara Kanda. https://archive.org/stream/Ramayana_201309/Ramayana-VOL-4-Uttara-Kanda#page/n15/mode/2up.\n↑ 3.0 3.1 3.2 3.3 3.4 Bhattacharya, Pradip (March–April 2004). "Five Holy Virgins, Five Sacred Myths: A Quest for Meaning (Part I)". Manushi (141): 9–10. http://www.manushi-india.org/pdfs_issues/PDF%20141/03%20panchakanya%204-12.pdf.\n↑ Vālmīki; Goldman, Sally J. Sutherland; Lefeber, Rosalind; Pollock, Sheldon I. (1984) (en ভাষাত). The Rāmāyaṇa of Vālmīki: An Epic of Ancient India. Princeton University Press. ISBN 978-0-691-06663-9. https://books.google.com/books?id=mCtAAQAAIAAJ&q=hema+maya+mandodari.\n↑ 5.0 5.1 5.2 Mani p. 476\n↑ George Williams (2008) , A Handbook of Hindu Mythology, Oxford University Press, আই.এচ.বি.এন. 978-0195332612, pages 208-9\n↑ Mandodari - Born ofaFrog Devlok Mini with Devdutt Pattnaik Feb 16, 2018\n↑ Times Of India (14 October 2015). "Saluting the virtues of Ravan". Shailvee Sharda. Times Of India (Lucknow). http://timesofindia.indiatimes.com/city/lucknow/Saluting-the-virtues-of-Ravan/articleshow/49344194.cms.\n↑ 9.0 9.1 9.2 9.3 9.4 9.5 9.6 Mukherjee 1999, পৃষ্ঠা. 39.\n↑ 10.0 10.1 10.2 10.3 10.4 10.5 Ayyer 2006, পৃষ্ঠা. 50-51.\n↑ Wheeler 1869, পৃষ্ঠা. 338.\n↑ Wheeler 1869, পৃষ্ঠা. 365.\n↑ Wheeler 1869, পৃষ্ঠা. 370.\n↑ Goldman et al. 2009, পৃষ্ঠা. 1320.\n↑ Wheeler 1869, পৃষ্ঠা. 373-4.\n↑ Lutgendorf 2007, পৃষ্ঠা. 211.\n↑ Lutgendorf 2007, পৃষ্ঠা. 154, 217.\n↑ Wheeler 1869, পৃষ্ঠা. 382.\n↑ 19.0 19.1 19.2 19.3 19.4 Bhattacharya, Pradip (1999–2010). "Panchkanya: Women of Substance". Boloji Media Inc. http://www.boloji.com/hinduism/panchkanya/pk01.htm। আহৰণ কৰা হৈছে: 15 June 2010.\n↑ 20.0 20.1 20.2 Shashi 1998, পৃষ্ঠা. 222.\n↑ 21.0 21.1 21.2 Mani p. 721\n↑ Shashi 1998, পৃষ্ঠা. 14-15, Sarga VIII of Adbhuta Ramayana.\n↑ Shashi 1998, পৃষ্ঠা. 237.\n↑ Shashi 1998, পৃষ্ঠা. 243.\n↑ Devika, V.R. (October 29, 2006). "Women of substance: Ahalya". The Week খণ্ড 24 (48): 52.\n↑ Mukherjee 1999, পৃষ্ঠা. 36.\n↑ 27.0 27.1 Mukherjee 1999, পৃষ্ঠা. 48-49.\nAyyer, Dhanalakshmi (2006). "Women of substance: Mandodari : Pure as water". The Week খণ্ড 24 (48): 50–1.\nThe Rāmāyaṇa of Vālmīki: An Epic of Ancient India. VI: Yuddhakāṇḍa. Princeton University Press. 2009. পৃষ্ঠা. 1320. ISBN 978-1-4008-3326-9. https://books.google.com/books?id=vDibDgAAQBAJ&pg=PA1320.\nLutgendorf, Philip (2007). Hanuman's tale: the messages ofadivine monkey. প্ৰকাশক US: Oxford University Press.\nMani, Vettam (1975). Puranic Encyclopaedia: A Comprehensive Dictionary With Special Reference to the Epic and Puranic Literature. প্ৰকাশক Delhi: Motilal Banarsidass. ISBN 0-8426-0822-2. https://archive.org/details/puranicencyclopa00maniuoft.\nMukherjee, Prabhati (1999). Hindu Women: Normative Models. প্ৰকাশক Calcutta: Orient Blackswan. ISBN 81-250-1699-6. https://books.google.com/books?id=6ovdvq7mjpUC&q=Hindu+Women%3A+Normative+Models.+Calcutta%3A+Orient+Blackswan.\nShashi, S. S. (1998). Encyclopaedia Indica: India, Pakistan, Bangladesh. Encyclopaedia Indica. 21-35. Anmol.\nWheeler, James Talboys (1869). The History of India from the Earliest Ages: The Rámáyana and the Brahmanic period. II. প্ৰকাশক London: N. Trübner. https://books.google.com/books?id=C1DRAAAAMAAJ&q=mandodari+&pg=PA373.\nDutt, Manmathnath (1891). Ramayana - Uttara Kanda. https://archive.org/stream/Ramayana_201309/Ramayana-VOL-4-Uttara-Kanda#page/n15/mode/2up.\nহিকায়ত ছেৰী ৰামা\nফ্ৰা লাক ফ্ৰা ৰাম\nশ্ৰী ৰামায়ণ দৰ্শনম\n"https://as.wikipedia.org/w/index.php?title=মন্দোদৰী&oldid=309505"ৰ পৰা অনা হৈছে\nএই পৃষ্ঠাখন ২৪ ডিচেম্বৰ, ২০২১ তাৰিখে ০৯:৪১ বজাত অন্তিম সংশোধন কৰা হৈছিল।


চেভ ইণ্ডিয়ান ফেমিলি ফাউণ্ডেশ্যন - অসমীয়া ৱিকিপিডিয়া\nDelhi - Amit Lakkhani;\nKerala - Gokul (who was earlier in Mumbai);\nBangalore - Rukma Chary;\nHyderabad - Partha;\nPune - Mahesh & Subir;\nChennai - Suresh;\nLucknow - Yaksh;\nMadhya Pradesh - Gaurav;\nGujarat - Kalpesh;\nNagpur - Rajesh Vakharia;\nKolkata - D.S.Rao.\nLobbying and activism for men's rights\nচেভ ইণ্ডিয়ান ফেমিলি ফাউণ্ডেশ্যন (Save Indian Family Foundation: SIFF, ভাৰতৰ এক পুৰুষাধিকাৰ সংগঠন। চেভ ইণ্ডিয়ান ফেমিলি আন্দোলনৰ ফলস্বৰূপে এই পঞ্জীকৃত অব্যৱসায়িক আৰু বেচৰকাৰী সংগঠনটোৰ জন্ম হয়। ই একে ধৰণৰ উদ্দেশ্য থকা কেইবাটাও অন্য সংগঠনৰ লগত মিলি কাম কৰে।\n3 ৰাষ্ট্ৰীয় সন্মিলন\nভাৰতীয় যৌতুক সম্পৰ্কীয় আইনসমূহৰ অপব্যৱহাৰৰ বিৰুদ্ধে ২০০৭ চনত SIFF স্থাপন কৰা হয়। ই ভাৰতৰ কেইবাখনো মহানগৰ জুৰি বিয়পি থকা কেইবাটাও পুৰুষৰ আৰু পৰিয়ালৰ অধিকাৰৰ সপক্ষে গঠিত কেইবাটাও সংগঠনৰ এক ছত্ৰ সংগঠন (umbrella organization)। ২০০৬ ৰ জুনত মুম্বাইত SIFF-অৰ কামকাজৰ সহায়ক হ'বলৈ 'প্ৰটেক্ট ইণ্ডিয়ান ফেমিলি' বুলি আৰু এক অনা-চৰকাৰী সংগঠন স্থাপনা কৰা হয়। SIFF-এ কেইবাটাও সমৰুচিসম্পন্ন সংগঠন যেনে 'অল ইণ্ডিয়া মাডাৰ ইন ল' প্ৰটেকশ্যন ফ'ৰাম'-অৰ and "All India Men's Welfare Association". লগত মিলি জুলি কাম কৰে।\nভাৰতৰ কিছুমান নাৰীবাদী (feminist) সংগঠন আৰু কোনো কোনো সংবাদসেৱাই SIFF-অক নাৰীৰ সমস্যাবোৰক আওকাণ কৰি পুৰণিকলিয়া পুৰুষ কেন্দ্ৰীক ভাবধাৰাক প্ৰশ্ৰয় দিয়া বুলি অভিযোগ কৰা দেখা যায়।\nনাৰী বিষয়ক কিছুমান আইন যেনে ডাউৰী (498a), ঘৰুৱা হিংসা আদিৰ অপব্যৱহাৰত পৰি বিপৰ্য্যস্ত হোৱা নিৰ্দোষী পুৰুষ আৰু তেওঁলোকৰ পৰিয়ালৰ বাবে বাংগালুৰু, চেন্নাই, কোচিন, দিল্লী, গুজৰাট, মুম্বাই, হাইদৰাবাদ, পুনে, নাগপুৰ, নাচিক, চুৰাট, জয়পুৰ আৰু কলকাতাত চহৰত SIFF-এ টেলিফোনিক পৰামৰ্শ তথা সহায় আগবঢ়ায়। ২০১০ চনত তেওঁলোকৰ ৱেবচাইটত গোটটোৱে দাবী কৰা মতে প্ৰায় ৩০,০০০ তৃণমূল পৰ্যায়ৰ সদস্য আৰু প্ৰায় ৩,৫০০ ইন্টাৰনেট সদস্য আছে।\n"অপৰিবৰ্তনীয় সাংসাৰিক বিভংগন" বা irreversible breakdown of marriage -অক বিবাহ বিচ্ছেদৰ সপক্ষে এটা কাৰণ বুলি ধৰা হ'বলৈ আৰু ২০১০ চনৰ বিবাহ আইন সংশোধন গৃহীত হোৱাৰ বিপক্ষে SIFF -এ ইতিমধ্যে দেশজুৰি এক আন্দোলন সফলতাৰে কাৰ্য্যকৰী কৰিছে। সংগঠনটোৱে ২০০৫ চনৰ নাৰীৰ বিৰুদ্ধে ঘৰুৱা হিংসা আইনখনৰো বিৰোধিতা কৰিছে। SIFF-এ "বৈবাহিক বলাৎকাৰ"ক (marital rape) অপৰাধ হিচাবে গণ্য কৰাৰ প্ৰচেষ্টাসমূহৰো বিৰোধিতা কৰি মত আগবঢ়ায় যে এইসমূহ কাৰ্য্যকৰী কৰিলে স্ত্ৰী-পুৰুষৰ মাজৰ সম্পৰ্ক বৰ্তি থকা সম্ভব নহয়।\nৰাষ্ট্ৰীয় সন্মিলন[সম্পাদনা কৰক]\nপ্ৰত্যেক বছৰ ১৫ আগষ্টত ভাৰতৰ বিভিন্ন স্থানৰ SIFF সদস্যসকল সন্মিলীত হৈ আলোচনা কৰি SIFF-অৰ ভবিষ্যত কাৰ্য্যসূচী থিৰাং কৰে।\nভাৰতৰ যৌতুক আইন\nভাৰতত পুৰুষাধিকাৰ আন্দোলন (Men's rights movement in India)\nপুৰুষাধিকাৰ আন্দোলন (:en:Men's rights movement|Men's rights movement]])\n↑ 1.0 1.1 1.2 1.3 Polanki, Pallavi (17 July 2010). "Men Who Cry". OPEN. Archived from the original on 21 July 2010. http://web.archive.org/web/20100721000304/http://www.openthemagazine.com/article/living/men-who-cry। আহৰণ কৰা হৈছে: 28 March 2013.\n↑ "SIF - About Us". Save Indian Family Foundation. http://www.saveindianfamily.org/about-us.html। আহৰণ কৰা হৈছে: 2008-12-31.\n↑ "Wife harassing you? Call for help". IBNLive. 2006-11-29. http://ibnlive.in.com/news/a-helpline-for-harassed-hubbies/27345-3.html। আহৰণ কৰা হৈছে: 2008-12-31.\n↑ 4.0 4.1 Aron, Sunita (2007-01-13). "Now, an all male fightclub". Hindustan Times. http://www.hindustantimes.com/news-feed/nm21/now-an-all-male-fightclub/article1-199640.aspx। আহৰণ কৰা হৈছে: 2007-01-22.\n↑ Tanna, Ketan (2006-12-25). "Tortured husband's union: The people in this group had just two choices. Either become henpecked or handcuffed". The Times of India. http://epaper.timesofindia.com/Repository/ml.asp?Ref=Q0FQLzIwMDYvMTIvMjUjQXIwMTAwMA==&Mode=HTML&Locale=english-skin-custom। আহৰণ কৰা হৈছে: 2007-02-05.\n↑ George, Daniel P. (September 6, 2009). "Moms-in-law of the world unite..". The Times of India. http://articles.timesofindia.indiatimes.com/2009-09-06/chennai/28088298_1_mothers-in-law-siff-forum-plans। আহৰণ কৰা হৈছে: 2009-12-08.\n↑ Sengupta, Sudipta (October 31, 2009). "Now,aforum for 'tortured' husbands". The Times of India. http://articles.timesofindia.indiatimes.com/2009-10-31/hyderabad/28084230_1_violence-awareness-month-siff-separate-ministry। আহৰণ কৰা হৈছে: 2009-12-08.\n↑ Bhattacharya, Chandrima S. (30 October 2006). "What are men scared of?". The Telegraph (Calcutta). Archived from the original on 17 October 2012. http://web.archive.org/web/20121017035648/http://www.telegraphindia.com/1061030/asp/calcutta/story_6933770.asp। আহৰণ কৰা হৈছে: 27 January 2007.\n↑ Ramesh, Randeep (13 December 2007). "Dowry law making us the victims, says India's men's movement". The Guardian. http://www.guardian.co.uk/world/2007/dec/13/india.randeepramesh1। আহৰণ কৰা হৈছে: 16 November 2008.\n↑ "SIF - Helplines". Save Indian Family Foundation. http://www.saveindianfamily.org/contact-us/activists.html। আহৰণ কৰা হৈছে: 2008-12-31.\n↑ Karnad, Raghu (3 December 2007). "Now, Is That Malevolence?". Outlook. http://www.outlookindia.com/article.aspx?236168। আহৰণ কৰা হৈছে: 28 March 2013.\n↑ Gupta, Monobina (27 October 2006). "Malevolence for women's law – Men go to PM against female 'terrorist activity'". প্ৰকাশক Calcutta. Archived from the original on 16 October 2012. http://web.archive.org/web/20121016131533/http://www.telegraphindia.com/1061027/asp/frontpage/story_6923154.asp। আহৰণ কৰা হৈছে: 28 March 2013.\n↑ Pandey, Vineeta (8 March 2010). "Husbands can’t get away with marital rape: Government". Daily News and Analysis. Archived from the original on 31 March 2010. http://web.archive.org/web/20100331132152/http://www.dnaindia.com/india/report_husbands-can-t-get-away-with-marital-rape-government_1356512। আহৰণ কৰা হৈছে: 30 September 2012.\n"https://as.wikipedia.org/w/index.php?title=চেভ_ইণ্ডিয়ান_ফেমিলি_ফাউণ্ডেশ্যন&oldid=137609"ৰ পৰা সংকলিত\nএই পৃষ্ঠাখন ০৭ জুন, ২০১৪ তাৰিখে ২৩:৫৫ বজাত অন্তিম সংশোধন কৰা হৈছিল।


xukhdukh.com October 06, 2013 goodnews,\n১. অকণিৰ প্ৰিয়বন্ধু অকণিৰ সাহিত্য সভাৰ উদ্যোগত ৩১জন কিশোৰে ইংৰাজীলৈ অনুবাদ কৰিছে "বুঢ়ী আইৰ সাধু": ইংৰাজী সংকলনখন সম্পাদনা কৰিব আমেৰিকাৰ নৰ্থ কেৰলিনা ষ্টেট ইউনিভাৰ্চিটিৰ প্ৰৱক্তা ডঃ নীলাক্ষি ফুকন নেওঁগ আৰু নগাঁও মহাবিদ্যালয়ৰ প্ৰৱক্তা ডঃ মণিকা শইকীয়াই৷ ইয়াৰ পাছতে অকণিৰ সাহিত্য সভাই বেজবৰুৱাৰ দুখন সাধুপুথি "ককাদেউতা আৰু নাতি ল’ৰা" আৰু "জুনুকা"ও ইংৰাজীলৈ অনুবাদ কৰাৰ বাবে লব প্ৰশংসনীয় পদক্ষেপ৷\nকন্যা শিশুৰ সুৰক্ষাৰ বাবে প্ৰচাৰ অভিযানত\nগুৱাহাটীত মিছ ইউনিভাৰ্ছ অলিভিয়া কালপ’৷\nলগত অসমৰ মুখ্যমন্ত্ৰী\n২. প্ৰথমবাৰৰ বাবে এজন অসমীয়াই ইংলেণ্ডৰ কেম্ব্ৰিজ বিশ্ববিদ্যালয়ৰ ট্ৰিনিটি কলেজত অধ্যাপক ৰূপে পালে নিযুক্তিঃ তেখেত হ’ল গুৱাহাটী বিশ্ববিদ্যালয়ৰ ইংৰাজী সাহিত্যৰ অৱসৰপ্ৰাপ্ত মূৰব্বী অধ্যাপক ভবেন বৰুৱাৰ প্ৰথম পুত্ৰ ডঃ অংকুৰ বৰুৱা৷\n৩. আনাইৰাম নুনিছা সাংবাদিকতাৰ জীৱনজোৰা সাধনা বঁটা গ্ৰহণ কৰিলে ৰাধিকা মোহন ভাগৱতীয়েঃ অসমৰ সংবাদ মাধ্যমক আত্ম-বিশ্লেষণৰ বাবে জনালে আহ্বান৷\n৪. উজবেকিস্তানত ১১-১৭ অক্টোবৰলৈ হ’ব লগা ১৯তম এছিয়ান ৰয়িং চেম্পিয়নশ্বিপত ভাগ লবলৈ ভাৰতীয় দলত স্থান লাভ কৰিলে গুৱাহাটীৰ সৰলা বিৰলা জ্ঞানজ্যোতিতৰ দশন শ্ৰেণীৰ ছাত্ৰী নাফিছা ছাদিকে৷\n৫. খৈৰাবাৰীত অনুষ্ঠিত হৈ থকা বড়োলেণ্ড গেলেণ্টছ গ’ল্ড কাপ ফুটবলত আজি ফাইনেলত মুখামুখি হ’ব বিদ্যুৎ পৰিষদ আৰু মণিপুৰৰ আমোফা একাদশ৷\n৬. কাইলৈ নগাঁৱত ৬৫তম স্বাধীনতা দিৱস কাপ ফুটবলৰ ফাইনেলঃ মুখামুখি হ’ব অইল আৰু অসম ৰাইফলছৰ দল৷\n৭. অসমত থকা কেন্দ্ৰীয় বিদ্যালয় সমূহত অসমীয়াক এটা বিষয় ৰূপে অন্তৰ্ভুক্ত কৰিবলৈ দাবী তুলিলে অসমীয়া সাহিত্য সন্মিলনীয়েঃ অসমীয়া শিক্ষণ তথা অসমীয়া সাংস্কৃতিক অনুষ্ঠানত যাতে বাধাৰ সৃষ্টি নহয় তাৰ বাবেও পৰিবেশ গঢ়িবলৈ বিদ্যালয় সমূহলৈ সন্মিলনীয়ে আহ্বান জনায়৷\n৮. মুখ্যমন্ত্ৰী তৰুণ গগৈয়ে উন্মোচন কৰিলে "হিষ্টৰি অৱ জুদিচিয়েৰী ইন আসাম" শীৰ্ষক অল আসাম লয়াৰ্ছ এছ’চিয়েছনে প্ৰকাশ কৰা গ্ৰন্থঃ গুৱাহাটীৰ বিবেকানন্দ কেন্দ্ৰত৷\n৯. অসম গ্ৰামীণ বেংকে দিলে ১৬২গৰাকী যুৱক-যুৱতীক আত্মনিৰ্ভৰশীলতাৰ বিনামূলীয়া আবাসিক প্ৰশিক্ষণঃ ক্ষুদ্ৰ ব্যৱসায় তথা সেৱা খণ্ডত নিয়োজিত কৰাৰ বাবে উৎসাহী কৰিবলৈ গ্ৰামীণ বেংকে ৰাজ্যজুৰি গ্ৰহণ কৰা এনে সচেতনতা বৃদ্ধিৰ প্ৰশংসনীয় কাৰ্যসূচীৰ তেজপুৰৰ এই প্ৰশিক্ষণৰ কাৰ্যসূচীৰেই সফল সামৰণি পৰে৷\n১০. নলবাৰী জিলাৰ ঘগ্ৰাপাৰত স্বেচ্ছাসেৱী সংগঠন শংকৰদেৱ স্বনিয়োজনে সফলতাৰে অনুষ্ঠিত কৰিলে ছয় সপ্তাহজোৰা সাজ-পোচাক তৈয়াৰী প্ৰশিক্ষণৰঃ স্থানীয় কুৰি গৰাকী যুৱতীয়ে এই প্ৰশিক্ষণ গ্ৰহণ কৰিলে৷\n১১. গুৱাহাটী প্ৰেছ ক্লাৱত উন্মোচিত হ’ল সত্যশ্ৰী দাসৰ "জ্যোতিপ্ৰসাদঃ তামূলবাৰীৰ ৰেঙনি" শীৰ্ষক গ্ৰন্থৰঃ উন্মোচী অনুষ্ঠানত অংশ ল’লে হীৰেণ গোহাঁই, সুদক্ষিণা শৰ্মাকে ধৰি বিশিষ্ট ব্যক্তিসকলে৷\n১২. মধ্য অসমৰ ঐতিহাসিক তিৱা ৰাজ দৰবাৰৰ আগন্তুক দ্বিতীয়া দ্বি-বাৰ্ষিক অধিৱেশনৰ প্ৰস্তুতি চলাইছে ৰাজদৰবাৰৰ পাৰিষদবৰ্গইঃ অহা ২০১৪ চনৰ ৮,৯ ফেব্ৰুৱাৰীত জাগীৰোডত এই অধিৱেশন অনুষ্ঠিত কৰিবলৈ লোৱাৰ সুখৰ খবৰ৷\n১৩. গঁড় হত্যাৰ বিৰুদ্ধে জন-সচেতনতা বৃদ্ধিৰ বাবে গুৱাহাটীৰ এছিয়ান ইনষ্টিটিউট অৱ মেনেজমেণ্ট এণ্ড টেকনল’লজিৰ গণসংযোগ বিভাগৰ ছাত্ৰ ছাত্ৰী সকলে প্ৰদৰ্শন কৰিলে "গঁড়ৰ চোৰাং চিকাৰৰ বিৰুদ্ধে প্ৰচাৰ" শীৰ্ষক বাটৰ নাট৷\n১৪. দেশ জুৰি জনসাধাৰণৰ স্বাৰ্থ ৰক্ষাৰ অৰ্থে বিকল্প অৰ্থনৈতিক নীতি গ্ৰহণৰ দাবীত গণ সত্যাগ্ৰহ অনুষ্ঠিত কৰিলে চিপিআই দলেঃ ৩আৰু ৫ অক্টোবৰত দেশৰ আন আন অঞ্চলৰ দৰেই শিৱসাগৰতো পালন কৰিলে এই কাৰ্যসূচী৷\n১৫. দিন হাজিৰা কৰা সকলতকৈ মফচলীয়া সাংবাদিকে কম মজুৰী লাভ কৰে বুলি মন্তব্য কৰিলে জাৰ্নেলিষ্ট এছ’চিয়েছন অৱ আসামৰ ৰাজ্যিক সভাপতি যতীন্দ্ৰ কুমাৰ বৰগোহাঁঞিদেৱেঃ মণিসেনা, বাছাৱন্ত আয়োগৰ পৰামৰ্শৱলী কাৰ্যকৰী কৰাৰ বাবেও শিৱসাগৰত হোৱা সভাত তুলিলে দাবী৷\n১৬. তেজপুৰৰ জাহাজঘাটত হিন্দুস্তানী দুৰ্গা পূজা সমিতিৰ ব্যয়বহুল আয়োজন ৰাজস্থানৰ পৰা আনিছে ৪লাখ টকীয়া মাৰ্ল পাথৰৰ মূৰ্তিঃ তেজপুৰ চহৰ আৰু উপকণ্ঠ অঞ্চলত আয়োজিত হৈছে ১২৭খনকৈ দুৰ্গা পূজা৷\n১৭. ৰহা সাৰ্বজনীন শ্ৰীমন্ত শংকৰদেৱ নামঘৰত অহা ১৪,১৫,১৬ অক্টোবৰত তিনি দিনীয়াকৈ আয়োজিত হৈছে শ্ৰীমন্ত শংকৰদেৱৰ আৱিৰ্ভাৱ মহোৎসৱৰঃ আয়োজন কৰিছে সদৌ অসম ভিত্তিত দিহানাম প্ৰতিযোগিতাৰো৷\n১৮. নগাঁৱত অকণিৰ সাহিত্য সভাৰ বঁটা প্ৰদান অনুষ্ঠানঃ প্ৰতিভাবান কিশোৰী মনস্বিতালৈ "এখন ৰহস্যময় দাপোনৰ সিপাৰে" নামৰ গ্ৰন্থৰ বাবে আজি পদ্মশ্ৰী মহিম বৰাৰ হাতেৰে প্ৰদান কৰিব এখুদ ককাইদেউ বঁটা৷\n১৯. বিশ্বনাথ চাৰিআলিত অসম প্ৰাদেশিক মহিলা সমিতিৰ ৮৫তম অধিবেশনৰ সফল সামৰণিঃ সাংস্কৃতিক শোভাযাত্ৰা উদ্বোধন কৰিলে বিশিষ্ট অভিনেত্ৰী মৃদুলা বৰুৱাই৷\n২০. গুৱাহাটীত এইবাৰ ৪৯০খন দুৰ্গাপূজাৰ মণ্ডপঃ নিয়োজিত হৈছে ৬০০নিৰাপত্তাৰক্ষী, প্ৰতিটো মণ্ডপত চিচিটিভি কেমেৰা সংস্থাপনৰ নিৰ্দেশ৷\n২১. শিৱসাগৰৰ স্বাগতা কোঁৱৰে জাৰ্মানীৰ মিউনিখ বিশ্ববিদ্যালয়ত জীৱ প্ৰযুক্তিবিদ্যাৰ "হিউমেন বায়’লজি" বিষয়ত উচ্চ শিক্ষাৰ বাবে নিৰ্বাচিত হৈছেঃ উল্লেখযোগ্য যে স্বাগতাৰ অধ্যয়নৰ সম্পূৰ্ণ খৰছ জাৰ্মান চৰকাৰেই বহন কৰিব৷


নখৰ ৰং সলনি হৈছে নেকি? সাৱধান হওক, হ'ব পাৰে গুৰুতৰ অসুখৰ লক্ষণ– News18 Assam\nনখৰ ৰং সলনি হৈছে নেকি? সাৱধান হওক, হ'ব পাৰে গুৰুতৰ অসুখৰ লক্ষণ\n»নখৰ ৰং সলনি হৈছে নেকি? সাৱধান হওক, হ'ব পাৰে গুৰুতৰ অসুখৰ লক্ষণ\nUpdated:April 9, 2021, 5:03 PM IST\nকেতিয়াবা স্বাস্থ্যজনিত কাৰণত নখৰ ৰং সলনি হোৱা দেখা যায়।\nLast Updated: April 9, 2021, 5:03 PM IST\nমানুহৰ সৌন্দৰ্যত বৰ্ধনত নখৰ থাকে গুৰুত্বপূৰ্ণ ভূমিকা। কেতিয়াবা স্বাস্থ্যজনিত কাৰণত নখৰ ৰং সলনি হোৱা দেখা যায়। ভিতৰি ভিতৰি গুৰুতৰ ৰোগত ভুগি থাকিলেও নখৰ ৰং সলনি হয়। গতিকে নখৰ ৰং সলনি হোৱাক কেতিয়াও সহজ ভাবে ল'ব নালাগে।\nনখৰ ৰঙে যদি এনে ৰূপ লয়ঃ\nনখৰ বৰণ হালধীয়া হ'লেঃ শৰীৰত অত্যাধিক পৰিমাণে Fungal Infection হ'লে নখৰ ৰং হালধীয়া হৈ পৰা দেখা যায়। আনকি নখৰ ওচৰত খজুৱটিও হয়। আৰু শেষত নখ অনিষ্ট কৰি পেলায়। গতিকে নখৰ ৰং হালধীয়া হলে শীঘ্ৰে এগৰাকী চৰ্ম ৰোগ বিশেষজ্ঞৰ পৰামৰ্শ ল'ব লাগে।\nনখৰ ৰং হালধীয়া হোৱা, থাইয়ৰড, ডাইবেটিচ আৰু হাওঁফাওঁৰ বেমাৰৰ লক্ষণো হ'ব পাৰে।\nসেইদৰে শৰীৰত প্ৰটিন, জিংক আৰু ভিটামিনৰ অভাৱ হ'লে নখত বগা দাগ পৰা দেখা যায়।\nইয়াৰ উপৰিও, নখত যদি বগা চিহ্ন দেখা যায়, তেতিয়া বিক্ক অথবা লিভাৰৰ সমস্যাৰ সন্মুখীন হ’ব পাৰে। ই আনকি হেপাটাইটিচৰ লক্ষণো হ'ব পাৰে।\nনখত যদি নীলা অথবা কলা চামনি পৰে, তেনিতে সাৱধান হওক। কাৰণ শৰীৰত ৰক্ত সঞ্চালন সঠিককৈ নহ'লে বা হৃদজনিত ৰোগত আক্ৰান্ত হলে এনে লক্ষণে দেখা দিয়ে।\nFirst published: April 9, 2021, 5:02 PM IST


আজিৰ পৰিৱেশত আগৰ চিঠি লিখা ব্যৱস্থাটো অপ্ৰাসংগিকতাৰ মূল কাৰণ ম’বাইল ফোনটো নেকি ?-পূৰ্ণিমা বৰঠাকুৰ বেজবৰা\nHomeপূৰ্ণিমা বৰঠাকুৰ বেজবৰা\nআমাৰ মনবোৰ স্থিৰ হৈ থাকিবই নিবিচাৰে দেখোন ...উলটপালট ভাৱবোৰে অনবৰতে আমনি কৰি থাকে ! এই ভাৱবোৰৰ মাজৰে কিছুমান বৰ দৰকাৰী আৰু চিন্তনীয় বিষয় বুলি ভাৱোঁ ৷ উদাহৰণ স্বৰূপে আমাৰ প্ৰযুক্তিবিদ্যাৰ উদ্ভাৱন ম’বাইল ফোনৰ কথাকে ক’ব বিচাৰিছোঁ ,...\n মই প্ৰায়ে চিন্তা কৰোঁ --- বিজ্ঞানে আমাক যিমান সা --- সুবিধাবোৰ দি উন্নতিৰ জখলাত আগুৱাই দিছে সিমানেই মানুহ হিচাপে মানৱীয়তাৰ ক্ষেত্ৰখনৰ পৰা আঁতৰাই আনিছে বুলি অনুভৱ কৰোঁ ৷ প্ৰাচীন কালৰ হাতে লিখা এখন চিঠিৰ ভাষাৰ মাজত মানৱ হৃদয়খনৰ সুন্দৰ প্ৰতিচ্ছবি এখনে প্ৰকাশ পাই উঠে ৷ লিখাজনৰ হৃদয়ৰ তানে পঢ়োঁতাজনৰ হৃদয়খনো আলোড়িত কৰি তাত আৱেগৰ ঝংকাৰেৰে ঝংকাৰিত কৰি তোলে বিনিময়ত হৃদয়ৰ কোমল ভাৱবোৰ শব্দৰ মাধ্যমেৰে পোনৰ আনজনৰ হৃদয়লৈ চিঠিৰ মাজেৰেই নৈ জানজুৰি হৈ ব’বলৈ ধৰে ৷ সেয়ে প্ৰাচীন কালত চিঠিখনৰ প্ৰাসংগিকতা বৰ গুৰুত্বপূৰ্ণ আছিল ৷ দূৰ দূৰণিত থকা বন্ধু বান্ধব কিম্বা আপোন পৰিজনৰ খা - খবৰ পোৱাৰ একমাত্ৰ উপায় আছিল চিঠিখন ৷ চিঠিৰ ভাষাৰ মাজত প্ৰতিফলিত হৈছিল মানৱদৰদী হৃদয়খনত কিমান মৰম কিমান শ্ৰদ্ধা আৰু কিমান হেঁপাহে যে হাবুডুবু কৰি থাকে ! আপোনজনক বা মনৰ হেঁপাহৰ কোনোবা অচিনাকি অথচ হৃদয়ৰ নিভৃত কোনত অজানিতে ঠাই পোৱা প্ৰাণপ্ৰিয়জনৰ খবৰো চিঠিখনেই কঢ়িয়াই আনিছিলে ৷ সেই সময়ত ডাকঘৰ ( Post office ) টো আৰু ডাকোৱাল ( peon ) জনৰ কিমান গুৰুত্ব আছিল ! সেই কথা আৰু বেলেগকৈ ক’ব লগা নহৈছিল ৷ সময়ত চিঠিখন পাবলৈ তেওঁ অহালৈ কিমান আগ্ৰহেৰে অপেক্ষা কৰি ৰৈছিল সকলো , ৰৈছিলোঁ আমিবোৰ ৷ আৰু তেওঁ আহি আশা কৰামতে হেঁপাহৰ চিঠিখন দি গ’লে কিমান যে আনন্দ পাইছিলোঁ ৷ উৰাইঘুৰাই কিমানবাৰ যে চিঠিখন পঢ়ি মনৰ হেঁপাহবোৰ উটি উঠিছিল ! আৰু যিদিনা অপেক্ষাৰ অন্তত পিয়নজনৰ পৰা ভৱামতে একো পোৱা নাছিলোঁ তেতিয়া কিমান যে হতাশ হৈ পৰিছিলোঁ .....ভাৱৰ জোৱাৰে কিমান যে ব্যাকুল কৰি তুলিছিলে ....আজিৰ পৰিৱেশত এইবোৰ কাহিনীত পৰিণত হ’ল ৷ সৰু ল’ৰাছোৱালীৰ বাবে সাধুকথা হৈ ৰ’ল ৷ বিনিময়ত পিয়নজনৰো বিশেষ গুৰুত্ব নোহোৱা হ’ল , ডাকঘৰটোৰো যেন কংকালসাৰ অৱস্থা .... ৷ দুই চাৰিবছৰৰ পিছত হয়তো পিয়নৰ পষ্টটোৱেই নোহোৱা হৈ পৰিব , ডাকঘৰটোৰো বিশেষ কামেই নাথাকিব !\n আজিৰ পৰিৱেশত চিঠিৰ প্ৰাসংগিকতা কমি যোৱাৰ মূলতে আমাৰ হাতত থকা ম’বাইল ফোনটোৱেই নহয়নে বাৰু ! মনলৈ কাৰোবাৰ কিবা ভাৱ আহিলেই বা কাৰোবালৈ মনত পৰিলেই ম’বাইলত নম্বৰ ডায়েল কৰি কথা পাতি বা --- বাতৰি লৈ ল’লো , আৰু পাহৰি গ’লোঁ ৷ চেকেণ্ডত হোৱা কামতো সপ্তাহ মাহৰ বাবে কিয় অপেক্ষা কৰোঁ ! গতিকেই চিঠি লিখাৰ অভ্যাস আমি পাহৰি গ’লোঁ ৷ কিন্তু এটা কথা ভাৱি চাইছেনে কেতিয়াবা .... চিঠ এখনে সপ্তাহ মাহ পৰ্যন্ত আমাৰ মনবোৰত আপোনজনৰ , প্ৰিয়জনৰ ভাৱনাই দোলা দি আছিল ফলত আমাৰ মনবোৰ কোমল আৱেগ এটাই সততে আৱৰি ৰাখিছিল , যাৰবাবে খং ভাৱ মনলৈ অহাৰ সুৰুঙাই নাছিল ৷ কিন্তু ম’বাইল ফোনৰ বাৰ্তালাপত সেই আলোড়ন ক’ত ! ক’ত সেই ভাৱৰ গভীৰতা .... ৷ খং কৰিবলৈকো সহজ ৷ আই লাভ ইউ বুলি ক’বলৈও সহজ আৰু সেই একেজন ব্যক্তিকে ব্ৰেক আপ দিবলৈও নাই কোনো সংকোচ কিম্বা নিমিষৰ প্ৰয়োজন ৷ মন গলেই কৈ দিলোঁ আই লাভ ইউ আৰু মন বেয় লাগিলেই কৈ দিলোঁ আই হেট্ ইউ , চ’ গ’ আউট ....ইত্যাদি ইত্যাদি নহয় নে ..., ৷\n আজি আমাৰ সকলোৰে হৃদয় বোলা বস্তুটোৱেই যেন নোহোৱা হ’ল , মন মগজু ম’বাইলৰ ভিতৰত থকা ফেচবুক , হোৱাটচ্এপ , মেচেণ্জাৰ , লাইক কমেণ্ট অহ্ আৰু যে কত কি .... তাত মানৱ দৰদী হৃদয়খনৰ ঠাই ক’ত ? ইয়াত আছে আমাৰ খং মান অভিমান থগ প্ৰবঞ্চনা প্ৰতাৰণা ব্লেকমেইলিং চাইবাৰক্ৰাইম ইত্যাদি ইত্যাদি ৷\n ল’ৰাছোৱালীবোৰ খিংখিঙীয়া হ’ল ৷ ধৈৰ্য্য বোলা বস্তু নোহোৱা হ’ল ৷ সম্বন্ধৰ মাদকতা বুজিয়েই নোপোৱাৰ দৰে হ’ল ... ৷ আমাৰ দিনত মাহী পেহী বুলিলে মাক নালাগেই ... ৷ কিন্তু আজিকালি ক’তদিনৰ পিছত মাহী জনী পেহী জনী আহিলেও ভাগীনবোৰ ভতিজাবোৰৰ সময়েই নাই ৷ “ হাই মাহী , অলপ ৰ’বা দেই , দৰকাৰী কিবা এটা চাই আছোঁ ....” বচ্ মাহীৰ লগত কথা পতা হৈ গ’ল আৰু আপোনপাহৰা হৈ গ’ল ম’বাইলৰ প্ৰাসংগিকবোৰৰ স’তে ....৷ চিঠি লিখা হৃদয়িক কলাটোৰো এইদৰেই মৃত্যু হ’ল .....\n কিমাননো ক’ম কিমাননো শুনিম ....৷ যুগৰ পৰিবৰ্তনত এনে লাগে এই আইতাৰ সাধুকথাৰ আমেজ , চিঠিৰ ভাষাই কঢ়িয়াই অনা হৃদয়ৰ আলোড়নবোৰ অপ্ৰাসংগিক হৈ পৰাৰ দৰেই এদিন আমাৰ হাত ভৰি আনকি শৰীৰটোও অপ্ৰাসংগিক হৈ পৰিব ৷ ইবোৰৰ কোনো কাম নোহোৱা হ’ব যিদিনা গোটেই পৃথিৱীখনত ৰবট নামৰ যন্ত্ৰটোৱে বিৰাজ কৰিবলৈ আৰম্ভ কৰিব ...অফিচ , স্কুল কাছাৰী কিম্বা বাৰি ঘৰ ক’তোৱেই মানুহৰ প্ৰয়োজন নহ’ব ..... , সেইদিনটো আহিলে আমাৰ কাম কি হ’ব .....৷\nম’বাইল ফোনটোৱে চিঠিৰ প্ৰাসংগিকতা নোহোৱা কৰাৰ দৰেই বিজ্ঞান প্ৰযুক্তিয়ে এদিন মানুহৰে প্ৰাসংগিকতা নোহোৱা কৰিব হয়তো ...\n✍পূৰ্ণিমা বৰঠাকুৰ বেজবৰা\nTags: পূৰ্ণিমা বৰঠাকুৰ বেজবৰা প্ৰবন্ধ


তীব্ৰ ফ’কাছ কেনেদৰে সৃষ্টি কৰিব পাৰি? - Jeevan Britta\nতীব্ৰ ফ’কাছ কেনেদৰে সৃষ্টি কৰিব পাৰি?\nPublished July 14, 20202:55 pm\nUpdatedFebruary 2, 202112:27 pm\nPosted by BIKASH KALITA on July 14, 2020. Updated: February 2, 202112:27 pm\nভাল কাম কৰিবলৈ হ’লে, সাংঘাটিক কাম কৰিবলৈ হ’লে, মৃত্যুৰ পিছতো লিগচী হিচাপে থাকি যোৱা কাম কৰিবলৈ হ’লে আমি সম্পূর্ণ ফ’কাছেৰে, তীব্ৰ ফ’কাছেৰে কাম কৰিব পাৰিব লাগিব৷ তেনে কাম নির্ভৰ কৰে আমি কামটোৰ বাবে দিয়া সময় আৰু কিমান তীব্ৰ ফ’কাছেৰে সৈতে আমি কামটো কৰিছোঁ৷\nবতর্মান সময়ত আমাৰ ফ’কাছৰ বেছি প্ৰয়োজন কাৰণ আজিকালি ডিচট্ৰেকচন ৰ সংখ্যা ইমান বেছি আৰু সেইবোৰৰ আকর্ষণ ইমান বেছি যে ভালদৰে, ক’কাছ কৰি কাম কৰটো বেছি টান৷ এনে সময়তো যিহেতু খুব ভাল কাম কৰিবলৈ আমাক তীব্ৰ ফ’কাছ লাগিব সেয়া কেনেদৰে লাভ কৰিব পাৰি তাকে চাও আহক৷\nএটা মাত্ৰ ফ’কাছ টার্গট বিচাৰি লওক\nএটা সময়ত মাত্ৰ এটাহে ফ’কাছ টার্গেট বিচাৰি লওক৷ এক নির্দিষ্ট সময়ত মাত্ৰ এটা কামতহে ফ’কাছ কৰক৷ দুই তিনিটা কাম একেলগে কেতিয়াও কৰিবলৈ চেষ্টা নকৰিব? এটা সময়ত এটাহে কাম ভালদৰে আৰু ষ্ট্ৰেছ নোহোৱাকৈ কৰিব পাৰি৷ তীব্ৰ ফ’কাছ কৰিবলৈ হ’লে যি কামেই আপুনি হাতত লৈছে সম্পুর্ণভাৱে সমগ্ৰ মনটো তাতে দিব লাগিব৷ কাম এটা বাচি লওক আৰু সেই কামটোত কিমান সময় দিব সেয়া ঠিক কৰি লওক আৰু তাৰপিছত একাত্তচিত্তে সেই কামটো কৰিলৈ লাগি যাওক৷ তেনেদৰে মাত্ৰ এটা কাম কৰিবলৈ ল’লে আপুনি আন একো কথাই চিন্তা কৰিবলগীয়া নাথাকে আৰু তেতিয়া সম্পূর্ণভাৱে ফ’কাছ কৰা সম্ভৱ হয়, যাৰ ফলত কামটোৰ কোৱালিটি বহুত ভাল হ’ব৷\nযদি আপোনাৰ টু ডু লিষ্ট আছে সেইখন চাই তাৰপৰা একেলগে দুই তিনিটা কাম বাচি নল’ব৷ তাৰে মাত্ৰ এটা কাম বাচি লওক আৰু যিমান সময় আপুনি ঠিক কৰি লৈছে সিমান সময় সেই কামটো কৰক৷ আন কথাত মন নিদিব৷ সেই সময়খিনিৰ ভিতৰত কেতিয়াবা কামটো শেষ হ’বও পাৰে, নহ’বও পাৰে৷\nডিচট্ৰেকচনবোৰ নোহোৱা কৰক\nডিচট্ৰেকচন বোৰো নোহোৱা কৰিলেহে আপুনি কাম এটা কৰোতে খুব ইনটেনচিটিৰে তাত ফ’কাছ কৰিব পাৰিব৷ নহ’লে এই ডিচট্ৰেকচনবোৰে আপোনাৰ মনটো ইফালৰ পৰা সিফালে লৈ গৈ থাকিব৷ আপোনাৰ মনটো যদি এবাৰ ইফালে যায় এবাৰ সিফালে যায় তেতিয়া আপুনি কেনেদৰে কৰি থকা কামটোত সম্পূর্ণভাৱে ফ’কাছ কৰিব পাৰিব বাৰু? সেয়া সম্ভৱ নহ’ব৷ এনে ডিচট্ৰেকচনবোৰ হ’ল মবাইল ফোন, টিভি, কিতাপ এখন, কোনোবাই কথা কৈ থকা বা আন যিকোনো বস্তু যি কৰি থকা কামটোৰ বাবে প্ৰয়োজনীয় নহয়৷ এটা বস্তু যি আন এটা কামৰ বাবে প্ৰয়োজনীয় হ’ব পাৰে সি কৰি থকা কামটোৰ বাবে ডিচট্ৰেকচন হ’ব পাৰে৷ মবাইল ফোনটো আটাইতকৈ ডাঙৰ ডিচট্ৰেকচন৷ মবাইল ফোনটো কেতিয়াও আপুনি কাম কৰি থকা টেবলখন বা ঠাই টুকুৰাত নথব৷ যদি পাৰি ফোনটো মিউট কৰি থব, নটিফিকেচনবোৰ নহা কৰি থব৷\nকোনোবাই ক’ব পাৰোঁ যে মই শক্তিশালী আৰু সেয়ে ডিচট্ৰেকচনবোৰৰ লগত মই যুঁজিব পাৰোঁ, সেইবোৰ মোৰ ওচৰত থাকিলেও একো নহয়৷ কথাটো হ’ব পাৰে, আপুনি হয়তো বহুত শক্তিশালী, কিন্তু ডিচট্ৰেকচনবোৰ আতৰাই থলে আপুনি সেইবোৰৰ লগত যুদ্ধ কৰি নিজৰ মনোবল আৰু শক্তিবোৰৰ অলপো সেইবোৰৰ লগত ক্ষয় কৰিব নালাগে৷ ডিচট্ৰেকচন আতৰাই থলে যদি আমাৰ শক্তি আৰু মনোবল কাম এটা কৰাৰ আগতে ১০০% হৈ থাকে তেতিয়াহ’লে তাকেই কৰোঁ আহক৷\nএক পৱিত্ৰ ঠাইৰ সৃষ্টি কৰি লওক\nআপুনি যি ঠাইত কাম কৰে সেই ঠাই টুকুৰাক এক পৱিত্ৰ ঠাই বুলি গণ্য কৰিব পাৰিলে আপোনাৰ তীব্ৰ ফ’কাছ কৰাটো সম্ভৱ হ’ব৷ কিয়? কাৰণ তেতিয়া আপুনি সেই ঠাইখন চাফাকৈ ৰাখিব, তাত অলাগতিয়াল বস্তু নথয় আৰু তাত সেই সময়ত কামত নলগা বস্তুবোৰো নথয়৷ আনকি ডিচট্ৰেকচনবোৰো সেই ঠাই বা টেবুলত ঠাই নিদিয়ে৷ তেতিয়া আপোনাৰ ফ’কাছ আনফালে যোৱাৰ সম্ভাৱনা বহুত কম৷ এই ঠাইটুকুৰাক মই এইবাবেই পৱিত্ৰ বুলি কৈছোঁ কাৰণ তেতিয়া আমি সেই ঠাইটুকুৰাক শ্ৰদ্ধা কৰা সম্ভৱ আৰু তাত পৰিষ্কাৰ কৰি ৰখা সম্ভৱ৷ এনে হ’লে আপোনাৰ মনটো কাম কৰাৰ সময়ত ভাল লগাৰ লগতে আন একো কথাই আপোনাক আমনি কৰিব নোৱাৰে৷\nআত্মনিয়ন্ত্ৰণ বা নিয়মানুবর্তিতা বঢ়াওক\nমনৰ শান্তি লাভ কৰাৰ ৭ টা উপায়\nনিজৰ মানসিকতা এনেকুৱা কৰি নিজকে আৰু ভাল কৰি তোলক\nPrevious Post আপুনি মাত্ৰ এটা কথাই নিয়ন্ত্ৰণ কৰিব পাৰে\nNext PostAsk Bikash 26


xukhdukh.com August 26, 2013 goodnews,\n১. আমেৰিকাৰ দক্ষিণ কেৰলিনা বিশ্ববিদ্যালয়ৰ গৱেষক সকলৰ ২৫বছৰীয়া গৱেষণাৰ ফচল ১১টা খণ্ডৰে সামৰা "হিন্দু ধৰ্মৰ বিশ্বকোষ"ৰ আজি হব উন্মোচনঃ তথ্য সংগ্ৰহ কৰি সমল যোগাইছে ইণ্ডিয়া হেৰিটেজ ৰিচাৰ্ছ ফাউণ্ডেচনে, সন্নিবিষ্ট হৈছে সাত হাজাৰৰো অধিক প্ৰৱন্ধ৷\nদিল্লীত মামণি ৰয়ছম গোস্বামী\nপ্ৰথম স্মাৰক বক্তানুষ্ঠানত\nপ্ৰদান কৰিলে বক্তৃতা ৷\n২. আজি প্ৰকাশ পাইছে নীতিশিক্ষাৰ অসমীয়া ই-বুকঃ অসমীয়াৰ সুখ দুখৰ ই-পুথিভঁৰাল প্ৰকল্পৰ জৰিয়তে অনলাইন উন্মোচন কৰা হৈছে ডঃ অঞ্জল বৰাৰ "জীৱন পথৰ বাধা আৰু অন্যান্য গল্প" নামৰ নীতি-শিক্ষামূলক ই-বুক৷ বিনামূলীয়া বিতৰণৰ বাবে মুকলি কৰা প্ৰথমখন নীতিশিক্ষামূলক অসমীয়া ই-কিতাপ ৰূপে হৈছে পৰিগণিত৷\n৩. নগাঁৱৰ মহেন্দ্ৰ বৰুৱা প্ৰাথমিক বিদ্যালয়ে উৰুৱালে সফলতা ধ্বজঃ ৩১গৰাকী ছাত্ৰ ছাত্ৰীয়ে পঞ্চম শ্ৰেণীৰ বৃত্তি পৰীক্ষাত সফল হৈ অসম ভিতৰতে বিদ্যালখনক দিলে দ্বিতীয় স্থান৷\n৪. "সেউজ শিৱসাগৰ অভিযান" সৈতে সংগতি ৰাখি উজনি অসম মুছলিম কল্যাণ পৰিষদে শিৱসাগৰ নগৰৰ প্ৰৱেশ দ্বাৰত থকা স্বৰ্গদেউ শিৱ সিংহ উদ্যানৰ চাফাই অভিযানৰ কাৰ্যসূচীৰ কৰিলে সমল ৰূপায়ণ৷\n৫. অসম কৃষি বিশ্ববিদ্যালয়ৰ চতুৰ্থ বাৰ্ষিক ছাত্ৰ-ছাত্ৰীসকলে নাজিৰাত গ্ৰাম্য কৃষি কৰ্ম অভিজ্ঞতা আঁচনিৰ অধীনত মুকলি কৰিলে কৃষি তথ্য কেন্দ্ৰ৷\n৬. ভাৰতীয় সেনাৰ মিছামাৰী সেনা ঘাটিৰ ইক’ টাস্ক ফ’ৰ্চে যোৱা পাঁচবছৰত ৪১লাখ গছপুলি ৰোপনেৰে সৃষ্টি কৰিলে অভিলেখ৷\n৭. ৰাজ্যজুৰি বৰ্ণাঢ্য কাৰ্যসূচীৰে উপযাপিত হ’ল মহাপুৰুষ শ্ৰীশ্ৰী মাধৱদেৱৰ তিৰোভাৱ তিথিঃ ঢেঁকীয়াখোৱা নামঘৰত ২৫হাজাৰৰো অধিক ভক্তৰ হ’ল সমাগম৷\n৮. আয়াৰলেণ্ডৰ বেলফাষ্টত বিশ্ব পুলিচ এণ্ড ফায়াৰ গেমছত তিনিটাকৈ স্বৰ্ণ পদক জয় কৰি অহা দিপুল বড়োক অসম আৰ্চাৰী সন্থাৰ লগতে বিভিন্ন ক্ৰীড়া সংগঠনে জনালে বিপুল আদৰণি৷\n৯. ভূমি নীতিৰ বিৰুদ্ধে পাহাৰীয়া জিলাখনত বাস কৰা ২৯টা অনা-কাৰ্বি সংগঠনে বকলীয়াঘাটত কৰিলে সাত হাজাৰৰৰো অধিক লোকৰ বৃহৎ সমাবেশঃ নিজৰ জাতীয় অস্তিত্ব আৰু মৌলিক অধিকাৰ ৰক্ষাৰ বাবে গণতান্ত্ৰিক প্ৰতিবাদ জনাইছে এই সকল নাগৰিকে৷\n১০. অনুৰ্ধ ২৩ এছিয়ান ইমাৰ্জিং কাপ ক্ৰিকেটত ছিংগাপুৰত ভাৰতীয় দলে পাকিস্তানক পৰাভূত কৰি হ’ল চেম্পিয়ন৷\n১১. নগাঁও দ্বিতীয় ডিভিজন আন্তঃক্লাৱ ফুটবলৰ সফল সামৰণিঃ জয় হিন্দ ক্লাৱ লাভ কৰিলে চেম্পিয়নৰ খিতাপ৷\n১২. নলবাৰীত অহা ৮ ছেপ্তেম্বৰৰ পৰা আয়োজিত হৈছে ত্ৰয়োদশ বাৰ্ষিক ডঃ ৰামদত্ত বুজৰবৰুৱা সোঁৱৰণী ফুটবল প্ৰতিযোগিতাৰ৷\n১৩. শিৱসাগৰত আলফা (স্বাধীন) ত্যাগ কৰি পাঁচজনকৈ যুৱকে কৰিলে আত্ম-সমৰ্পনঃ জমা দিলে বিশাল অস্ত্ৰ-ভাণ্ডাৰো৷\n১৪. আগতীয়াকৈ নিষিদ্ধ ঘোষণা কৰা, বিশ্ব হিন্দু পৰিষদৰ "চৌৰাশী কোষ যাত্ৰা" বন্ধ কৰিলে উত্তৰ প্ৰদেশ চৰকাৰেঃ হিন্দুত্বৰ ইচ্যুক নিৰ্বাচনী লক্ষ্যৰে জন জাগৰণ কৰাৰ বাবে কৰা যাত্ৰাত প্ৰবাণ টোগাৰিয়াসহ ১৬৯৬জন কৰসেৱকক কৰিলে গ্ৰেপ্তাৰ৷\n১৫. নদীবান্ধ সন্দৰ্ভত গৱেষণাৰ পোষকতা কৰিলে ডিব্ৰুগড় বিশ্ববিদ্যালয়ৰ উপাচাৰ্য ডঃ অলক কুমাৰ বুঢ়াগোহাঁইৰঃ শংকৰজ্যোতি কাকতৰ ডিব্ৰুগড় সংস্কৰণ উন্মোচন কৰি প্ৰকাশ কৰিলে মতামত৷\n১৬. মুম্বাইৰ গণধৰ্ষণৰ পাঁচোজন অভিযুক্ত কৰায়ত্তঃ পুনৰ কামত যোগ দি এই নিৰ্যাতনৰ বিৰুদ্ধে জাহাদ ঘোষণা কৰিব বুলি মহিলা আয়োগক ক’লে নিৰ্যাতিতাই৷\n১৭. তিনিচুকীয়াত কবি সন্মিলনৰ উদ্যোগত অনুষ্ঠিত হ’ল "যুদ্ধ, সন্ত্ৰাস আৰু সাম্প্ৰদায়িকতাবাদ" বিষয়কএক আলোচনা চক্ৰ৷\n১. নেচনেল ক্ৰাইম ৰেকৰ্ডছ ব্যুৰোৰ প্ৰতিবেদনত পোহৰলৈ আহিছে উদ্বগজনক তথ্য৷ দেশত প্ৰতি ২০মিনিটত ঘটে একোটাকৈ বলাৎকাৰৰ ঘটনাঃ মুম্বাইৰ পাছত এই দলবদ্ধ ধৰ্ষণৰ ঘটনাৰে ছত্তিশগড় শিৰোনামলৈ৷\n২. ৰাজনৈতিক বাদ-বিসম্বাদৰ পাছত এইবাৰ আমোলা-বিষয়াৰো মেৰু বিভাজনঃ খাম-খেয়ালিত উন্নয়নমূলক কাম-কাজ স্তব্ধ হোৱাৰ উঠিল অভিযোগ৷\n৩. বিশ্বনাথত চৰকাৰী হস্পাতালত অধীক্ষকক কৰ্তব্যৰত অৱস্থাত প্ৰহাৰ কৰি মহিলাসহ চাৰিজন ৰঙাঘৰলৈঃ বিশ্বনাথত ব্লাড বেংক নথকাৰ বাবেই ৰোগী মৃত্যুমুখত পৰাৰ অভিযোগ লৈ হৈছিল এই ঘটনা সংঘটিত৷\n৪. ডিব্ৰুগড়ত কাৰাগাৰৰ পৰাই ড্ৰাগচৰ ব্যৱসায় নিয়ন্ত্ৰণ কৰে কুখ্যাত ইলাহীয়েঃ ড্ৰাগছ মাফিয়াৰ পুত্ৰ সহ এজনৰ গ্ৰেপ্তাৰে পোহৰলৈ আনিলে এই তথ্য৷\n৫. ঐতিহাসিক আঠখেলিয়া নামঘৰত বিত্তীয় অনিয়মৰ বাতৰিত আছুৱে প্ৰকাশ কৰিলে প্ৰতিক্ৰিয়াঃ পবিত্ৰতা মৰ্যদা অক্ষুন্ন ৰখাৰ বাবে জনালে আহ্বান৷\n৬. খুমটাইত এতিয়া দোকানৰ পৰাই চলে ডাকঘৰৰ কাৰ্যালয়ঃ দহবছৰেও স্থায়ী ৰূপ নাপালে খুমটাইৰ ডাকঘৰে৷\n৭. কোঁচ ৰাজবংশীসকলৰ ঐতিহাসিক কমতাপুৰৰ দাবীত বঙাইগাঁৱত বিশাল সমাবেশত ভাগ ল’লে পঁশিচ হাজাৰতকৈ অদি লোকেঃ পৃথক কমতাপুৰৰ নোহোৱা পৰ্যন্ত ক্ষান্ত নোহোৱাৰ বাবে হ’ল অংগীকাৰবদ্ধ৷


লক্ষ্মী আগৰৱাল - অসমীয়া ৱিকিপিডিয়া\nৱাশ্বিংটনত বঁটা গ্ৰহণ কৰি থকা মুহূৰ্তত লক্ষ্মী\n১ জুন ১৯৯০\n"ষ্টপ এছিড ছেল" শীৰ্ষক প্ৰচাৰ অভিযান\nলক্ষ্মী আগৰৱাল (জন্ম ১ জুন ১৯৯০) এছিডৰ বিক্ৰী নিষিদ্ধ কৰাৰ বাবে লোৱা "ষ্টপ ছেল এছিড" অভিযানৰ প্ৰচাৰক আৰু এগৰাকী দূৰদৰ্শন অনুষ্ঠানৰ আয়োজক। মাত্ৰ ১৫ বছৰ বয়সতে তেওঁ এছিড আক্ৰমণৰ সন্মুখীন হৈ কোনোমতে মৃত্যুৰ পৰা ৰক্ষা পৰিছিল। সম্প্ৰতি তেওঁ এছিড আক্ৰমণৰ বলি হোৱা লোকসকলৰ অধিকাৰৰ হকে মাত মাতি আহিছে। ২০০৫ চনত সেই সময়ৰ ১৫বছৰীয়া লক্ষ্মীক ৩২ বছৰীয়া গুড্ডা ওৰফে নাদিম আলিয়াছে এছিড আক্ৰমণ কৰিছিল। কাৰণটো আছিল যে তেওঁ নাদিমে আগবঢ়োৱা বিয়াৰ প্ৰস্তাৱ বাৰে বাৰে অস্বীকাৰ কৰি আহিছিল। এছিড আক্ৰমণৰ বলি হোৱা লোকসকলৰ বিষয়ে হিন্দুষ্টান টাইমছত প্ৰচাৰিত শৃংখল এটাত লক্ষ্মীৰ কাহিনীয়েও ঠাই পাইছিল। এছিড বিক্ৰী বন্ধ কৰিবলৈ লোৱা আৱেদন এখনৰ বাবে তেওঁ প্ৰায় ২৭০০০ লোকৰ পৰা স্বাক্ষৰ সংগ্ৰহ কৰিছিল। পিছত সেই পত্ৰখন ভাৰতৰ উচ্চতম ন্যায়ালয়ত দাখিল কৰা হৈছিল। এই আৱেদনখনৰ ভিত্তিতে উচ্চতম ন্যায়ালয়ে কেন্দ্ৰীয় আৰু ৰাজ্যিক চৰকাৰসমূহক এছিডৰ বিক্ৰী নিয়ন্ত্ৰণ কৰিবলৈ নিৰ্দেশ দিছিল। আনকি সংসদতো এছিড আক্ৰমণকাৰীৰ বিৰুদ্ধে ব্যৱস্থা ল'বলৈ আইন প্ৰণয়ন কৰা হৈছিল।\nএছিড আক্ৰমণ প্ৰতিৰোধ আৰু ইয়াৰ বিক্ৰী নিষিদ্ধ কৰিবলৈ তেওঁ "ষ্টপ এছিড ছেল" নামেৰে প্ৰচাৰকাৰ্য্যৰ আৰম্ভ কৰিছিল। তেওঁ #StopSaleAcid শিৰোনামেৰে এই প্ৰচাৰৰ আৰম্ভ কৰি সমগ্ৰ দেশৰ পৰাই সমৰ্থন লাভ কৰিবলৈ সক্ষম হৈছিল। লক্ষ্মীৰ এই কাৰ্য্যসূচীৰ বাবেই তেওঁ আই. ডব্লিউ. ই. এছ., মহিলা আৰু শিশু বিকাশ মন্ত্ৰণালয়, খোৱাপানী আৰু অনাময় মন্ত্ৰণালয় আৰু ইউনিছেফৰ পৰা "ইণ্টাৰনেশ্বনেল ৱিমেন এম্পাৱাৰমেণ্ট এৱাৰ্ড ২০১৯" লাভ কৰিছিল। তেওঁ "ছাব ফাউণ্ডেছন" নামৰ ভাৰতত এছিড আক্ৰমণৰ বলি হোৱা লোকসকলৰ হকে কাম কৰা এন. জি. অ'. এটাৰো প্ৰাক্তন সঞ্চালক আছিল। ২০১৪ চনত তেওঁ আমেৰিকা যুক্তৰাষ্ট্ৰৰ ফাৰ্ষ্ট্ লেডী মিছেল ওবামাৰ পৰা "ইণ্টাৰনেশ্বনেল ৱিমেন অৱ্ কাৰেজ" বঁটা লাভ কৰিছিল। একেটা বছৰতে এন. ডি. টি. ভি. চেনেলটোৱে তেওঁক বছৰটোৰ ভাৰতীয় হিচাপে নিৰ্বাচন কৰিছিল। এছিড আক্ৰমণৰ বলি হৈয়ো চলি থকা লক্ষ্মীৰ জীৱন সংগ্ৰামৰ ওপৰত এখন চলচ্চিত্ৰ নিৰ্মাণ কৰি থকা হৈছে। ছবিখনত লক্ষ্মীৰ ভূমিকা লৈছে অভিনেত্ৰী দীপিকা পাডুকনে।\n4 অনশন আৰু এছিড আক্ৰমণৰ বিৰুদ্ধে প্ৰতিবাদ\n5 ছপাক চলচ্চিত্ৰ\nনতুন দিল্লীৰ এটা মধ্যবিত্ত পৰিয়ালত লক্ষ্মীৰ জন্ম হৈছিল। মাত্ৰ ১৫ বছৰ বয়সতে তেওঁ এছিড আক্ৰমণৰ বলি হৈছিল।\nএছিড আক্ৰমণ প্ৰতিৰোধৰ হকে প্ৰচাৰ চলায়েই লক্ষ্মীয়ে তেওঁৰ কেৰিয়াৰ আৰম্ভ কৰিছিল। প্ৰথমতে তেওঁ এই প্ৰচাৰ কাৰ্য্যসূচীৰ ব্যৱস্থাপকৰ দায়িত্ব লৈছিল। কম সময়ৰ ভিতৰতে তেওঁ বিশ্বৰ এছিড আক্ৰমণৰ বলি লোকসকলৰ কণ্ঠ হৈ উঠিল। এছিডৰ বিক্ৰী প্ৰতিৰোধ আৰু এছিড আক্ৰমণৰ বলি দুৰ্ভগীয়া লোকসকলৰ সংস্থাপনৰ হকে সবলভাৱে মাত মাতি অহা বাবে তেওঁ ভাৰতৰ কেইবাটাও পুৰস্কাৰ লাভ কৰিছে। এতিয়া তেওঁ নিজাকৈ "ষ্টপছেলএছিড" শীৰ্ষক প্ৰচাৰ অভিযানৰ দায়িত্ব লৈছে।\n২০১৪ চনৰ জুন মাহলৈ পোৱা তথ্য অনুসৰি লক্ষ্মীয়ে এতিয়া "নিউজএক্সপ্ৰেছ"ত প্ৰচাৰিত "উড়ান" নামৰ দূৰদৰ্শন অনুষ্ঠান এটা অনুষ্ঠিত কৰি আহিছে।\n২০১৪ চনৰ জানুৱাৰীৰ তথ্য অনুসৰি লক্ষ্মীৰ সৈতে সমাজ কৰ্মী আলোক দীক্ষিতৰ প্ৰেমৰ সম্পৰ্ক আছে। তেওঁলোক দুয়োৱে বিয়াত বহাৰ সলনি কেৱল সম্পৰ্কত থাকিয়েই সহবাসে থকাৰ সিদ্ধান্ত লৈছে। লক্ষ্মীয়ে কৈছিল- "মৃত্যুপৰ্য্যন্ত আমি একেলগে থকাৰ সিদ্ধান্ত লৈছোঁ। কিন্তু বিয়াত নবহি আমি সমাজখনক প্ৰত্যাহ্বান জনাব বিচাৰিছোঁ। মই নিবিচাৰোঁ যে কোনোবাই আমাৰ বিয়া খাবলৈ আহি মোৰ সৌন্দৰ্য্যৰ ওপৰত মন্তব্য দিয়ক। মানুহৰ বাবে কইনাজনী দেখিবলৈ কেনে, সেইটোৱে আটাইতকৈ ডাঙৰ কথা। সেইবাবে আমি কোনোধৰণৰ অনুষ্ঠান আয়োজন নকৰাৰে সিদ্ধান্ত লৈছোঁ"। তেওঁলোকৰ পৰিয়ালেও তেওঁলোকৰ সম্পৰ্কটোক স্বীকাৰ কৰি লৈছে আৰু বিবাহ অনুষ্ঠানৰ আয়োজন নকৰাৰ সিদ্ধান্তকো মানি লৈছে। এতিয়া দুয়োৰে পিহু নামৰ এজনী কন্যা সন্তান আছে।\nঅনশন আৰু এছিড আক্ৰমণৰ বিৰুদ্ধে প্ৰতিবাদ[সম্পাদনা কৰক]\nলক্ষ্মী আৰু আন কেইগৰাকীমান এছিড আক্ৰমণৰ বলি হোৱা লোকে তেনে লোকসকলৰ তাৎক্ষণিক ন্যায় আৰু সংস্থাপনৰ দাবীৰে অনশনত বহি প্ৰতিবাদ কৰিছিল। তেওঁ জীৱনত কেনেধৰণৰ অৱস্থা পাৰ কৰিবলগীয়া হৈ আহিছে, তাৰ বৰ্ণনাৰে এটা কবিতাও লিখিছিল।\nছপাক চলচ্চিত্ৰ[সম্পাদনা কৰক]\nলক্ষ্মীৰ জীৱনৰ আধাৰত ছপাক (Chhapaak) শীৰ্ষক এখন ছবি নিৰ্মাণ হৈছে; যিখন ২০২০ৰ ১০ জানুৱাৰীত মুক্তি পাইছে। ছবিখনত দীপিকা পাড়ুকনে লক্ষ্মীৰ চৰিত্ৰত অভিনয় কৰিছে আৰু পৰিচালনা কৰিছে মেঘনা গুলজাৰে।\n↑ 1.0 1.1 1.2 1.3 "Bios of 2014 Award Winners". state.gov. https://www.state.gov/s/gwi/programs/iwoc/2014/bio/index.htm.\n↑ 2.0 2.1 "Acid attack survivor now TV anchor". The Times of India. http://timesofindia.indiatimes.com/city/delhi/Acid-attack-survivor-now-TV-anchor/articleshow/31510156.cms.\n↑ 3.0 3.1 "Don't stare at me, I am human too: acid attack survivor Laxmi". hindustantimes.com/. http://www.hindustantimes.com/india-news/stopacidattacks/don-t-stare-at-me-i-am-human-too-acid-attack-survivor-laxmi/article1-1095721.aspx.\n↑ 4.0 4.1 "Acid attack survivor Laxmi's spirit wins herapartner for life". hindustantimes.com/. Archived from the original on9March 2014. https://web.archive.org/web/20140309190754/http://www.hindustantimes.com/india-news/stopacidattacks/acid-attack-survivor-laxmi-s-spirit-wins-her-a-partner-for-life/article1-1170630.aspx.\n↑ "लक्ष्मी को मिला अंतर्राष्‍ट्रीय महिला सशक्तिकरण सम्मान". 2019-02-13. http://www.uttarakhandmirror.com/uttarakhand_news/udhamsinhgh_nagar_news/lakshmi-meets-international-womens-empowerment-honor/.\n↑ Sharma, Vibha (2015-01-04). "Sheroes, the stars with acid scars". tribuneindia.com. http://www.tribuneindia.com/news/kaleidoscope/sheroes-the-stars-with-acid-scars/25932.html.\n↑ 7.0 7.1 SANGEETA BAROOAH PISHAROTY (2014-06-11). "Tea with Laxmi". The Hindu. http://www.thehindu.com/features/metroplus/Food/tea-with-laxmi/article6104172.ece.\n↑ "Vikrant Massey to work with Deepika Padukone in Meghna Gulzar’s film on acid attack survivor" (en ভাষাত). 2018-12-19. https://www.hindustantimes.com/bollywood/vikrant-massey-to-work-with-deepika-padukone-in-meghna-gulzar-s-film-on-acid-attack-survivor/story-7MIF9iH4PY89BrEoL4dTfL.html.\n↑ "Indian Acid Attack Survivor Finds Love – andaJob asaTV News Anchor".6Mar 2014. http://www.people.com/people/article/0,,20794186,00.html.\n↑ "Acid attack survivor Laxmi's spirit wins herapartner for life". 8 Jan 2014. Archived from the original on9March 2014. https://web.archive.org/web/20140309190754/http://www.hindustantimes.com/india-news/stopacidattacks/acid-attack-survivor-laxmi-s-spirit-wins-her-a-partner-for-life/article1-1170630.aspx.\n↑ "Hunger strike by acid attack victims". The Times of India. http://timesofindia.indiatimes.com/city/delhi/Hunger-strike-by-acid-attack-victims/articleshow/45509025.cms.\n↑ Kaushal, Ruchi (2018-10-17). "I won’t judge Deepika Padukone for my biopic, says acid-attack survivor Laxmi Agarwal - bollywood". https://www.hindustantimes.com/bollywood/i-won-t-judge-deepika-padukone-for-my-biopic-says-acid-attack-survivor-laxmi-agarwal/story-h1JVOqqgYUcIYa0bvSGeyL.html। আহৰণ কৰা হৈছে: 2019-04-19.\n↑ DelhiJune 6, India Today Web Desk New; June 6, 2019UPDATED:; Ist, 2019 14:30. "Meghna Gulzar shares pics from last day of Chhapaak, Deepika Padukone looks unrecognisable" (en ভাষাত). India Today. https://www.indiatoday.in/movies/bollywood/story/meghna-gulzar-gets-emotional-on-last-day-of-chhapaak-deepika-padukone-is-unrecognisable-see-pics-1543792-2019-06-06। আহৰণ কৰা হৈছে: 2019-06-06.\n"https://as.wikipedia.org/w/index.php?title=লক্ষ্মী_আগৰৱাল&oldid=261642"ৰ পৰা অনা হৈছে\nএই পৃষ্ঠাখন ০৬ ফেব্ৰুৱাৰী, ২০২১ তাৰিখে ০৯:১১ বজাত অন্তিম সংশোধন কৰা হৈছিল।